**BUDAPEST FŐVÁROS XVI. KERÜLETI ÖNKORMÁNYZAT**

**J E G Y Z Ő K Ö N Y V**

Készült a 2016. április 20-án (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 7. számú ülésén.

**A Képviselők közül jelen vannak:**

|  |  |
| --- | --- |
|  | KOVÁCS PÉTERSZATMÁRY LÁSZLÓ HORVÁTH JÁNOSGÁSPÁR JÓZSEFDOBRE DÁNIEL VINCZE ÁGNESDR. KÖRNYEINÉ RÁTZ KATALINANTALÓCZY CSABA BÉLA DR. CSOMOR ERVINÁCS ANIKÓ KOVÁCS RAYMUNDSZÁSZ JÓZSEFABONYI JÁNOS MIZSEI LÁSZLÓ DR. SEBŐK LÁSZLÓVAJDA ZOLTÁN TAMÁSVARGA ILONA |

**Tanácskozási joggal meghívott**

ANCSIN LÁSZLÓ

DR. ERDŐKÖZI GYÖRGY

**Polgármesteri Hivatal részéről**

DR. SULCZ ANDREA

ERDŐSNÉ DR. KOCSIS HELGA

KELLNER LAJOSNÉ

JÁRMAY KATALIN

NYÍRINÉ KOVÁCS ILDIKÓ

**EGYÉB MEGHÍVOTTAK:**

DR. PRINTZ JÁNOS

DR. DIÓS JÁNOSNÉ

HAJDÚ KÁROLY

DR. KUCZIK JÁNOS

KOZMA VIKTOR

TAMÁS JÁNOSNÉ

CSILLIK KRISTÓF

KOVÁCS KATALIN

KOVÁCS PÉTER

Tisztelt Képviselőtársaim! Arra kérek mindenkit, aki itt van, az kapcsolja be a gépét, mert itt még nálam úgy néz ki, mintha még kevesen lennénk. Tisztelt képviselőtársaim. Én még mindig úgy látom, hogy van, aki nem kapcsolta be a gépét, és mégis, név szerint Csomor Ervin alpolgármester úr volt, de már bekapcsolta. Második fölszólításra már sikerült neki. Hát elgondolkodott, a mai testületi ülés fontos napirendjein elmélázott, már fölkészülési szakaszban volt, és azért történhetett ez meg. De a képernyőm tanúsága szerint már kellő számban vagyunk ahhoz, hogy tudjuk kezdeni a mai képviselő-testületi ülést. Arra kérek mindenkit, hogy kezdjük azzal, amivel mindig is szoktuk, hogy kellő alázattal tudjuk képviselni a XVI. kerületi lakókat. Közösen fönnállva énekeljük el nemzeti imádságunkat, a Himnuszt. Köszönöm szépen. Lassan már megszokottá válik a képviselő-testületi ülés előtt, hogy mindig örömhírről tudunk beszámolni, vagy tudok én beszámolni. És most is így történt ez, és egy fiatalembert köszöntenék mindjárt, aki a Kertvárosi SE birkózója és 26 kg-os súlycsoportban tavaly országos bajnok lett, mind kötött-, mind szabadfogásban. Ugyanebben az évben diákolimpiai bajnok is lett. Idén meghízott, mert most már 29 kg-s súlycsoportban indult, és szintén diákolimpiai bajnok lett. Az edzője Forrai Attila és a fiatalembert úgy hívják, hogy Bodor András. András, gyere légy szíves, fáradj ide! Szívből gratulálok! További sportsikereket kívánok. Mi szeretnél lenni, ha nagy leszel?

BODOR ANDRÁS

Birkózó!

KOVÁCS PÉTER

Mit szeretnél nyerni?

BODOR ANDRÁS

Olimpiát!

KOVÁCS PÉTER

A Kertvárosi SE-ben úgy látszik ilyen fiatal korban is el lehet már kezdeni a sportot és további sportsikereket kívánunk Andrásnak és biztos vagyok abban, hogy előbb-utóbb ifjú tehetség is lesz nálunk, hogyha eléri a 12 éves kort. És utána 35 éves koráig támogatni fogjuk. Néhány olimpiai bajnoki címért meg külön majd megdicsérjük. Ezek után kérdezem az Ügyrendi Bizottság elnökét, Abonyi Jánost, hogy nyilvánvalóan vannak javaslataik a napirendhez, hisz vannak sürgősségi indítványok. Parancsoljál János!

ABONYI JÁNOS

Köszönöm a szót, Polgármester úr. Az első javaslatunk a Képviselő-testületnek, hogy az 57/2016-os számú előterjesztést, ami az Önkormányzat 2015. évi pereiről és jogi képviseletet ellátó ügyvédek tevékenységéről szól, ezt zárt ülésen tárgyalja a Képviselő-testület. Lévén, tartható, de a, de a bizottság ..…

KOVÁCS PÉTER

Erről kell külön szavaznunk János?

ABONYI JÁNOS

Igen, igen, igen!

KOVÁCS PÉTER

Oké!

ABONYI JÁNOS

A következő javaslatunk, a 3 sürgősségi indítványnak a tárgysorozatba vételét a következőképpen javasoljuk. A 63/2016-os előterjesztést javasoljuk új 12. napirendnek, a 64/2016-ost új 13-nak, és a, pillanat, 66/2016-os előterjesztést pedig új, 14-es napirendnek javasolja a bizottság a Képviselő-testületnek. Egyebekben pedig az előre kiküldött sorrend szerint.

KOVÁCS PÉTER

Köszönöm szépen. Akkor először a sürgősségi napirendek elhelyezéséről javaslom, hogy döntsünk. Tehát, aki egyetért azzal, hogy a 63/2016-os számú: „Javaslat a Szerb Antal Gimnáziumban sportfejlesztés megvalósítására, valamint kapcsolódó nyilatkozatok és tulajdonosi hozzájárulás kiadására” című előterjesztés az eredetileg jelzett 11. napirendi pont után kerüljön tárgyalásra, az kérem most, igen gombját nyomja meg. Minősített szótöbbséges döntés, ugye? Szavazzunk! Köszönöm szépen. A Képviselő-testület 16 igen, egyhangúlag elfogadta ezt a javaslatot.

H A T Á R O Z A T:

123/2016. (IV. 20.) Kt. A Képviselő-testület a „Javaslat a Szerb Antal Gimnáziumban sportfejlesztés megvalósítására, valamint kapcsolódó nyilatkozatok és tulajdonosi hozzájárulás kiadására” tárgyú sürgősségi indítványt 12. napirendi pontként tárgyalja.

Határidő: 2016. április 20.

Felelős: Kovács Péter polgármester

KOVÁCS PÉTER

Aki egyetért azzal, hogy a „Javaslat a „Hajrá Tere!” Alapítvány kérelmének támogatására” az előbb jelzett napirendi pont után kerüljön tárgyalásra, az most igen gombját nyomja meg! Minősített szótöbbséges döntés, szavazzunk! A Képviselő-testület 15 igen, egyhangúlag elfogadta ezt a javaslatot.

H A T Á R O Z A T:

124/2016. (IV. 20.) Kt. A Képviselő-testület a „Javaslat a „Hajrá Tere!”Alapítvány kérelmének támogatására” tárgyában benyújtott sürgősségi indítványt 13. napirendi pontként tárgyalja.

Határidő: 2016. április 20.

Felelős: Kovács Péter polgármester

KOVÁCS PÉTER

Aki egyetért azzal, hogy a 66/2016. „Javaslat bölcsődei és óvodai kapacitásbővítést célzó beruházások támogatása tárgyú támogatási kérelem benyújtására” című előterjesztést az előbb fölvett napirend után tárgyalja a Képviselő-testület, az kérem, igennel ezt jelezze. Minősített szótöbbséges döntés, szavazzunk! A Képviselő-testület 16 igen, egyhangúlag elfogadta a határozati javaslatot.

H A T Á R O Z A T:

125/2016. (IV. 20.) Kt. A Képviselő-testület a „Javaslat bölcsődei és óvodai kapacitásbővítést célzó beruházások támogatása tárgyú támogatási kérelem benyújtására” tárgyában benyújtott sürgősségi indítványt 14. napirendi pontként tárgyalja.

Határidő: 2016. április 20.

Felelős: Kovács Péter polgármester

KOVÁCS PÉTER

János, a zárt ülésnél javasoltátok, ugye, hogy akkor a zárt ülésekhez kerüljön ez? Tehát, aki egyetért, azzal, hogy az eredetileg 3-sal jelzett előterjesztés, …. Igen, itt a János! Sok János van a teremben, bocsánat! Másik, igen! Az egy zenész volt, nem baj! Ügyvéd úr is János, csak ezért. Na! Tehát, hogy Abonyi képviselő urat kérdezem akkor, csak, hogy egyértelműbb legyen a kollégák részére is, hogy kitől szeretném megtudni. Tehát akkor az új, tizen …., a régi számozás szerint a visszajelentés után tárgyalnánk akkor ezt a napirendet zárt ülésként, vagy itt a mostani helyén, zárt ülésként? Itt a mostani helyén, zárt ülésként. Jó! Akkor, aki egyetért azzal, hogy az eredetileg 3-sal jelzett napirendet 3. napirendként, de zárt ülésben tárgyalja a Képviselő-testület, azt kérem, igennel ezt most jelezze. Szavazzunk! A Képviselő-testület 15 igen, 1 nem, és tartózkodás nélkül így döntött, hogy akkor ez zárt ülésen lesz.

H A T Á R O Z A T:

126/2016. (IV. 20.) Kt. A Képviselő-testület úgy dönt, hogy a meghívóban eredetileg 3. napirendi pontként szereplő „Tájékoztató az Önkormányzat 2015. évi pereiről, a jogi képviseletet ellátó ügyvédek tevékenységéről” tárgyú előterjesztést zárt ülés keretében 3. napirendként tárgyalja.

Határidő: 2016. április 20.

Felelős: Kovács Péter polgármester

KOVÁCS PÉTER

Ezután nem maradt más, minthogy az egész napirendről szavazzunk. Aki ezzel egyetért, kérem, igennel ezt jelezze! Szavazzunk! A Képviselő-testület 17 igen, egyhangúlag elfogadta a mai napirendeket.

H A T Á R O Z A T:

127/2016. (IV. 20.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

Előterjesztő: Kovács Péter polgármester

2. Beszámoló a XVI. kerületi Rendőrkapitányság 2015. évi tevékenységéről

Előterjesztő: Szász József alpolgármester

3. Tájékoztató az Önkormányzat 2015. évi pereiről, a jogi képviseletet ellátó ügyvédek tevékenységéről

Előterjesztő: Dr. Csomor Ervin alpolgármester

4. Javaslat a Sashalmi Piac Kft. 2015. üzleti évről készített éves beszámolójának, valamint a Sashalmi Piac Kft. 2016. évi üzleti tervének elfogadására, és a Kft. ügyvezetőjének prémium feladatának meghatározására

Előterjesztő: Kovács Péter polgármester

5. Tájékoztatás Budapest Főváros XVI. kerületi Önkormányzat 2015. évi beszámolójáról, valamint javaslat Budapest Főváros XVI. kerületi Önkormányzat 2015. évi zárszámadási rendeletének megalkotására

Előterjesztő: Kovács Péter polgármester

6. Javaslat a kiskincstári rendszerről és annak működési rendjéről szóló rendelet módosítására

Előterjesztő: Kovács Péter polgármester

7. A szociális és gyermekvédelmi feladatokat ellátó intézmények 2015. évi beszámolója

Előterjesztő: Dr. Csomor Ervin alpolgármester

8 . A Kerületgazda Szolgáltató Szervezet Szervezeti és Működési Szabályzatának jóváhagyása

Előterjesztő: Szász József alpolgármester

9. A Budapest XVI. kerületi Gyerekkuckó Óvoda átszervezése a 95/2016. (III. 9.) Kt. határozat alapján

Előterjesztő: Dr. Csomor Ervin alpolgármester

10 A KLIK fenntartásában működő XVI. kerületi köznevelési intézmények 2016. évi  átszervezésének véleményezése

Előterjesztő: Dr. Csomor Ervin alpolgármester

11. Beszámoló a 2015. évi belső ellenőrzési feladatokról

Előterjesztő: Kovács Péter polgármester

12. Javaslat a Szerb Antal Gimnáziumban sportfejlesztés megvalósítására, valamint kapcsolódó nyilatkozatok és tulajdonosi hozzájárulás kiadására

Előterjesztő: Dr. Csomor Ervin alpolgármester

13. Javaslat a „Hajrá Tere!”Alapítvány kérelmének támogatására

Előterjesztő: Kovács Péter polgármester

14. Javaslat bölcsődei és óvodai kapacitásbővítést célzó beruházások támogatása tárgyú támogatási kérelem benyújtására

Előterjesztő: Dr. Csomor Ervin alpolgármester

15. Jelentés az Önkormányzat Képviselő-testülete zárt ülésen hozott határozatainak végrehajtásáról, illetve a még végre nem hajtott határozatok helyzetéről

Előterjesztő: Kovács Péter polgármester

16. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

17. Képviselői kérdések, közérdekű bejelentések

KOVÁCS PÉTER

Így soron következik 1-sel jelzett:

NAPIREND: 1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

***58/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Kérdezem, hogy van-e valakinek kérdése? Varga Ilonának. Parancsoljon, képviselő asszony!

VARGA ILONA

Köszönöm szépen Polgármester úr. Az lenne a kérdésem, hogy itt, rögtön az első határozat, ez 2012-es, hoppá, bocsánat, 2012-es, le is zárult, 2012. október 1-jén. Hogy miért most került ide, jelentésre?

KOVÁCS PÉTER

Mert elfeledkeztünk róla!

VARGA ILONA

Jó, akkor nem kérdeztem semmit.

KOVÁCS PÉTER

Vajda Zoltán képviselő úr a következő kérdező. Parancsoljon, képviselő úr!

VAJDA ZOLTÁN

Köszönöm szépen Polgármester úr! A második határozati javaslat előtti üggyel kapcsolatos lenne, ugye az Oláh Csaba igazgatónak a megbízatásával kapcsolatosan két kérdésem lenne. Az egyik, hogy ez egy ilyen jogértelmezési vita köztünk, és a másik hatóság között, vagy, vagy nekik van igazuk, vagy nekünk, vagy mi ez itt pontosan? A másik az egy olyan kérdésem, ami ilyen, egyszer már a bizottságban felvetettem, hogy szokás-e ilyet, hogy a múltat ilyen módon módosítjuk? Én elfogadom, hogyha van ilyen, csak nekem ez szokatlan, hogy egy múltbéli határozatot visszamenőlegesen módosítunk. Hogy ezt szoktuk-e? Ha igen, akkor meg fogom szokni, hogy ez a szokás. Köszönöm szépen.

KOVÁCS PÉTER

Nincs ilyen szokás, és most sem ez történik. Nekünk van egy jogértelmezésünk. A jogértelmezésünk szerint mi helyesen jártunk el, de más, aki a bejegyzést közzé teszi, neki más jogértelmezése van. És mivel ő a bejegyzést közzé tevő, így sajnos kénytelenek vagyunk igazodni az ő jogértelmezéshez. Szerintünk nincs igaza, de hát az élet ilyen nagyon kemény. Ezért kényszerülünk erre a megoldásra. Sokféleképpen meg lehetett volna ezt oldani, például, hogy külön előterjesztéssel napirendre tűzzük, de én gondoltam, egyszerűbb egy ilyen határozattal ezt megoldani. További kérdés, Mizsei László képviselő úr, parancsoljon!

MIZSEI LÁSZLÓ

Köszönöm szépen. Lenne pár, a 2. oldalon található P/1607/2012. Bp. Főv. Önkormányzatának Főpolgármesteri Hivatala felperesnek Önk. alperes elleni kereset elutasítva. Ez mit jelent? Ezt így nem értem ezt a megfogalmazást, tehát a P-1607/2012. Jaj, bocsánat, elnézést! El vagyok tévedve? Napirendi pontilag?

KOVÁCS PÉTER

Én azt hiszem, igen!

IFJ. MIZSEI LÁSZLÓ

Akkor elnézést kérek, bocsánat! Megkérdeztem valakit, de akkor ő is rosszul tudta.

KOVÁCS PÉTER

Nem haladunk ilyen gyorsan, mint ahogy szeretné ……

IFJ. MIZSEI LÁSZLÓ

Bocsánat!

KOVÁCS PÉTER

… képviselő úr, de igyekszem! Vélemény, javaslat, hozzászólás? Nincsen. Határozathozatal következik. Az előterjesztés 8. oldalán található I. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

128/2016. (IV. 20.) Kt. Budapest Főváros XVI. kerületi Önkormányzat Képviselő-testülete a

125/2012. (IV. 4.)

304/2013. (XI. 13.)

191/2014. (VI. 18.)

302/2014. (XII. 10.)

302/2015. (X. 28.)

314/2015. (X. 28.)

315/2015. (X. 28.)

316/2015. (X. 28.)

317/2015. (X. 28.)

345/2015. (XII. 16.)

61/2016. (II. 17.)

67/2016. (II. 17.)

97/2016. (III. 9.)

98/2016. (III. 9.)

99/2016. (III. 9.)

Kt. határozatainak végrehajtásáról szóló jelentést elfogadja.

Határidő: 2016. április 20.

Felelős: Kovács Péter polgármester

KOVÁCS PÉTER

A 9. oldalon található II. számú határozati javaslatról döntünk. Szavazzunk! A Képviselő-testület 16 igen, 0 nem és 1 tartózkodás mellett elfogadta a határozati javaslatot. Így ezt a napirendi pontot le tudtam zárni!

H A T Á R O Z A T:

129/2016. (IV. 20.) Kt. Budapest Főváros XVI. kerületi Önkormányzat Képviselő-testülete úgy dönt, hogy a 320/2015. (X. 28.) Kt. határozatot módosítja a következők szerint:

„Budapest Főváros XVI. kerületi Önkormányzat Képviselő-testülete megismerte a Rákosmenti Mezei Őrszolgálatot Fenntartó Társulás intézményvezetői álláspályázatára érkezett pályamunkákat, valamint a döntés-előkészítő Bizottság véleményét; melyek alapján legalkalmasabb jelöltnek Oláh Csabát tartja.

Felkéri a polgármestert, hogy a kialakított véleményt képviselje a Rákosmenti Mezei Őrszolgálatot Fenntartó Társulás Társulási tanácsa előtt.” szövegrész helyébe a

„Budapest Főváros XVI. kerületi Önkormányzat Képviselő-testülete Oláh Csabát bízza meg a Rákosmenti Mezei Őrszolgálat igazgatói feladatainak ellátásával 2016. január 1-jétől 5 év időtartamra.

Felkéri a polgármestert, hogy gondoskodjon a vezetői megbízással kapcsolatos munkaügyi dokumentumok átadásáról.” szövegrész lép.

Határidő: 2016. április 20.

Felelős: Kovács Péter polgármester

KOVÁCS PÉTER

Soron következik 2-sel jelzett:

NAPIREND: 2. Beszámoló a XVI. kerületi Rendőrkapitányság 2015. évi tevékenységéről

***52/2016. sz. előterjesztés***

Előterjesztő: Szász József alpolgármester

KOVÁCS PÉTER

Mielőtt neki szót adnék, köszöntöm a teremben megjelent képviselőjét a rendőrkapitányságnak, akit név szerint Szász József fog köszönteni, mert így beszéltük meg. Alpolgármester úr, parancsoljon!

SZÁSZ JÓZSEF

Készültem rá, mert tudtam, hogy a Péter ezt fogja velem csinálni. Tehát akkor név szerint köszöntöm Kuczik János ezredes urat, a budapesti főkapitány-helyettest, illetve Hajdú Károlyt, aki a XVI. kerületi kapitányság vezetője. Annyit szeretnék csak hozzáfűzni az előterjesztéshez, hogyha figyelmesen elolvasták, akkor gyakorlatilag az tükröződhet a jelentésből, illetve a beszámolóból, hogy a kapitány úr, az szavatartó ember, hiszen azok a kritikák, amik az elmúlt évben megfogalmazódtak, ezekben a számokban egyértelmű javulás vehető észre, de természetesen majd ha a Polgármester úr megadja a szót, akkor a, nemcsak a mundér becsületét, hanem az előterjesztést is megvédheti kapitány úr. És még annyit szeretnék hozzátenni, hogy az ülést megelőzően a Környezetvédelmi és Közbiztonsági Bizottság is meghallgatta kapitány urat, illetve megtárgyalta a beszámolót, de elnök úrnak nem szeretném elvenni a kenyerét. Innentől kezdve javaslom a tisztelt Képviselő-testületnek, hogy tárgyalja meg, hallgassa meg kapitány urat, tárgyaljuk meg és utána fogadjuk el a jelentést. Köszönöm szépen.

KOVÁCS PÉTER

Köszönöm szépen. Akkor ezzel kezdenénk, Hajdú Károly kapitány urat arra kérném, hogy jöjjön ide, legyen kedves, és akkor ennél a mikrofonnál, pár szóban, ha gondolja, egészítse ki az előterjesztést, ami egyébként fényes, de hát ezt majd ő is elmondja.

HAJDÚ KÁROLY

Köszönöm a kis technikai segítséget. Tisztelettel köszöntök mindenkit. Engedjék meg, hogy az első szó, mint minden évben tőlem a köszöneté legyen. Köszönöm azt az áldozatos segítséget, amit Önök, Polgármester úr, alpolgármester urak és a Képviselő-testület nyújtott nekünk az elmúlt esztendőben is. Harmadszor ülök itt. Azt gondolom, hogy 2015-ben is tisztességes esztendőt zárt a XVI. kerületi Rendőrkapitányság. Úgy gondolom, hogy az az irány, amin elindulunk, az jó felé halad. Azok a célkitűzések, amiket magunk elé tűztünk, én úgy gondolom, hogy nagyobb részt teljesültek, sikerült visszaszorítani azokat a bűncselekményi kategóriákat jelentős módon, amik a lakosságot a legjobban zavarják. Úgy gondolom, hogy azok az erőszakos, közterületen történő bűncselekmények, ami szintén a lakosság szeme előtt történik, abban kiemelkedő eredményt ért el a kapitányság. Úgy gondolom, hogy tovább kell folytatni azt a bűn és baleset megelőzési tevékenységet, amit elkezdtünk, hiszen ha nem is túl sok baleset történik a XVI. kerületben, de pont annyival több, amennyinek egyébként meg kéne történni. Úgyhogy úgy gondolom, hogy amiben még mi hozzá tudunk tenni, abban mindenféleképpen előre szeretnénk lépni. A megtartott, és elért eredményeket továbbra is meg kívánjuk tartani és nyilván van, amiben fejlődnünk kell. Abban adott a feladat, 2016-os esztendőre. Tettem egy ígéretet 2015-ben, hogy egy új szolgálati formát indítunk el. Én április 15-ét szerettem volna elérni, hát úgy néz ki, hogy április 22. lesz, de hellyel-közzel akkor ez az ígéretem is teljesülni fog. Én a magam részéről befejeztem és akkor, ha van kérdés, tisztelettel és szeretettel várom.

KOVÁCS PÉTER

Köszönöm szépen kapitány úrnak. Kérdésre Abonyi János képviselő úr jelentkezett. Parancsoljon!

ABONYI JÁNOS

Nincs kikapcsolva, igen, jó! Köszönöm szépen a szót. Következő kérdéseim lenne kapitány úr, vagy kérdéseim lennének. Mi az oka, hogy nem sikerült ellépni a lakásbetörések, gépkocsi feltörések és a gépkocsi lopások felderítése területén? Ez úgy tűnik még egy ilyen fekete folt. Ez az egyik. Gondolom, kábítószer terjesztés ügyre gondolt a beszámoló, hogy nem volt a 2015-ös évben. Azt szeretném … Ez örömteli egyébként. Én kifejezetten örülök neki, de hogy látják egyébként, hogy vannak ilyen látens drogterjesztők a kerületben, akik kezén még nem kattant a bilincs, egyébként, tudnak-e ilyen dolgokról, van-e információjuk, vagy jelzésük? A következő: mi az oka annak, hogy a, hogy a BRFK lehet, hogy ezredes úr fog erre válaszolni, a BRFK köt megállapodást a polgárőrökkel? Ez az egyik. Legalábbis a beszámolóban ez szerepel. És miért nincs szervezeti szintű együttműködés a kerületben, mert ez a polgárőrség úgy tűnik, egy elég rég óta húzódó ügy, amit, amit nem sikerült még megoldani. És a következő pedig, hogy hány, hány kerékpáros járőrt terveznek beállítani, és körülbelül milyen területeken fognak mozogni? Köszönöm szépen.

KOVÁCS PÉTER

Köszönöm. A következő kérdező Vajda Zoltán képviselő úr. Parancsoljon!

VAJDA ZOLTÁN

Köszönöm szépen a lehetőséget. Csak mondom kapitány úrnak, hogy ez egy kérdéskör, tehát az anyag dicséretét majd egy következő körben fogom megtenni. Nekem négy és fél kérdésem lett volna. Ebből az egyik kérdés pont Jánosnak az utolsó kérdése, azt nem ismételném meg, engem is érdekelne ez a kerékpáros ügy. Tehát mikortól, hány fő, és ilyesmi? Akkor ezt nem teszem föl. A maradék három és fél kérdésem közül az egyik, az az anyagnak a 4. oldalának az utolsó két sora és az 5. oldalának az első néhány sora. Összesen 10 és fél sorban ír kapitány úr a migrációval kapcsolatos bűnesetekről. Az lenne a kérdésem, hogy jól értem-e, hogy egy ilyen ügy volt 2015-ben, és, ha jól értem, ez sem migránsok által elkövetett, ugye ebben a szóhasználatban migránst használunk, által elkövetett bűneset, hanem ők áldozatok voltak, hiszen őket csempészték egy mikrobusszal. Szerepel az anyagban, hogy a szükséges rendőri intézkedést megtették. Érdekelne, hogy mi ilyenkor az intézkedés, és kivel szemben? Tehát az embercsempésszel szemben, vagy pedig, akik a mikrobuszban voltak? És még ehhez, azért mondom, ez egy összetett kérdés, tehát ezért lett három és fél kérdésem, az anyagnak a 12. oldalán van egy grafikon, amely, - sok-sok grafikon van, - de ott az egyik grafikon, amely az embercsempészetről szól, hogy eddig nulla volt, és most egy volt ’15-ben. Ez ugyanez-e, ami itt van ebben a pár sorban? És ha szabad, akkor ez lenne még a plusz kérdésem, hogy tudom, hogy ez ’15-ről szól, de hát hátha van már tapasztalata ’16-nak mondjuk az I. negyedévéről? Volt-e bármilyen ilyen, ilyennel kapcsolatos vagy ezzel kapcsolatos bűntény, migránsok, menekültek, bárki által elkövetett bűneset? A második azt mondtam, az a kerékpáros volt, a harmadik, az egy tudatlanságom lenne, csak meg szeretném tudni, mit jelent az, hogy a jármű önkényes elvétele, van egy ilyen grafikon az utolsó sorban, hogy ez egy súlyos bűn-e, mert nem tudom, hogy ez-e pontosan, csak érdekelne, hogy ez mit jelent? Mert én tudatlan vagyok. Az utolsó kérdésem az pedig szintén sajnálom, nem a ’15. évről szól, hanem a ’16. április 13-án volt az Erzsébet-ligeti Színháznál ez a szörnyű vandalizmus. Erről van-e bármi híre, vagy még nem tudunk semmit? Egy másodperc, és köszönöm szépen, más nincsen.

KOVÁCS PÉTER

Köszönöm szépen. Több kérdezőt nem látok. Kapitány úrnak van lehetősége válaszadásra.

HAJDÚ KÁROLY

Megpróbálok akkor visszafelé haladva, akkor a migrációs kérdéskörrel kezdeném. Tavalyi esztendőben a fővárosban meglehetősen nagy volt a migrációs teher, ezt viszont a XVI. kerület nem érezte meg kertváros lévén. Ez nem azt jelenti, hogy a kollegák nem vettek részt azokban a fővárosi rendőri intézkedésekben, amelyek lezajlottak és eredménnyel jártak. Valóban egy ilyen eset volt, amikor egy mikrobuszban az embercsempészt is sikerült elfogni a kollégáimnak, illetőleg azokat az embereket a Bevándorlási és Állampolgársági Hivatalon keresztül megfelelő ellátásban részesítettük nyilvánvalóan, akik a mikrobuszban vannak, tolmáccsal történő meghallgatása és a többi, és a többi kapcsán. Kerékpár. 10 fővel tervezem beindítani ezt a szolgálati formát. Kertváros jellege önmagában sikít a megoldásért, nyilvánvalóan sok kis párhuzamos utca, sokkal hatékonyabban lehet lassan, odafigyelve járőrszolgálatot folytatni, mint mondjuk egy 20 km-es sebességgel haladó járőrtempóban haladó rendőrjárműből. Illetőleg a 2. cél, amit kitűztünk, az nyilvánvalóan az előbb említett bűn- és baleset-megelőzés, a gyalogosok, illetőleg a kerékpárosok felé szeretnénk nyitni. Egyfajta pozitív példát mutatva, hogy hogyan kell szabályosan kerékpározni, semmiféleképpen nem a büntetés volna ennek a célja, hanem egyfajta nevelő hatás, hogy megelőzzük azokat a baleseteket, amiket odafigyeléssel, szabályok betartásával el tudunk kerülni. Jármű önkényes elvétele. Hát ez a büntető törvénykönyvben nevesített deliktum. Nagyjából tényleg röviden úgy tudnám elkülöníteni, hogy míg a járműlopásnál a lopási szándék az, ami fontos, a jármű önkényes elvételénél a használati szándék a fontos. Tehát itt kell valahol elhatárolni, hogy, hogy mi a helyzet. Mennék akkor tovább. Vandalizmus. Bizottsági ülésen is megkaptam ezt a kérdést. Ott is beszámoltam arról, hogy az adatgyűjtés során eljutottunk olyan fázisba, per-pillanat, hogy a feltételezett elkövető beazonosítása, akár a ma délután megtörténhet. Tehát úgy gondolom, hogy ebben, ebben mindenféleképpen előreléptünk, és semmifajta időzítés nincs ebben a kérdésben. Azt hiszem, képviselő úr, akkor az ön kérdéseire megválaszoltam mindent.

KOVÁCS PÉTER

Ha lett volna időzítés, akkor délelőtt kapjátok el őket.

HAJDÚ KÁROLY

A másik kérdéscsoportnál, igen, van még mit javulni. Az említett 3 bűncselekményi kategóriában mindenféleképpen. Szomorú vagyok, hogy a beszámoló, meg a statisztikai évzárás, az valahogy soha nem esik egybe. Nyilvánvalóan vannak folyamatban lévő ügyeink, amik a statisztika zárásakor nem rubrikázódtak be a megfelelő helyre, hiszen még ezt most is folytatjuk. Én úgy gondolom, hogy a következő esztendőben biztató jelek vannak már most az első három hónap eredményei tekintetében is. Tehát úgy gondolom, hogy a jelentős áttörés az 2016-ban be fog következni. Nem tudom képviselő úr, mit hagytam még ki? Kerékpárost említettem. Drogügy! Nem folytattunk ’15-ben a kereskedelemmel kapcsolatban eljárást. Viszont ’16-ban most már igen, tehát én úgy gondolom, hogy minden kerületben ott van a kérdés. Ezt akár a XVI. kerületi Rendőrkapitányság, akár a Budapesti Rendőrkapitányság kiemelten kezeli. Tehát nyilvánvalóan nem gondoljuk azt, hogy azért, mert nem volt eljárás 2015-ben, nincs. Tehát komoly aknamunkával, komoly propagandamunkával harcolnék ez ellen és akár a Kábítószer Egyeztető Fórum, akár más olyan jellegű segítségre, ami civil szerveződés, szükségünk van, és ezt tisztelettel megköszönöm.

KOVÁCS PÉTER

Köszönöm szépen. Mizsei László, hozzászólások. Mizsei László bizottsági elnökként jelentkezett. Parancsoljon, képviselő úr!

MIZSEI LÁSZLÓ

Most tudom bekapcsolni, köszönöm szépen. Mint ahogy azt Alpolgármester úr is jelezte, bizottsági elnökként szeretném jelezni, hogy a Fővárosi XVI. kerületi Önkormányzat Képviselő-testületének Környezetvédelmi és Közbiztonsági Bizottsága a beszámolót elfogadásra javasolja. Hozzátenném, mint képviselő, hogy köszönjük szépen a kerületi rendőrkapitányságnak is, főleg rendőrkapitány úrnak az elvégzett munkájukat. Igazán dicséretes a teljesítményük. Egyetlen egy pont volt, ahol egy kicsit a bizottság fölhúzta a szemöldökét, ez a kiskorúak veszélyeztetése, 10-ről 44 esetre esett a, nőtt az elkövetések száma. De ezt annak tudjuk be, hogy … Tessék? 10-ről 44-re igen.

KOVÁCS PÉTER

Nem, 10 darab volt …

IFJ. MIZSEI LÁSZLÓ

10 darab volt, 44,4 darab az, hogy jött ki, azt nem tudom, de a lényeg az, hogy ezt megállapítottuk, hogy nagy valószínűséggel a felderítés hatékonyságának a növekedése miatt növekedett a dolog, mert az nem valószínű, hogy egy ekkora kerületben csak 10 darab ilyen eset történne. Egyik szemem sír, a másik nevet. Lehet, hogy jobb lenne, ha még több ilyen eset kerülne felderítésre, de az viszont rontaná a számokat. Köszönjük szépen a beszámolót. Ennyi lett volna.

KOVÁCS PÉTER

Köszönöm szépen. Következő hozzászóló Szatmáry László képviselő úr. Parancsoljon!

SZATMÁRY LÁSZLÓ

Köszönöm a szót, Polgármester úr. Én az 1. önkormányzati választókörzet megválasztott képviselőjeként szeretném megköszönni a rendőrség és a kapitányság vezetőjének a munkáját. És külön szeretném kiemelni, a körzetmegbízott, Kerekes Györgynek a munkáját és nagyon örülök annak, hogy nincs változás, sok éve ugyanaz az emberek végzik a körzetmegbízotti munkát, rendszeres kapcsolatot tartunk, én hívom, vagy ő felhív, hogy nincs-e valami probléma. Én remélem, hogy ez a többi választókörzetben hasonlóan működik és, és ez egy tényleg olyan dolog, először is a rendőrség dolgozói megszokják, megszokják a területet. Megismerik szerintem az embereket, már ismerik őket, és ez egy jó irányt mutat. És egy biztonságot jelent az ott élőknek. Ezen kívül szeretném megköszönni azt a munkát, amit a nyugdíjasokért tettek, tehát azt a feltáró munkát, azt az újságban megjelentetett és az ismertető munkájukat, amit, amit a betörések ellen és ezek a besurranó meg mit tudom én unokázó történetek érdekében tesznek a lakosság és a nyugdíjasainak az ismertetésére ezeknek a bűnügyeknek is a … Nagyon szépen köszönöm.

KOVÁCS PÉTER

Köszönöm szépen. Én azért kértem szót, hogy dicsérjek. Tehát a, és dicsérni ritkán szoktam. Ha nézték itt a diagramokat képviselőtársaim, akkor látják benne, hogy ugye két, van egy oszlopdiagram, ugye az az elkövetett bűncselekmények darabszáma és van egy ilyen vonaldiagram, hogy ebből mennyit sikerült megtalálni, tehát a felderítettségi mutató. És ha megnézik ezt a hát, mondjuk 20 diagramot, abból sőt, 26 diagramot, abból kettőben van összesen olyan, ahol a bűncselekmények száma emelkedett. És talán kettőben van olyan, ahol a felderítettségi mutató nem csökkent. Na most, a legfontosabb szerintem a 14 kiemelt közterületi bűncselekmény, itt a vonalmutató kicsit emelkedett, viszont az elkövetett bűncselekmények száma drasztikusan csökkent. Tehát egy ilyen 35%-kal kevesebb bűncselekményt követtek el. Ez nyilván annak köszönhető, hogy a rendőrség jól végzi a munkáját és nem annak, hogy kisebb lett a közterület, mert az nyilvánvalóan nem lett kisebb. Illetve volt szerencsém meghallgatni ugyanezt a beszámolót egy kicsit bővebben a rendőrkapitányságon is, ahol a BRFK képviselője is jelen volt, és ott megtudtam, hogy megint mi lettünk a legbiztonságosabb kerület a fővárosban. Ez ugye az anyagban így taxatíve nincsen leírva, ezt külön köszönöm rendőrkapitány úrnak, hogy megint ilyen remek munkát végeztek és biztos vagyok abban, hogy ez a trend, ez folytatódni fog és ez még csak a kezdet, ahhoz képest, amit ugye kapitány úr is elmondott, hogy szeretné nyilván elérni azt, hogy egyetlen bűncselekmény se legyen. Tehát ez nehéz feladat, erről egy futurisztikus filmet láttam egyszer a TV-ben, valami Sylvester Stallone volt talán benne, meg nem tudom, kicsoda, tehát ilyen a jövőben játszódik, hogy már a csúnya beszéd is pénzbírsággal járt. Talán itt még nem tartunk és véleményem szerint talán még a jövő évben sem fogjuk ezt elérni, bár lenne rá igény. Én azt gondolom, hogy a kerületi rendőrség mindig is kitett magáért és amióta Hajdú Károly kapitány úr itt van, azóta nagyon fegyelmezetten, illetve előre tervezetten haladunk a jó irányba, úgyhogy ezt külön köszönöm neki és mondom még egyszer, ilyen beszámolót még nem láttam, ahol ennyire jó adatok lettek volna annak ellenére, hogy most már nagyon régóta mi vagyunk a legbiztonságosabb kerület. Úgyhogy gratulálok és további sikeres munkát kívánok. Abonyi János képviselő úr szeretne hozzászólni. Parancsoljon, képviselő úr!

ABONYI JÁNOS

Köszönöm szépen a szót, Polgármester úr. Amikor, amikor kerületiekkel beszélek, akkor, akkor mindig előkerül egyébként, hogy, hogy, hogy miért jó itt lakni egyébként a kerületben, meg milyen jó itt élni. Hát ennek egyik fontos eleme az, hogy biztonságban él a, élhet az ember. Én ugyan átéltem néhány dolgot már egyébként, de annak mondjuk a, ahhoz a kapitányságnak igazándiból nem volt köze. De hosszú-hosszú idő óta tényleg, tényleg nyugodtan mehet ki az ember az utcára, nyugodtan sétálhat. Ezt mondjuk Budapest nem sok területén mondható el. Ez az egyik dolog. És hát ezek nem, ezek a dolgok, ezek nem maguktól valósulnak meg. Tehát ez nagyon-nagyon fontos mindig az ittlévő, szolgálatot teljesítő rendőröknek a tevékenysége, ami, ami konkrét tapasztalat egyébként, én név szerint is megemlíteném Szücsi Gábort, aki, aki nagyon-nagyon sokat tesz itt a fiatalok felvilágosítása, tájékoztatása ügyében. Nagyon aktívan dolgozik a Kábítószer Egyeztető Fórumban. Azt hiszem, az egyik legaktívabb tagunk, úgyhogy ez is nagyon-nagyon fontos, hogy a kapitányság részéről legyen egy olyan ember, aki ezt a, ezt a feladatot ellátja. Az intézmények nyitottak egyébként, bár azt hiszem, hogy ebben a, ebben az aktivitásban még lehetne egy kicsit ösztönözni őket. Én legalábbis úgy látom. Úgyhogy. Hát a kapitány úrnak, most „idézőjelben” elnézést szerencséje van, mert most egy olyan testületi ülés előtt tartott tájékoztatót, ahol valószínű, hogy olyan, olyan típusú atrocitások nem érik, mint az elődjeit. Tehát itt, itt valószínű csak az elismerés hangján fogunk szólni erről. Bár, ha, bár ha érintett személyek hallgatják, akkor, lehet, hogy még egy üzenetet kapunk. Tehát részemről is azt szeretném elmondani, hogy nagyon-nagyon köszönöm. Én a Centi lakótelepen lakom már X éve egyébként és érezhetően nőtt ott is a biztonság. Köszönöm szépen.

KOVÁCS PÉTER

Köszönöm szépen. Következő hozzászóló, Varga Ilona képviselő asszony. Parancsoljon!

VARGA ILONA

Köszönöm szépen Polgármester úr. Amikor még hozzászólásra jelentkeztem, akkor Mizsei képviselő úr bizottsági elnök úr, nem említette meg ezt a témát, és gondoltam, hogy fontos lenne ezt, itt szóba hozni. A gyerekbántalmazások kérdését. Ez tisztázódott, hogy ez a rossz statisztika, ez egyértelműen nem a rendőrségnek a hibája, tehát nem rontja a képet, hanem arról szól, hogy nagyobb a felderítés. Tehát igazából, amit én ehhez még hozzá tudnék tenni az, hogy javasoltuk, hogy legyen nagyobb a tájékoztatás, talán az önkormányzat lapjában is, arról, hogy, hogy ezeket az ügyeket időben észrevegyék a szomszédok, orvosok, tanárok. Mit kell ekkor tenniük, és egy kicsit bátorságot nyújtani azoknak a, főleg anyáknak, szülőknek, akik nem mernek amúgy bejelentést tenni. Tehát én is azt mondom, hogy nagyon szép és jó ez a jelentés, és ez a statisztika, ez, ez inkább azt mondom, hogy előremutató, hogy nagyobb a feltárás. Bár csak az lenne, hogy ne lenne. Én is azt tudom mondani, hogy ez a 11 vagy 10 szám is sok, de sajnos egyelőre még ott tartunk, hogy a feltárást kell forszírozni. Köszönöm szépen.

KOVÁCS PÉTER

Köszönöm szépen. Vajda Zoltán képviselő úr a következő hozzászóló. Parancsoljon, képviselő úr!

VAJDA ZOLTÁN

Köszönöm szépen a szót. Én többek közt már csak azért kértem szót, mert a kérdéskörnél megígértem Kapitány úrnak, Kapitány úrnak fogom dicsérni az anyagát. Hát itt jó sor, mert sokan dicsérték. Látja, ennyire könnyű az Ön dolga, Kapitány úr, csak dicséretet kap, gondolom. Soha kritikát nem. Én ehhez csatlakoznék, tehát az anyag tartalmilag is jó. De hadd mondjam azt, hogy formailag is. Lehet, hogy ez lényegtelennek tűnik, de nekem szubjektíve az is fontos, hogy olvasható az anyag, pont olyan terjedelmű, amit én el tudok olvasni. Van benne egy olyan szöveges rész, ahol értelmes, magyar mondatok vannak, arról szól, ami engem érdekel. És aztán informatív és olvasható méretű és olvasható formájú grafikonok. Úgyhogy ezt köszönöm szépen. Ugyanakkor egy szempontból biztos nem könnyű az Önök munkája, mert ugye egy olyan szolgáltatást nyújtanak, ahol az emberek akkor jutnak Önök az eszükbe, az embereknek, amikor valami baj van. Tehát ugyan valóban tartalmilag, lényegében minden szép és jó, vagy minden javuló tendencia a kerületben, azért mégis csak az embernek a szubjektív érzése, hogy bizony sokszor rossz. Mert, ha egy utcában egy betörés van, akkor az egész utca arról beszél, hogy ott betörés történt. Nem arról, hogy hónapokig nem, vagy évek óta nem, vagy várhatóan sokáig nem, vagy, hogy aztán mondjuk elkapták a betörőket, tehát ebből a szempontból bizony nehéz az Önök munkája és azért ilyen példák vannak az én szűkebb lakókörnyezetemben is. És hát csak egy gyerekszáj mondat jutott eszemben, amikor mondta Polgármester úr, hogy hát a cél lenne, hogy nulla legyen a bűnözés. Egy kisgyerek mondta, hogy úgy kell a bűnözést megszüntetni, hogy be kell tiltani. Hátha ezzel egy megoldással tudtam szolgálni. Köszönöm szépen a tájékoztatást.

KOVÁCS PÉTER

Nagyon szépen köszönöm. Több hozzászólót nem látok, az előterjesztőt kérdezem, kíván-e zárszót mondani? Szász József alpolgármester úr, parancsoljon!

SZÁSZ JÓZSEF

Köszönöm szépen. Tényleg csak röviden én is szeretném megköszönni kapitány úrnak a beszámolót. Egy hozzászóláshoz úgy gondolom, hogy mindenképpen kell egy kis hozzáfűzést tenni. Ugye, amit Ilona is említett itt, a gyermekbántalmazásnál, ugye elhangzott itt a bizottsági ülésen az is, hogy amikor a rendőrséghez ezek az ügyek eljutnak, az már késő. Tehát ebben a tekintetben tényleg nem a, a rendőrségnek a, a kompetenciáját kell ebben nézni. Hanem az összes olyan közreműködőt, akiknél a gyerekek megjelennek, ugye a jelen állapot szerint először a védőnők látják a gyereket, amikor megszületik. És gyakorlatilag utána, bármilyen hatóság elé a gyermek ilyen közvetlenül, illetve családlátogatás szintjén semmilyen hivatalos hatóság nem látja a gyermeket otthon. Ugye korábban az általános iskoláknál ez gyakorlat volt, sőt kötelező volt ugye az osztályfőnöknek, az osztályba járó gyerekek családjait végiglátogatni. Ez sajnos, ez nem kötelező, és nagyon kevés olyan pedagógus van, aki ezt megteszi. Hála Istennek van olyan, aki még ezt megteszi. De, de ezeket a folyamatos ellenőrzéseket kell bevezetni. Illetve azok, azokon kell, azokon a területeken kell erősíteni, ahol napi szinten megjelennek a, a, a gyerekek. Ugye, az ott tanító tanár kollegák kerülnek velük kapcsolatban. Tehát ők látják nap, mint nap, úgyhogy ennek kellene az elsődleges szűrőnek lenni. Tehát még egyszer, ha ezeket a kapcsolatokat tovább tudjuk erősíteni, akkor ez a mutató is minden bizonnyal nőni fog. Ennyit szerettem volna csak hozzáfűzni. És még egyszer köszönöm szépen Kapitány úrnak és elfogadásra javaslom az előterjesztést.

KOVÁCS PÉTER

…-ben levő határozati javaslatot, gondolom én. Köszönöm szépen Alpolgármester úr. Határozathozatal következik. Az előterjesztés első oldalán található határozati javaslatról szavazunk. Döntsünk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

130/2016. (IV. 20.) Kt. Budapest Főváros XVI. kerületi Önkormányzat Képviselő-testülete a Budapesti Rendőr-főkapitányság XVI. kerületi Rendőrkapitányság 2015. évi tevékenységéről készített beszámolót elfogadja.

Határidő: 2016. április 20.

Felelős: Kovács Péter polgármester

KOVÁCS PÉTER

Ezzel ezt a napirendet mielőtt még lezárnám, köszönöm Kapitány úrnak a munkát és sikeres évet kívánok ismételten és remélem, hogy, sőt biztos vagyok benne, hogy azért a költségvetésünkben rendelkezésre álló forrást rövid időn belül a rendőrök jutalomként meg is fogják kapni. Még egyszer jó munkát kívánok. Soron következik 3-sal jelzett zárt ülési napirend.

NAPIREND: 3. Tájékoztató az Önkormányzat 2015. évi pereiről, a jogi képviseletet ellátó ügyvédek tevékenységéről

Előterjesztő: Dr. Csomor Ervin alpolgármester

KOVÁCS PÉTER

Ügyrendje van, Csomor alpolgármester úr ügyrendben.

DR. CSOMOR ERVIN

Köszönöm szépen. Tisztelt Képviselő-testület! Abonyi János, Abonyi János képviselő úr javasolta ezt a napirendet, testületi tárgyalásra. És tőle kérek elnézést, mert sajnos olyan adminisztratív hiba történt, ami miatt ezt ma nem tudjuk tárgyalni. Fogadja el, hogy ezt a következő ülésen ismételten behoznánk. Kimaradtak belőle, kimaradt az anyagból olyan rész, aminek része kellett volna, hogy legyen. Úgyhogy elnézést kérek, képviselő úrtól. Következő ülésen fogjuk tárgyalni, és ezzel visszavonom ezt az előterjesztést.

KOVÁCS PÉTER

Köszönöm szépen. Abonyi úr ügyrendben.

ABONYI JÁNOS

Köszönöm szépen. Erre reagálnék. Egyetértek Csomor úr felvetésével, mert javasoltam volna, mert hogy már a címének csak a, a címe felének felel csak meg, és lett volna annyi kérdésem egyébként, amivel, ha kiegészül az előterjesztés, akkor már átfogóbb képet kaptunk. Ez csak egy leltár egyébként, amit az ember leül, leül a, mit tudom én, a megbízott ügyvédnő, vagy jogásznál is megkapja 2 perc alatt, de ezzel nem lett bölcsebb, vagy okosabb köszönöm szépen.

***Előterjesztő visszavonta!***

KOVÁCS PÉTER

Soron következik 4-sel jelzett:

NAPIREND: 4. Javaslat a Sashalmi Piac Kft. 2015. üzleti évről készített éves beszámolójának, valamint a Sashalmi Piac Kft. 2016. évi üzleti tervének elfogadására, és a Kft. ügyvezetőjének prémium feladatának meghatározására

***53/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként annyit fűznék hozzá, hogy hasonlóan jó hírek vannak ebben is, mint az előző napirendben voltak. Kérdés van-e? Nincsen kérdés. Vélemény, javaslat, hozzászólás? Dr. Csomor Ervin alpolgármester úr, parancsoljon!

DR. CSOMOR ERVIN

Köszönöm szépen. A Felügyelő Bizottság elnökeként szeretnék szólni. A Felügyelő Bizottság azt hiszem, hogy talán két körben is megtárgyalta a, a …

KOVÁCS PÉTER

Egy kis figyelmet kérnék!

DR. CSOMOR ERVIN

…. a Sashalmi Piac Kft. üzleti tervét, illetőleg a 2015. évi beszámolóját. Majd április 15-én hozta meg a döntéseit, amivel egyrészt elfogadásra javasolja a képviselő-testületnek az előterjesztésben szereplő határozati javaslatokat. Részletesen ugye elemeztük a Piacnak a gazdasági helyzetét, illetőleg az ez évi terveit, célkitűzéseit, és azt állapítottuk meg, hogy ezek reálisak, és tarthatóak az idei évre nézve. Áttekintettük itt a vasárnapi, most már nyitva tartás következményeit a piac tekintetében, mivel ez a piac vonatkozásában még nem teljesen átlátható, hogy mit fog jelenteni. Valószínűleg inkább negatív hatással fog járni, mint pozitívval, mivel a piacok nyitva lehetnek, nyitva lehettek korábban is vasárnap, meglátjuk, hogy ez a forgalmat mennyiben fogja befolyásolni ebben az évben. A Felügyelő Bizottságnak az a lehetősége még, hogy a prémium feladatát meghatározhatja az ügyvezetőnek. Erre meghozta a döntését, amit hát az előterjesztés kiegészítőként, kiegészítő határozati javaslatként mindenki megkapta. És én azt gondolnám, hogy elfogadható az, bár ugye itt majd az előterjesztőnek kell nyilatkozni, de mint Felügyelő Bizottság elnökeként a Gazdasági Bizottságnak az a javaslata, amelyben ugye a prémium 50 és 40%-ánál ugye a működési bevételek és az adózás előtti elérése volt, ők pedig ugye a meghaladását indítványozták, ez szerintem elfogadható és korrekt javaslat volt, úgyhogy magam részéről támogatom. Én javaslom, hogy az ügyvezető részére a Képviselő-testület a kiegészítő határozati javaslatban foglalt prémium kitűzést is fogadja el. Köszönöm szépen.

KOVÁCS PÉTER

Köszönöm szépen. Következő hozzászóló Vajda Zoltán képviselő úr. Parancsoljon, képviselő úr!

VAJDA ZOLTÁN

Nagyon szépen köszönöm a szót. Polgármester úr az anyag fölvezetésénél mondott valamit, amit nem teljesen értettem, és ettől annyira elbambultam, hogy elfelejtettem, valami nagyon jót, nyilvánvalóan, csak nem értettem, hogy hasonlóan jó, mint az előző …

KOVÁCS PÉTER

… nekem ma a képviselő úr, tehát azt mondtam, hogy…

VAJDA ZOLTÁN

… jaj, mindjárt folyatom, azért …

KOVÁCS PÉTER

Hasonlóan jó hírek vannak ebben az előterjesztésben, mint a korábbi napirendnél voltak. Ezt mondtam.

VAJDA ZOLTÁN

Ja, igen!

KOVÁCS PÉTER

Lehet, hogy nem ugyanezekkel a szavakkal.

VAJDA ZOLTÁN

Meg…, igen! Mert, hogy, mert, hogy igen, mert a Piac nyereséges lett, például ez egy jó hír, megértettem. Szóval csak azt akartam mondani, hogy annyira elbambultam, hogy a kérdéskörnél elfelejtettem nyomni, úgyhogy két kérdést teszek föl. Az ilyen hosszú bevezető után csak azt szeretném mondani, hogy két kérdésem lett volna, de már csak egy kérdésem marad, mert éppen a bambulásom miatt Alpolgármester úr ellőtte. Pont a vasárnapi nyitva tartás kapcsán szerettem volna kérdezni, hogy várhatóan milyen hatása lesz a piacra. Én pont fordítva kérdeztem volna, bevallom, hogy vajon a tavalyi jó eredmény, az nem-e annak hatása, hogy a vasárnapi zárva tartás miatt az emberek kényszerből a piacra mentek, és hogyha ez a kényszer megszűnik, akkor várható, hogy idén ez mégsem következik be, de hát a válasz az, hogy nem tudjuk. Ugye nagyjából ez a válasz. Erre a másik kérdésem, azt én fenntartanám, az egy konkrét rendezvénnyel kapcsolatosan szeretnék kérdezni. Ugyanis az anyagban szerepel az, hogy a rendezvény termet, bocsánat a, nem rendezvény, közösségi termet kiadja a piac, és szerepel a bizottsági beszélgetésnél, ügyvezető úr el is mondta, hogy óránként 6, kötőjel 10.000.- Ft-ért szokta kiadni a közösségi termet a piac. Én egy rendezvényről szeretnék érdeklődni, ahol Alpolgármester úr is ott volt, Szatmáry képviselő úr tartott egy fórumot, április kiszámolom, 7-én, ha jól számolom. Az a kérdésem, hogy ekkor milyen szerződéses jogviszony keretében történt ez? Volt-e szerződés? Fizetett-e érte valaki? És ha igen, akkor ki volt a költségviselő? És mennyi? Engem ez érdekelne, ha megtudhatom. Még e kérdéskörben. Köszönöm szépen.

KOVÁCS PÉTER

Köszönöm szépen. Természetesen igen, de erről majd Alpolgármester úr fog, vagy hát itt van Kozma Viktor, a cég ügyvezetője, akkor megkérjük, hogy ebben az ügyben akkor majd nyilatkozzon. Úgy sincs több hozzászólás se! Úgyhogy akkor Kozma úr, legyen kedves, fáradjon ide, a vendégmikrofonhoz, Vajda képviselő úr mellé és ő rutinosan fog segíteni, hogy, hogy kell kezelni ezt a gépet!

KOZMA VIKTOR

Köszönöm. Köszönöm Polgármester úr a szót. A kérdésre a válasz az, hogy igen, és természetesen ezért fizettek, és nem Szatmáry képviselő úr, hanem a Bank, a CIB Bank. Tehát eredetileg ez az én ötletem volt, hogy tartsunk itt CSOK fórumot, csak közben lett egy ilyen közcélú része is, hogy minisztériumi előadó volt. Én a CIB Bankkal állunk kapcsolatban, mint Sashalmi Piac Kft., és a Banknak a képviselője, - nem tudom, hogy észrevette-e – ott voltak a Banknak a képviselői hátul és próbáltak gondolom reklámanyagot, meg egyéb szolgáltatást nyújtani. Úgyhogy ez egy ilyen banki reklámrendezvény volt inkább.

KOVÁCS PÉTER

Nagyon szépen köszönöm a segítséget. Határozathozatal következik. Mivel az előterjesztő zárszót nem kíván mondani, az előterjesztés 2. oldalán található I. számú határozati javaslatról döntünk, aki… Kovács Raymund képviselő úr.

KOVÁCS RAYMUND

Igen, csak nem hangzott el a válasz, hogy van a Gazdasági Bizottságnak egy javaslata, hogy ezt az előterjesztő befogadja-e vagy sem? Tehát a Csomor alpolgármester úr utalt rá a prémium kitűzésnél, hogy…

KOVÁCS PÉTER

Ott a IV. határozatnál szerettem volna erre reagálni …

KOVÁCS RAYMUND

Jó, rendben, oké!

KOVÁCS PÉTER

De most is mondhatom, hogy befogadom akkor a javaslatot, ….

KOVÁCS RAYMUND

Jó, rendben.

KOVÁCS PÉTER

… és akkor így, de akkor ügyrendet kellett volna nyomni, akkor értettem volna a kérdést.

KOVÁCS RAYMUND

Igenis!

KOVÁCS PÉTER

Na, de ennyit! Igen, tehát. Na! Tehát még egyszer! Tehát az előterjesztés 2. oldalán található I. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta ezt a javaslatot.

H A T Á R O Z A T:

131/2016. (IV. 20.) Kt. Budapest Főváros XVI. kerületi Önkormányzat Képviselő-testülete, mint a tulajdonosi jogok gyakorlója elfogadja, hogy a Sashalmi Piac Ingatlanfejlesztő, Beruházó és Üzemeltető Kft. (Cg.: 01-09-916352, székhelye: 1163 Budapest, Sashalmi tér 1., képviseli: Kozma Viktor) 2015. évi 7 132 ezer Ft-os adózott eredménye a Kft.-nél maradjon, és ez az összeg átvezetésre kerüljön az Eredménytartalékba.

Határidő: 2016. május 16.

Felelős: Kovács Péter polgármester

KOVÁCS PÉTER

Az előterjesztés 2. oldalán kezdődő, II. számú határozati javaslatról szavazunk, melynek elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

132/2016. (IV. 20.) Kt. Budapest Főváros XVI. kerületi Önkormányzat Képviselő-testülete, mint a tulajdonosi jogok gyakorlója, a Sashalmi Piac Ingatlanfejlesztő, Beruházó és Üzemeltető Kft. (Cg.: 01-09-916352, székhelye: 1163 Budapest, Sashalmi tér 1., képviseli: Kozma Viktor) 2015. évi egyszerűsített éves beszámolóját – figyelembe véve a könyvvizsgálói jelentést és a Felügyelő Bizottság ezzel kapcsolatos véleményét – elfogadja.

Felkéri a Kft. ügyvezető igazgatóját, hogy a hatályos jogszabályok rendelkezési alapján gondoskodjon a cégbírósági letétbe helyezésről, valamint a közzétételről.

Határidő: 2016. május 31.

Felelős: Kovács Péter polgármester

KOVÁCS PÉTER

3. oldalon szereplő, III-as határozati javaslatról döntünk, melynek elfogadása minősített szótöbbséget igényel. Szavazzunk! Köszönöm szépen. A Képviselő-testület 16 igen, 0 nem, és 1 tartózkodás mellett ezt elfogadta.

H A T Á R O Z A T:

133/2016. (IV. 20.) Kt. Budapest Főváros XVI. kerületi Önkormányzat Képviselő-testülete a „Sashalmi Piac” Ingatlanfejlesztő, Beruházó és Üzemeltető Kft. (székhely: 1163 Budapest, Sashalmi tér 1., cg.: 01-09-916352, képviseli: Kozma Viktor ügyvezető) 2016. évi üzleti tervét jelen előterjesztés 5. és 6. sz. melléklete szerinti tartalommal elfogadja.

Határidő: 2016. május 16.

Felelős: Kovács Péter polgármester

KOVÁCS PÉTER

És akkor a kiegészítő előterjesztés, melyhez a bizottsági javaslattal együtt tenném föl szavazásra, melynek elfogadása ez IV. számú határozati javaslat, külön lett kiküldve, mindenkinek ott van, így néz ki. Elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

134/2016. (IV. 20.) Kt. Budapest Főváros XVI. kerületi Önkormányzat Képviselő-testülete az alábbiak szerint határozza meg a „Sashalmi Piac” Ingatlanfejlesztő, Beruházó és Üzemeltető Kft. (székhely: 1163 Budapest, Sashalmi tér 1., cg.: 01-09-916352) ügyvezetője részére 2016. évre vonatkozóan – a 103/2010. (III. 3.) Kt. határozat alapján elfogadott javadalmazási szabályzat 5.1.4. pontja alapján – a prémium feladatot és annak mértékét:

* Prémium 50%-a: a tervezett működési bevételek meghaladása
* Prémium 40%-a: az üzleti tervben foglalt adózás előtti eredmény meghaladása
* Prémium 10%-a: minimum 1 millió Ft összegű pályázati bevétel elérése

A prémium mértékére vonatkozó javaslat: az éves személyi bruttó bér 10 %-a. A Képviselő-testület felkéri a Polgármestert a határozat közlésére.

Határidő: 2016. április 30.

Felelős: Kovács Péter polgármester

KOVÁCS PÉTER

Soron következik 5-sel jelzett:

NAPIREND: 5. Tájékoztatás Budapest Főváros XVI. kerületi Önkormányzat 2015. évi beszámolójáról, valamint javaslat Budapest Főváros XVI. kerületi Önkormányzat 2015. évi zárszámadási rendeletének megalkotására

***54/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként csak annyit mondanék hozzá, hogy ez is hasonlóan jó adatokat, számokat és eredményeket produkál, mint az előző két előterjesztés. Mint ahogy már megszokhatták, az önkormányzat gazdálkodása kiegyensúlyozott és stabil, és ez is látszik a zárszámadásban. Kérdezem, van-e kérdés? Kérdést nem látok, jelentkezőt most. Vélemény, javaslat, avagy hozzászólás? Erre sincsen most igény. Határozathozatal következik, illetve rendeletalkotás következik. Az előterjesztés 84. oldalán található szöveget nem olvasom föl. Elfogadása viszont minősített szótöbbséget igényel, kérem, szavazzanak. A Képviselő-testület 14 igen, 0 nem 3 tartózkodás mellett, … Mi a baj? Mire gondolsz? Abonyi János képviselő úr jelzi, hogy véletlenül egy másik gombot nyomott, azon kívül, amit szeretett volna, tehát akkor 13 igen, 0 nem, és Abonyi úr is tartózkodik, így 4 tartózkodással a Képviselő-testület elfogadta a határozati, illetve rendeleti szöveget.

Budapest Főváros XVI. kerületi Önkormányzat Képviselő-testülete megalkotja a Budapest Főváros XVI. kerületi Önkormányzat 2015. évi költségvetésének zárszámadásáról szóló

**8/2016. (.........) önkormányzati rendeletét.**

**Budapest Főváros XVI. kerületi Önkormányzat**

**8/2016. (IV. 25.) önkormányzati rendelete**

**az Önkormányzat 2015. évi költségvetésének zárszámadásáról**

Budapest Főváros XVI. kerületi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában, az államháztartásról szóló 2011. évi CXCV. törvény 91. §-ában, valamint a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (1) bekezdés k) pontjában meghatározott feladatkörében eljárva a következőket rendeli el:

**I. Fejezet**

**Általános rendelkezések**

**1. §**

E rendelet hatálya a Budapest Főváros XVI. kerületi Önkormányzat Képviselő-testületére (a továbbiakban: Képviselő-testület) és annak bizottságaira (a továbbiakban együtt: Önkormányzat), a Budapest XVI. kerületi Polgármesteri Hivatalra (a továbbiakban: Polgármesteri Hivatal) és az Önkormányzat irányítása alá tartozó költségvetési szervekre (a továbbiakban: költségvetési szervek) terjed ki.

**II. Fejezet**

**A 2015. évi zárszámadás bevételei és kiadásai**

**2. §**

(1) A Képviselő-testület az Önkormányzat 2015. évi költségvetésének végrehajtásáról szóló zárszámadását

**a) 10 669 947 E Ft Költségvetési bevétellel**

**b) 2 130 429 E Ft 2014. évi Maradvány igénybevételével**

**c) 49 166 E Ft Belföldi finanszírozási bevétellel**

**d) 9 925 047 E Ft Költségvetési kiadással**

**e) 0 E Ft Finanszírozási kiadással**

**f) 2 924 492 E Ft 2015. évi költségvetési maradvánnyal**

 hagyja jóvá.

(2) A Képviselő-testület az Önkormányzat mérlegszerűen bemutatott bevételeit és kiadásait önkormányzati szinten az 1. mellékletben foglaltaknak megfelelően fogadja el.

(3) A Képviselő-testület az Önkormányzat mérlegszerűen bemutatott működési célú bevételeit és kiadásait az 1.A. melléklet, valamint felhalmozási célú bevételeit és kiadásait az 1.B. mellékletben foglaltaknak megfelelően fogadja el.

(4) A Képviselő-testület az Önkormányzat mérlegszerűen bemutatott bevételeit és kiadásait előirányzat csoportok, kiemelt előirányzatok és azon belül kötelező feladatok, önként vállalt feladatok, államigazgatási feladatok szerinti bontásban az 1.0. mellékletben foglaltaknak megfelelően fogadja el.

**III. Fejezet**

**Részletes rendelkezések**

**3. §**

A Képviselő-testület az Önkormányzat költségvetési szervek nélküli mérlegszerűen bemutatott bevételeit és kiadásait előirányzat csoportok, kiemelt előirányzatok szerint az 1.1. melléklet, mindezeket kötelező feladatok, önként vállalt feladatok, államigazgatási feladatok szerinti bontásban az 1.1.0. melléklet, valamint az Önkormányzat (költségvetési szervek nélküli) bevételeit előirányzatonként az 1.1./A. melléklet szerint fogadja el.

**4. §**

A Képviselő-testület a költségvetési szervek bevételi és kiadási előirányzatainak teljesítését, valamint mindezeket kötelező feladatok, önként vállalt feladatok, államigazgatási feladatok szerinti bontásban a 2.1. – 2.16. mellékletek, a költségvetési szervek összesített bevételeinek és kiadásainak teljesítését a 2*.* melléklet szerint fogadja el.

**5. §**

A Képviselő-testület a Polgármesteri Hivatal személyi juttatásainak, valamint a munkaadókat terhelő járulékok és szociális hozzájárulási adó teljesítését a 2.1.A. melléklet, a dologi kiadásainak teljesítését a 2.1.B. melléklet szerint fogadja el.

**6.** **§**

A Képviselő-testület az Önkormányzat költségvetési szervek nélküli személyi juttatásainak, valamint a munkaadókat terhelő járulékok és szociális hozzájárulási adó teljesítését a 3./A. melléklet, a dologi kiadásainak teljesítését a 3./B. melléklet, a működési kiadások teljesítését kötelezően ellátandó és önként vállalt feladatok szerinti bontásban a 3./C. melléklet, az ellátottak pénzbeli juttatásait a 4. melléklet szerint fogadja el.

**7. §**

A Képviselő-testület az Önkormányzat egyéb működési célú kiadások, elvonások és befizetések, céljelleggel nyújtott támogatások és tartalékok teljesítését az 5. melléklet szerint fogadja el.

**8. §**

A Képviselő-testület az Önkormányzat beruházási (felhalmozási) kiadások előirányzatainak beruházásonkénti teljesítését a 6./A. mellékletben, az Önkormányzat felújítási kiadásainak felújításonkénti, valamint intézményi felújítási és karbantartási céltartaléka teljesítését a 6./B. mellékletben, az egyéb felhalmozási célú kiadások teljesítését a 7. mellékletben foglaltak szerint fogadja el.

**9. §**

A Képviselő-testület az európai uniós támogatással megvalósuló projektek bevételeit, kiadásait a 8. mellékletben foglaltak szerint fogadja el.

**10. §**

(1) A Képviselő-testület az Önkormányzat és a költségvetési szervek maradványát és annak felhasználását a 9. mellékletnek megfelelően hagyja jóvá, illetve engedélyezi.

(2) A Képviselő-testület e rendelet 9. mellékletében lévő, az Önkormányzat (költségvetési szervek nélküli) 2 785 529 E Ft összegű 2015. évi költségvetési maradványáról a következőképpen rendelkezik:

1. Költségvetési szerveket megillető kiutalatlan támogatás -81 459 E Ft
2. Magyar Államkincstár felé teljesítendő visszafizetések -23 827 E Ft
3. A 2016. évi költségvetésben képviselő-testületi döntés alapján

felhasználható összeg összesen 2 680 243 E Ft

A 2016. évi költségvetési rendeletben már betervezett feladatokra 1 581 399 E Ft

1. Fennmaradó összeg 1 098 844 E Ft

(3) A 2016. évi költségvetési rendelet módosítása során a fennmaradó összeg forrása a nem tervezett, 2015. évről áthúzódó kötelezettségvállalásoknak - mert arról a költségvetés elfogadásakor még nem volt pontos információ –, illetve a Képviselő-testület által jóváhagyott, a 2016. évi költségvetési rendelet elfogadása után felmerülő új feladatoknak.

(4) A Képviselő-testület utasítja az Önkormányzat jegyzőjét, hogy a költségvetési maradványt érintő fizetési kötelezettségek teljesítését biztosítsa, illetve kísérje figyelemmel. A költségvetési szerveket megillető kiutalatlan támogatás utalásáról e rendelet hatályba lépését követő 20 napon belül intézkedni kell.

(5) Az Önkormányzat jegyzője és a költségvetési szervek vezetői a jelen rendelettel jóváhagyott költségvetési maradványnak a 2016. évi előirányzatokon történő átvezetéséről gondoskodni kötelesek.

(6) A Képviselő-testület utasítja az Önkormányzat jegyzőjét, hogy a költségvetési beszámoló elfogadásáról a költségvetési maradvány és a kiutalatlan támogatás jóváhagyott összegéről a költségvetési szervek vezetőit a rendelet kihirdetését követő 15 napon belül írásban értesítse.

**IV. Fejezet**

**Záró rendelkezések**

**11. §**

Ez a rendelet a kihirdetését követő napon lép hatályba.

|  |  |
| --- | --- |
| **Ancsin László***jegyző* | **Kovács Péter***polgármester* |

[melléklet](2016.%20%C3%A9vi%208.%20sz.%20rendelet%20mell%C3%A9klete.xls)

**Záradék:**

**E rendelet 2016. év április hó 25. napján kihirdetésre került.**

**Ancsin László**

***jegyző***

**Általános indokolás**

A zárszámadási rendelet a törvényi előírásoknak megfelelően – a 2015. évi jóváhagyott költségvetés szerinti szerkezetben – tartalmazza a Budapest Főváros XVI. kerületi Önkormányzat 2015. évi költségvetése végrehajtásának adatait.

**Részletes indokolás**

**1. §** A rendelet szervi hatályát rögzíti.

**2. §** Tartalmazza a költségvetés végrehajtásából adódó bevételi és kiadási főösszegek teljesítési adatait és a költségvetési maradvány összegét.

**3-10. §-**okA 2015. évi költségvetés végrehajtásából adódó teljesítési adatokat tartalmazzák a 2015. évi jóváhagyott költségvetés szerkezetének megfelelően, továbbá az Áht., az Ávr., az Ötv. és az Áhsz. által előírt kötelezően a zárszámadáskor bemutatandó kimutatásokat, valamint az Önkormányzat, a költségvetési szervek költségvetési maradványának és kiutalatlan támogatásának jóváhagyását tartalmazza a végrehajtási rendelkezésekkel együtt.

**11. §** Hatályba léptető rendelkezést tartalmaz.

**A 8/2016. (IV. 25.) önkormányzati rendelethez készült** „**Tájékoztató táblák”:**

 1. számú Budapest Főváros XVI. kerületi Önkormányzat 2014. évi és 2015. évi összevont pénzügyi mérlege

 2. számú Többéves kihatással járó döntések számszerűsítése évenkénti bontásban és összesítve célok szerint

 3. számú A Budapest Főváros XVI. kerületi Önkormányzat által nyújtott hitel és kölcsön alakulása lejárat és eszközök szerinti bontásban

 4. számú Adósság állomány alakulása lejárat, eszközök, bel- és külföldi hitelezők szerinti bontásban 2015. december 31-én

 4./A. számú Budapest Főváros XVI. kerületi Önkormányzat Gst. 3. § (1) bekezdése szerinti adósságot keletkeztető ügyletekből és az önkormányzati garanciákból és az önkormányzati kezességvállalásokból fennálló kötelezettségei

 5. számú A Budapest Főváros XVI. kerületi Önkormányzat által adott közvetett támogatások (kedvezmények)

 6. számú Kimutatás a 2015. évi céljelleggel juttatott támogatásokról

 7./1. számú Budapest Főváros XVI. kerületi Önkormányzat 2015. évi zárszámadásához Vagyonkimutatás a könyvviteli mérlegben értékkel szereplő eszközökről és forrásokról összesítve és költségvetési szervenként

 7./2. számú Vagyonkimutatás az érték nélkül nyilvántartott eszközökről

 7./3. számú Kimutatás az immateriális javak, tárgyi eszközök koncesszióba, vagyonkezelésbe adott eszközök állományának alakulásáról (Intézményi beszámolók 15/A űrlapja)

 7./4. számú Teljesen (0-ig) leírt eszközök bruttó értéke

 7./5. számú Összesítő táblázat – Vagyonkataszterből előállítva

 7./6. számú A vagyonkimutatásban szereplő ingatlanvagyon számviteli nyilvántartás szerinti bruttó értékének és az ingatlan vagyonkataszteri nyilvántartásban szereplő ingatlanvagyon bruttó értékének egyezősége

 8. számú Eredménykimutatás - Beszámoló 13/A Űrlapja

 9. számú Pénzeszközök változásának levezetése

 10. számú A Budapest Főváros XVI. kerületi Önkormányzat tulajdonában álló gazdálkodó szervezetek működéséből származó kötelezettségek és részesedések alakulása a 2015. évben

KOVÁCS PÉTER

Így ezt a napirendi pontot le is tudtam zárni. Abonyi János ügyrendi gomb még nyomva van, de ez még az előző volt. Ugye, jól értem? Köszönöm szépen. Akkor le tudtam zárni ezt a napirendi pontot. Soron következik 6-sal jelzett:

NAPIREND: 6. Javaslat a kiskincstári rendszerről és annak működési rendjéről szóló rendelet módosítására

***62/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Ilyet most nem jelez senki. Vélemény, javaslat, hozzászólás? Ilyen sincsen, akkor határozathozatal következik, illetve rendeletalkotás. Az előterjesztés 2. oldalán található rendeleti szöveg elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a rendeletet. Így ezt a napirendi pontot le tudtam zárni.

Budapest Főváros XVI. kerületi Önkormányzat Képviselő-testülete megalkotja a

**9/2016. (.........) önkormányzati rendeletét**

a kiskincstári rendszerről és annak működési rendjéről szóló 33/1999. (XII. 16.) rendelet módosításáról.

**BUDAPEST FŐVÁROS XVI. KERÜLETI ÖNKORMÁNYZAT**

**KÉPVISELŐ-TESTÜLETÉNEK**

**9/2016. (IV. 25.) önkormányzati rendelete**

**a kiskincstári rendszerről és annak működési rendjéről szóló**

**33/1999. (XII. 16.) rendelet módosításáról**

Budapest Főváros XVI. kerületi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében eljárva a következőket rendeli el:

**1. §**

Budapest Főváros XVI. kerületi Önkormányzatnak a kiskincstári rendszerről és annak működési rendjéről szóló 33/1999. (XII. 16.) rendelete (a továbbiakban: Rendelet) 5. §-a helyébe a következő rendelkezés lép:

„5. § Az intézmények vezetői a finanszírozás naprakészsége érdekében a 3. mellékletben szereplő felhatalmazással hozzájárulnak, hogy a PMH Költségvetési és Pénzügyi Irodáján kijelölt köztisztviselők a számlavezető pénzintézet közreműködésével a költségvetési szerv fizetési számlájába és alszámláiba bármikor, korlátozás nélkül betekinthessenek.”

**2. §**

A Rendelet 9. § (1) bekezdése helyébe a következő rendelkezés lép:

„(1) Az Önkormányzat a kiskincstári rendszerrel kapcsolatos megállapodást 2016. május 31. napjáig módosítja a számlavezető pénzintézettel.”

**3. §**

(1) E rendelet a kihirdetését követő napon lép hatályba.

(2) A Rendelet 1. számú melléklete helyébe e rendelet 1. melléklete lép.

|  |  |
| --- | --- |
| **Ancsin László** | **Kovács Péter** |
| *jegyző* | *polgármester* |

**Záradék:**

**E rendelet 2016. év április hó 25. napján kihirdetésre került.**

**Ancsin László**

***jegyző***

**Általános indokolás**

Akiskincstári rendszerről és annak működési rendjéről szóló rendelet módosítását az indokolja, hogy a 2016. március 1-jétől működő Kertvárosi Helytörténeti és Emlékezet Központ is a kiskincstári körbe bevonásra kerüljön.

**Részletes indokolás**

A 1. §-hoz: Az intézmény bankszámlája (vagy bankszámlái) felett minden esetben az intézményvezető rendelkezik, ezért a hozzáférési jogosultságot csak az intézményvezető engedélyezheti.

A 2. §-hoz: Az Önkormányzatnak a kiskincstári rendszerrel kapcsolatos megállapodást mindenféleképpen módosítania kell az új intézmény bevonása miatt, ennek határideje kerül rögzítésre 2016. május 31. napjában.

A 3. §-hoz: A záró rendelkezések között található a rendelet hatályba lépése, valamint rendelkezés arról, hogy az 1. melléklet kiegészítése miatt annak helyébe új melléklet lép.

**1. melléklet a(z) 9/2016. (IV. 25.) önkormányzati rendelethez**

|  |  |  |  |
| --- | --- | --- | --- |
| **Sor-szám** | **Számla neve** | **Bankszámla szám** | **Kiskincstári rendszerbe bevont összege** |
| 1. | Bp. Főv. XVI. Kerületi Önkormányzat  | 11784009-15516006 | Teljes összeg |
| 2. | Bp. XVI. Ker. Polg. Hivatal | 11784009-15735791 | Nem kerül átvezetésre |
| 3. | Bp. Főv. XVI. Ker. Önkormányzat Építményadó számla | 11784009-15516006-02440000 | 1.000 ezer Ft kivételével |
| 4. | Bp. Főv. XVI. Ker. Önkormányzat Telekadó Beszedési számla | 11784009-15516006-02510000 | 1.000 ezer Ft kivételével |
| 5. | Bírság számla | 11784009-15516006-03610000 | 500 ezer Ft kivételével |
| 6. | Bp. Főv. XVI. Ker. Önkormányzat Késedelmi pótlék számla | 11784009-15516006-03780000 | 500 ezer Ft kivételével |
| 7. | Állami hozzájárulások számla  | 11784009-15516006-05120000 | Teljes összeg |
| 8. | Egyéb bevételek beszedési számla | 11784009-15516006-08800000 | 500 ezer Ft kivételével |
| 9. | XVI. Ker. Önkormányzat KET hatálya alá tartozó pénzköv. számla | 11784009-15516006-10200005 | 200 ezer Ft kivételével |
| 10. | XVI ker. Kertvárosi Egészségügyi Szolgálat Alapellátás | 11784009-15516288-02130000 | Nem kerül átvezetésre |
| 11. | Budapest Főváros XVI. kerületi GAMESZ | 11784009-15516271 | Nem kerül átvezetésre |
| 12. | Rákosmenti Mezei Őrszolgálat 16 | 11784009-15766191 | Nem kerül átvezetésre |
| 13. | Szentmihályi Játszókert Óvoda 16 | 11784009-16923474 | Nem kerül átvezetésre |
| 14. | Gyermekkuckó Óvoda 16 | 11784009-16923481 | Nem kerül átvezetésre |
| 15. | Napsugár Óvoda 16 | 11784009-16923498 | Nem kerül átvezetésre |
| 16. | Cinkotai Huncutka Óvoda 16 | 11784009-16923522 | Nem kerül átvezetésre |
| 17. | Sashalmi Manoda Óvoda 16 | 11784009-16923539 | Nem kerül átvezetésre |
| 18. | Margaréta Óvoda 16 | 11784009-16923546 | Nem kerül átvezetésre |
| 19. | Mátyásföldi Fecskefészek Óvoda 16 | 11784009-16923584 | Nem kerül átvezetésre |
| 20. | Bp. Főv. XVI. K. Önk. Területi Szociális Szolgálat 16 | 11784009-16923797 | Nem kerül átvezetésre |
| 21. | Napraforgó Gyermekjóléti Központ és Családsegítő Szolgálat 16 | 11784009-16923807 | Nem kerül átvezetésre |
| 22. | Corvin Művelődési Ház 16 | 11784009-16923814 | Nem kerül átvezetésre |
| 23. | XVI. Ker. Kertvárosi Egyesített Bölcsőde 16 | 11784009-16923821 | Nem kerül átvezetésre |
| 24. | Kerületgazda Szolg. Szervezet 16 | 11784009-16926226 | Nem kerül átvezetésre |
| **25.** | **Kertvárosi Helytörténeti és Emlékezet Központ 16** | **11784009-15833284** | **Nem kerül átvezetésre** |

KOVÁCS PÉTER

Soron következik 7-sel jelzett:

NAPIREND: 7. A szociális és gyermekvédelmi feladatokat ellátó intézmények 2015. évi beszámolója

***56/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr!

DR. CSOMOR ERVIN

Köszönöm szépen. Ugye jogszabályi kötelezettség az önkormányzatnak, hogy ezt megtárgyalja. Beszereztük, illetőleg hát mindenki számára akkor rendelkezésre áll az elkészült anyag. Úgyhogy kérném, hogy ezt tárgyaljuk meg, és fogadjuk el. Köszönöm.

KOVÁCS PÉTER

Köszönöm szépen. Kérdezem, hogy van-e kérdés? Abonyi János képviselő úr jelentkezett a leggyorsabban. Parancsoljon, képviselő úr!

ABONYI JÁNOS

Köszönöm a szót, Polgármester úr. A Területi Szociális Szolgálatnál jelzi az anyag, hogy 741 főt étkeztetnek naponta itt a különböző szolgáltatások keretében, plusz a személyzetet. És azt is ideírja, hogy a szociális konyha kapacitása az 550 adag, nekem 200 adag valahol hiányzik egyébként, ebből az egészből. Bölcsőde, bölcsődei beszámolónál azt írja az anyag, hogy egy, egy hátrányos helyzetű gyerek van az étkezési kedvezményeknél. Ennyire jól állunk, vagy…? Ez az egyik kérdés.

KOVÁCS PÉTER

Kis türelmet kérek a válaszadásra!

ABONYI JÁNOS

Ja, bocsánat!

KOVÁCS PÉTER

Tamás Éva már egyből reagált rá, mert annyira szereti Abonyi urat, hogy hirtelen meg is mondja a választ, hogy ne kelljen az előterjesztőnek ezzel foglalkoznia, de maradjunk az SZMSZ szerinti rendnél. János Tied a szó!

ABONYI JÁNOS

A másik, hogy szóval, mi a, mi a tapasztalatuk a szülői részvétel, a gyermek nélküli szülői részvétellel tartott programokon, tehát ott mekkora az érdeklődés a szülők részéről? A Napraforgó Szolgálatnál, nem tudom itt van-e valaki az Ágiéktól? Nem látok. Vannak ezek a szociális kompetenciafejlesztési csoportok, amik nagyon-nagyon fontosak véleményem szerint. És pillanatnyilag az előterjesztés szerint csak a Móra és a Batthyány, akik jelentkeztek ennek a, ennek a szolgáltatásnak az igénybevételére. Ezt szerettem volna megkérdezni, hogy ennek mi az oka? A Vöröskereszt beszámolója szerint 66 hajléktalan van a kerületben. Jól elbújtak egyébként, mert én itt a különböző kerületi útjaim kapcsán 14-et számoltam össze és az Istennek nem tudtam többet! Úgyhogy hol, hol találhatók ők egyébként? Szilas-völgy, Ikarus alatti terület? Tehát jó, köszönöm szépen. Ennyit szerettem volna.

KOVÁCS PÉTER

Köszönöm szépen. Több kérdezőt nem látok. Az előterjesztőnek van lehetősége válaszadásra. Parancsoljon, Alpolgármester úr!

DR. CSOMOR ERVIN

Köszönöm szépen. Végén, végén kezdeném. Hát ugye a hajléktalanok tekintetében azért a kerületünk, tekintettel arra ugye, hogy sem aluljáró, sem pályaudvar nem található, hát viszonylag kevés hajléktalan van. Ők részben a piac környékén, részben a patak mellett lévő, különféle bódékban, részben a mátyásföldi repülőtéren, Erzsébet-ligetben is némely hajléktalan ott található. Gyakorlatilag a Vöröskereszt én úgy gondolom, hogy jó munkát végez. Van konkrét – hogy mondjam, – a nyilvántartásuk az általuk gondozott hajléktalanokról. Több esetben is jeleznek felénk, hogyha olyan intézkedésre van szükség, amely a hajléktalanokkal kapcsolatos, önkormányzati segítséget jelent, és segítenek nekik például az okmányhoz jutásban, hogyha ennek esetleg valamilyen költsége van, akkor kérnek hozzá segítséget, úgy gondolom, hogy jó a kapcsolat, tehát kérdésére válaszolva ugye szétszórva vannak a kerületben. Ami az étkezést illeti, ugye nagyon szerteágazó ez a feladat. Én azt gondolnám, hogy majd a pontos számokat az intézményvezető asszony darabra majd a képviselő úrnak meg fogja írni, illetőleg fogunk erről gondoskodni. De azon túlmenően, hogy ugye részben ők ellátnak ugye szociális étkezést, ugye külső szolgáltató által, ellátnak klub étkeztetést, ellátnak házhoz, tehát olyant, aki házhoz viszi, azon túlmenően, ugye az ÉNO-ba is ők szállítják az ételt. Ugye új feladatként most ebben az évben a Pszichiátriai Gondozóba is ők szállítanak. Mint vannak ugye dolgozók is, akik ott esznek, van pár vendég étkező. Például van egy kerületi háziorvos, aki bejár gondozni egyébként, vagy bármi egészségügyi problémája van, valamilyen ott lévő gondozónak, és annyira megszerette, hogy odajár. Ott is ebédel, tehát nyilvánvalóan neki önköltségi alapon adják az ebédet. Ebből jön össze, de a részletes kimutatást akkor képviselő úr, hogy akkor ebből konkrétan hány darab, és az hogy jön ki, ezt akkor majd a Baloghné Szabó Olga fogja akkor biztosítani. És hogyha, azt hiszem, bölcsődével kapcsolatban volt talán még kérdés, és akkor itt van intézményvezető asszony …

KOVÁCS PÉTER

Már válaszolt rá, csak nem hallották.

DR. CSOMOR ERVIN

Már válaszolt rá? Akkor szerintem mikrofonba akkor válaszoljon a ….

KOVÁCS PÉTER

Jó, hát akkor Tamás Évát arra kérnénk, hogy ide, Vajda … Két kérdésed volt, és csak az egyikre kaptál választ, a másikat már lenyelte, mert közbeszóltam, nem tudta elmondani, de most itt a lehetőség, hogy akkor mikrofonba is megismételje, illetve válaszoljon Abonyi úr kérdésére.

TAMÁS JÁNOSNÉ

Köszönöm szépen. Az első kérdés az volt, hogy hátrányos helyzetű kisgyermekek száma valóban egy fő? Valóban egy fő a kerületben, hál’ Istennek! Úgyhogy jól állunk ezen a területen. A második kérdésére a válasz az, hogy szervezünk-e szülők nélkül különböző, gyerekek nélkül, nem nagyon szoktunk szülői … Nem. Ünnepeket továbbra is a gyerekekkel közösen szervezzük. És a szülők is részt vesznek rajta, úgyhogy valóban itt egy pici elírás történt. Általában nyílt napjainkat minden egyes alkalommal úgy tudjuk megszervezni, hogy a szülők is részt vegyenek rajta. 95%-ban minden szülőnek ott szokott lenni a gyermeke. Családi programokat nagyon szeretik, és nagyon szívesen vesznek részt ezeken a programokon. Ilyenek általában az alkotó délutánok, Karácsony, Télapó és a beszámolóban felsorolt különböző programok.

KOVÁCS PÉTER

Köszönöm szépen. Vélemény, javaslat, hozzászólás? Abonyi képviselő úr, csak a mikrofont még kapcsoljuk ott ki! Parancsoljál János!

ABONYI JÁNOS

Jó, köszönöm szépen. Nagyon, nagyon hasznos ez a mai testületi ülés. Én körbeküldeném az anyagok egy részét a kerület valamennyi lakójának legszívesebben, megmondom őszintén, ez a, ez a mostani előterjesztés ez meg, ez meg, különösen hasznos és informatív. Egyrészt a, a, szinte a bölcsőtől a közelgő, közelgő utolsó fázisig, a kerületi lakókkal való foglalkozásról szól egyébként, nagyon fontosnak tartom a kicsik, a legkisebbek és a legidősebbekkel való törődést, foglalkozást is. Azt hiszem, hogy azt hiszem, hogy az emberek jelentős része nem is, nem is tud erről egyébként, hogy, hogy ebben az ügyben mi történik igazándiból. Nem tudom, hogy közzé lehetne-e tenni honlapon valahol ezt a beszámolót, mert nagyon-nagyon hasznos információkat tartalmaz, meg takarhatna. Ez az egyik. A másik, hogy azt hiszem, hogy meg kell köszönni ezeknek az intézményeknek a tevékenységét, annál azért többet tud az ember róla, mint amit a beszámoló tartalmaz, helyszíni tapasztalatok alapján is. Tehát ez tényleg olyan, olyan hétköznapi apró munka egyébként, ahol, ahol, ahol nem lehet kihagyni egy napot, nem lehet, nem lehet következő hétre halasztani ügyeket, mert tényleg ez egy folyamatos figyelem, törődés, úgyhogy ezt a, ezt a munkát én szerintem a testületnek mindenképpen el kell ismerni és meg kell köszönni ezeknek a, ezeknek az intézményeknek. Még azt javaslom, nem emlékeztem, mert nem volt időm végignézni a 2016-os költségvetést, hogy a, hogy a Napraforgó Szolgálat udvarának a, olyan típusú átalakítása szerepel-e? Ha nem, akkor azt mindenképp itt a, meglehetősen üdvös pénzmaradvány terhére én javasolni fogom, mert olyan, olyan típusú programokat szerveznek a nyáron, ami, aminek kapcsán szükség lenne erre. Köszönöm szépen.

KOVÁCS PÉTER

Köszönöm szépen. Egy rövid válasz. János lottózzál, minden kívánságod így teljesüljön, mert el is készült az udvar, a Napraforgó udvarán. Kész van, és a Kerületgazda nagyon szépen megcsinálta ezt. Tavalyra ígértük, úgyhogy ez csúszás volt, de most már kész van, és nyáron remekül tudják használni majd a gyerekek. További hozzászólást nem látok. Kérdezem az előterjesztőt, kíván-e zárszót mondani? Nem kíván. Határozathozatal következik. Az előterjesztés 3. oldalán szereplő I. határozati javaslatról döntünk először. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

135/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja a Területi Szociális Szolgálat 2015. évre vonatkozó beszámolóját.

Határidő: 2016. április 20.

Felelős: Kovács Péter polgármester

KOVÁCS PÉTER

A 4. oldalon található II. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

136/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja az Egyesített Bölcsőde 2015. évre vonatkozó beszámolóját.

Határidő: 2016. április 20.

Felelős: Kovács Péter polgármester

KOVÁCS PÉTER

A 4. oldal, III-as határozati javaslat, döntsünk! A Képviselő-testület 17 igen, egyhangúlag elfogadta a javaslatot.

H A T Á R O Z A T:

137/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja a Napraforgó Család- és Gyermekjóléti Központ 2015. évre vonatkozó beszámolóját.

Határidő: 2016. április 20.

Felelős: Kovács Péter polgármester

KOVÁCS PÉTER

4. oldal, IV. határozati javaslat. Szavazzunk! A Képviselő-testület 17 igen, egyhangúlag elfogadta a javaslatot.

H A T Á R O Z A T:

138/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja a Napraforgó Család- és Gyermekjóléti Szolgálat 2015. évre vonatkozó beszámolóját.

Határidő: 2016. április 20.

Felelős: Kovács Péter polgármester

KOVÁCS PÉTER

4. oldal, V. számú határozati javaslat. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

139/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja az Újpest Önkormányzatának Szociális és Egészségügyi Intézménye „Aranyhíd” Gyermekek Átmeneti Otthona 2015. évi gazdálkodására vonatkozó kimutatását.

Határidő: 2016. április 20.

Felelős: Kovács Péter polgármester

KOVÁCS PÉTER

4. oldal, VI. számú határozati javaslat. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

140/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja a Support Alapítvány Családok Átmeneti Otthona 2015. évre vonatkozó beszámolóját.

Határidő: 2016. április 20.

Felelős: Kovács Péter polgármester

KOVÁCS PÉTER

5. oldal, és VII. számú határozati javaslat. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

141/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja a Vöröskereszt 2015. évre vonatkozó beszámolóját a hajléktalanok ellátásáról.

Határidő: 2016. április 20.

Felelős: Kovács Péter polgármester

KOVÁCS PÉTER

5. oldal, és VIII. számú határozati javaslat. Szavazzunk! Köszönöm szépen. A Képviselő-testület 17 igen, egyhangúlag elfogadta a határozati javaslatot. Így a határozati sor végére értünk. Ezzel ezt a napirendi pontot lezárom.

H A T Á R O Z A T:

142/2016. (IV. 20.) Kt. Budapest Főváros XVI. kerületi Önkormányzat Képviselő-testülete elfogadja az Újpest Önkormányzatának Szociális és Egészségügyi Intézménye Idősek Átmeneti Gondozóháza („Őszi Fény” Integrált Gondozási Központ) 2015. évi gazdálkodására vonatkozó kimutatását.

Határidő: 2016. április 20.

Felelős: Kovács Péter polgármester

KOVÁCS PÉTER

Soron következik eredetileg 8-sal jelzett:

NAPIREND: 8. A Kerületgazda Szolgáltató Szervezet Szervezeti és Működési Szabályzatának jóváhagyása

***61/2016. sz. előterjesztés***

Előterjesztő: Szász József alpolgármester

KOVÁCS PÉTER

Parancsoljon, Alpolgármester úr!

SZÁSZ JÓZSEF

Köszönöm a szót, Polgármester úr. A Képviselő-testület az 53/2013. évi határozatával fogadta el a Kerületgazda Szolgáltató Szervezet Szervezeti és Működési Szabályzatát. Az Államháztartási törvény végrehajtási Kormányrendelete tartalmazza azokat a kötelező elemeket, amit az SZMSZ-nek tartalmaznia kell. A 2013-ban meghozott határozat szerint ezeket a tartalmakat rendezte a Kerületgazda Szolgáltató Szervezet SZMSZ-e. Gyakorlatilag az addig, vagy az azóta eltelt időszak folyamán bekövetkezett jogszabályi változások, illetve az ehhez kellő jogszabályi harmonizáció teszi kötelezővé az SZMSZ felülvizsgálatát. Illetve ez egészül ki a tavalyi évben ugye belső ellenőrzési vizsgálat is volt a cégnél, és az abban született javaslatok is ebben az SZMSZ-ben kerülnek a helyükre. Úgyhogy erről szól ez az előterjesztés. Kérem a tisztelt Képviselő-testületet, vitassa meg és amennyiben van kérdése, Csillik Kristóf, az intézmény vezetője is itt van és neki is föl lehet tenni a kérdéseket. Köszönöm szépen.

KOVÁCS PÉTER

Köszönöm szépen. Kérdés van-e, kérdezem? Ilyenre jelentkezést most nem látok. Vélemény, javaslat, avagy hozzászólás? Erre sincs most igény. Határozathozatal következik. Az előterjesztés 2. oldalán található határozati javaslat elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

143/2016. (IV. 20.) Kt. Budapest Főváros XVI. kerületi Önkormányzat Képviselő-testülete jóváhagyja az előterjesztés mellékletét képező **Kerületgazda Szolgáltató Szervezet** Szervezeti és Működési Szabályzatát.

Határidő: 2016. április 20.

Felelős: Kovács Péter polgármester

KOVÁCS PÉTER

Soron következik 9-sel jelzett:

NAPIREND: 9. A Budapest XVI. kerületi Gyerekkuckó Óvoda átszervezése a 95/2016. (III. 9.) Kt. határozat alapján

***60/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, Alpolgármester úr!

DR. CSOMOR ERVIN

Köszönöm szépen. Tisztelt Képviselő-testület! Ugye korábbi döntésünk alapján megtörténtek azok az egyeztetési folyamatok, amelyeket a jogszabály előír az átszervezés tekintetében, ami, én azt gondolom, hogy elég részletes, sőt még a talán a jogszabályok szövegénél még részletesebb is volt. Több alkalommal is a Gyermekkuckó Óvodában mind a szülők, mind az óvodapedagógusok részére ugye ismertetésre került a tervezett átszervezés és hogy ezt miért kell, vagy miért szeretné az önkormányzat, miért szeretné az óvoda és ez mivel fog járni. Gyakorlatilag 3 vélemény érkezett az átszervezéssel kapcsolatban az óvoda vezetéséhez és rajta keresztül az önkormányzathoz. Abból azt gondolnám, hogy kettő pozitív mindenféleképpen, az egyik pozitív vélemény ráadásul a Közalkalmazotti Tanács elnökétől származik, amely talán egyik legautentikusabb vélemény formáló lehet. Másik egy óvodapedagógustól, aki szintén támogatja. És érkezett egy harmadik vélemény, amely hát mindenki el tudja olvasni, egy szülői szervezet képviselője, némi aggodalmát fogalmazta meg. Összességében úgy látjuk, hogy a vélemények alapján és az eltelt időben a tapasztalatok alapján az, hogy a Képviselő-testületnek javasoljuk, hogy hozzuk meg azt a döntést, hogy a Gyermekkuckó Óvodában is tudjuk és azon belül ugye a Centi Óvodában tudjuk az autista gyermekeket fogadni. Ezzel kapcsolatban szeretnék még egy dolgot elmondani, mert lehetséges, hogy lesz is kérdés és ezt megelőzve még ugye Vajda úr tette föl, a, egy alapítvány kérelmével kapcsolatban. Megvizsgáltuk egyébként ezt a kérést. Van két igazán autentikus véleményünk magáról az egész kérésről. Az egyik a Benisné Hepp Zsuzsa, az autista kisgyermekekkel legfőképpen foglalkozó óvodavezetőtől származó igen hosszú anyag, illetőleg Tarnai Klára, aki ugye a Göllesz Iskola vezetője, mindkettőjüknek az egybehangzó véleménye az, hogy ők más módon javasolják az autista gyermekek fejlesztését. Az ehhez szükséges javaslatokat, amely, hát megfelelő anyagi forrásokat is biztosít ehhez, majd a költségvetés I. számú módosításához én fogok javaslatot tenni. Én bízom abban, hogy az előkészítés során Polgármester úr ezt majd elfogadja és a Képviselő-testület is meg fogja szavazni. Gyakorlatilag tehát összességében ezzel szeretném kiegészíteni és kérném a testületet, hogy ezt fogadja el az előterjesztést. Köszönöm.

KOVÁCS PÉTER

Köszönöm szépen. Vajda Zoltán képviselő urat vagy megtámadták, vagy ügyrendben szeretne, de gondolom, második. Ügyrendben. Parancsoljon!

VAJDA ZOLTÁN

Csak meg szeretném jegyezni, hogy egészen zavarba ejtő szimbiózisba vagyok itt Alpolgármester úrral, mert és ez, nem is tudom, hogy ennek milyen következményei lesznek. Ez volt nekem ideírva, hogy óvatosan, de megkérdezni. A Csillaggyertyafény Alapítvány, de akkor választ kaptam, tehát akkor ilyen formában nem, hanem majd akkor a költségvetésben talán. Köszönöm szépen, hogy kérdés nélkül is elmondta. Elzárom a gombot. Köszönöm.

KOVÁCS PÉTER

Hát ügyrendnek ezt nem nevezném, képviselő úr. Tehát, mondjuk személyesen említették a nevét és ezt … Személyes szeretgetés volt, megtámadás helyett. Ajaj! Én értem, hogy tavasz van, de ennyire?! Na jó. Kérdések. Ács Anikó képviselő. Nem. Kérdés van-e? Nem jelentkezett erre most senki. Vélemény, javaslat, hozzászólás? Ács Anikó képviselő asszony, gondolom, bizottsági elnökként. Parancsoljon!

ÁCS ANIKÓ

Csak a bizottság álláspontját szeretném ismertetni, hogy egyhangúlag támogatta a Köznevelési, Ifjúság- és Gyermekvédelmi Bizottság a Gyermekkuckó Óvoda átszervezését. Köszönöm.

KOVÁCS PÉTER

Szuper. További hozzászólást jelenleg nem látok. De már van! Varga Ilona képviselő asszony. Tudtam, hogy valami még lesz, ezért mondtam ezt.

VARGA ILONA

Igen. Készülődtem nagyon. Köszönöm szépen. Itt van ennek a szülői csoportnak ez a részben aggódó hozzászólása, levele. Én nekem egy unokaöcsém van, aki autista. És bizony azt kell, hogy mondjam, hogy egyrészt az ember szíve azt mondja, hogy integrálni kell maximálisan a gyerekeket, másrészt viszont, ha nincs rá megfelelő létszámú és nincs megfelelő odafigyelés, akkor ezek a gyerekek így is, úgy is lemaradnak. Tehát én fontosabbnak tartanám azt, hogy valamilyen szinten integrálni is, de összegyűjteni ezeket a gyerekeket úgy, hogy mit tudom én, már két-három gyerekhez is legalább két gyógypedagógus kell. Tehát ezek a gyerekek akármilyen intelligensek, akármennyire sérültek, sokkal-sokkal-sokkal több odafigyelést igényelnek. És hát én is nagyon nehezen tudnám ezt eldönteni, hogy mi a jó, remélem, hogy az óvodapedagógusok ezt jobban tudják mérlegelni. De én azért figyelembe venném itt a szülői levelet is. Meg mondom, mint érintett is úgy érzem, hogy egy-egy autista gyereket beraknak egy egészséges csoportba, nem biztos, hogy a megfelelő fejlesztést megkapják, mert azt tudni kell, hogy az autista gyerekeknél pont ez a 3 éves kor az, amelyik vízválasztó. Tehát kettő és négy éves között, négy éves kor között van a legnagyobb fejlesztési igénye ezeknek a gyerekeknek. Tehát, ha négy éves kora előtt nem intenzíven foglalkoznak vele, akkor már nem éri utol a többieket. Köszönöm szépen.

KOVÁCS PÉTER

Köszönöm szépen. Ács Anikó képviselő asszony szeretne hozzászólni. Parancsoljon, képviselő asszony!

ÁCS ANIKÓ

Csak annyit szeretnék mondani, hogy én azért bíznék az óvoda, az óvodapedagógusok véleményében, illetve a szakemberek véleményébe. Valamint ugye abba, hogy van olyan óvoda, ahol ez már így működik és megfelelően. Most azért, mert nyilván minden szülőben van egy félelem, mert egy kicsit ugye más, mint a megszokott, de ezzel, tehát akkor egész életünk, minden arról szól, az elfogadásról, ugye a másság elfogadásáról. Hát akkor azt gondolom, hogy itt is a szülők vegyenek egy nagy levegőt, és az óvodapedagógusok is és akkor a másságot, az ilyen értelmű másságot is fogadják el. És hogyha tényleg azt gondolom, hogy azért olyan szakmai véleményeket hallottunk, ami, ami tényleg alátámasztja, és bízzunk benne, hogy ez megfelelő, elég, tehát ugye szakmai háttere lesz ennek a dolognak, átszervezésnek. Ha meg nem, akkor meg úgyis fog lépni, mint ahogy eddig is mindig lépett, hála Istennek a kerületben azért eléggé figyelünk erre azt gondolom, úgyhogy köszönöm szépen.

KOVÁCS PÉTER

Köszönöm szépen. Varga Ilona képviselő asszony is szeretne még hozzászólni. Parancsoljon, képviselő asszony!

VARGA ILONA

Köszönöm szépen. Tisztázzuk a kérdést! Nem az integrálás ellenes vagyok és nem az elfogadás ellenes vagyok, pontosan azért, mert maximálisan érintve érzem magam, akinek van egy még, ha unokaöccs szinten is egy hozzátartozója, az kicsi kora óta megvívja ezt a küzdelmet és azt szeretné, hogy ezeket a gyerekeket elfogadják. Tehát nem az elfogadás itt a probléma, hanem azt látom, hogy amennyiben nem kap nagyon-nagyon személyre szabott fejlesztést a gyerek, akkor bizony lemaradhat. Úgyhogy én csak ezt a félelmemet akartam Önökkel megosztani. Köszönöm szépen.

KOVÁCS PÉTER

Köszönöm szépen. Több hozzászólás nincs. Az előterjesztő kíván zárszót mondani. Parancsoljon, Csomor alpolgármester úr!

DR. CSOMOR ERVIN

Igen, köszönöm szépen. Itt Varga Ilona képviselő asszonnyal előző ülésen is hát beszéltünk erről, azért egy félreértést azért tisztázzunk, hogy ahhoz, hogy egy gyerekről megállapítást nyerjen, hogy ő autista, azt ugye a szakértői bizottság állapítja meg. A tanulási képességet vizsgáló szakértői bizottság. A Metzger Balázs által vezetett bizottság. Ha valaki autizmus diagnosz…, autizmussal diagnosztizált gyerek, és ezt megállapítja a bizottság, itt kétfajta vélemény lehet. Az integrálható és a nem integrálható autista gyermek. Hogyha, tehát a súlyos, mert az egyes spektrum zavar van egy nagyon enyhe, és van egy nagyon súlyos is, és azon belül ugye számtalan eset van. A nagyon súlyos autistákra jellemzően azt mondja ki a szakértői bizottság, hogy nem integrálható. Ami azt jelenti, hogy ebben az esetben a mindenki, aki ugye az ellátó rendszerben részt vesz, a bizottságnak a véleményét köteles elfogadni. Hát ugye ő, ő jelöli ki az intézményt. Tehát a súlyos autistákra igen is az Érsekújvár utcai óvodát fogja kijelölni, vannak is ott egyébként igen súlyos autisták és ott megkapja azt a fejlesztést, amit a szakértői bizottság számára előír. Amiben a bizottság azt mondja ki, hogy autista és ez ugye számtalan BNO kóddal lehet egyébként, és legújabban egy új típusút szoktak adni, az pedig azt mondja, hogy integrálható. Na, most azok kerülnek gyakorlatilag azokba az óvodákba, ami eddig ugye kettő volt, most pedig egy harmadik óvoda. Tehát itt már a szakemberek azt mondják, hogy ezek a gyermekek közösségbe valók. Ugye az autizmusnak a legjellemzőbb tulajdonsága ugye a szociális képességeknek a hiánya, vagy a csökkent volta. Hát leginkább egy integráltan megvalósítható környezetben lehet ezeket fejleszteni, ahol nem egymás között vannak, hanem ép, egészséges társakkal együtt élik meg az életüket. És ugye egy csoportban, itt szerepel az anyagban is, maximum kettő gyermek, ilyen gyermek kerülhet elhelyezésre. Tehát lehet látni, hogy ennek az egy gyógypedagógusnak, az még nem sok gyermekkel kell foglalkoznia, tehát lesz ideje arra, hogy ugye az óvó néniken túlmenően lesz egy plusz gyógypedagógus, azokkal a plusz eszközökkel, amiket majd ugye egyrészt az óvodapedagógusok is használnak, meg a gyógypedagógus is, amit én majd javaslok, hogy az egyes módosításban az óvoda részére biztosítunk. Én úgy gondolom, hogy összességében ez megnyugtató megoldás lehet. És én javaslom, hogy fogadjuk el ezt az előterjesztést.

KOVÁCS PÉTER

Köszönöm szépen. Határozathozatal következik. Az előterjesztés 3. oldalán található I. számú határozati javaslat elfogadása minősített szótöbbséget igényel. Kérem, szavazzanak! A Képviselő-testület 17 igen, egyhangúlag elfogadta ezt a javaslatot.

H A T Á R O Z A T:

144/2016. (IV. 20.) Kt. Budapest Főváros XVI. kerületi Önkormányzat Képviselő-testülete a **Budapest XVI. kerületi Gyerekkuckó Óvoda** alapító okiratát az előterjesztés 3. számú melléklete szerint módosítja.

A Képviselő-testület felkéri a polgármestert a határozat alapján készített módosító okirat aláírására, valamint a módosító okirat és az egységes szerkezetű alapító okirat Magyar Államkincstárhoz való megküldésére.

Határidő: 2016. július 1.

Felelős: Kovács Péter polgármester

KOVÁCS PÉTER

3. oldalon található II. számú határozati javaslat elfogadása is minősített szótöbbséget igényel. Szavazzunk! A Képviselő-testület 17 igen, egyhangúlag elfogadta ezt a javaslatot.

H A T Á R O Z A T:

145/2016. (IV. 20.) Kt. Budapest Főváros XVI. kerületi Önkormányzat Képviselő-testülete a **Budapest XVI. kerületi Gyerekkuckó Óvoda** részére a 2016. évi költségvetési rendeletben megállapított 50,5 fős létszámkeretet 2016. június 1-től 51,5 főre emeli.

A Képviselő-testület felkéri a polgármestert, hogy gondoskodjon a létszámkeret emelésének a 2016. évi költségvetési rendeletbe történő átvezetéséről.

Határidő: a 2016. évi költségvetés I. számú módosítása

Felelős: Kovács Péter polgármester

KOVÁCS PÉTER

4. oldalon található III. számú határozati javaslat elfogadása szintén minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a javaslatot.

H A T Á R O Z A T:

146/2016. (IV. 20.) Kt. Budapest Főváros XVI. kerületi Önkormányzat Képviselő-testülete a **Budapest XVI. kerületi Gyerekkuckó Óvoda** költségvetésében az autizmussal élő gyermekek fejlődésének biztosításához szükséges tárgyi eszközök fedezetét biztosítja.

A Képviselő-testület felkéri a polgármestert, hogy gondoskodjon a fedezet 2016. évi költségvetésben történő biztosításáról.

Határidő: a 2016. évi költségvetés I. számú módosítása

Felelős: Kovács Péter polgármester

KOVÁCS PÉTER

A 4. oldalon található, IV. számú határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

147/2016. (IV. 20.) Kt. Budapest Főváros XVI. kerületi Önkormányzat Képviselő-testülete utasítja a **Budapest XVI. kerületi Gyerekkuckó Óvoda** vezetőjét, hogy az átszervezésre tekintettel módosítsa az intézmény alapdokumentumait – pedagógiai program, szervezeti és működési szabályzat, házirend – a szükséges legitimációs eljárás biztosításával, mely módosított dokumentumokat 2016. augusztus 15-ig egyetértésre nyújtsa be a Köznevelési, Ifjúság- és Gyermekvédelmi Bizottság elé.

A Képviselő-testület felkéri a polgármestert, hogy a határozatról értesítse az intézmény vezetőjét.

Határidő: 2016. április 27.

Felelős: Kovács Péter polgármester

KOVÁCS PÉTER

Soron következik eredetileg 10-sel jelzett:

NAPIREND: 10. A KLIK fenntartásában működő XVI. kerületi köznevelési intézmények 2016. évi átszervezésének véleményezése

***65/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr!

DR. CSOMOR ERVIN

Köszönöm szépen. A jogszabályok alapján a KLIK-nek ebben az esetben ki kell kérnie a működtetőnek a véleményét a tervezett átszervezéssel kapcsolatban. Mindenki azt gondolom, hogy elolvashatta a KLIK-nek a javaslatát. Egyrészt ugye a Centenáriumi Iskolában a szakiskolai rész megszűnésével ugye a szakiskola kikerül, illetőleg a KLIK javaslata alapján az autizmus, spektrumzavarral küzdő gyermekeket is el tudna látni ez az iskola. Ez az egyik része. A második rész pedig az Arany János, Lemhényi Dezső Általános Iskolában és a Táncsics Mihály Általános Iskolában az iskolában oktatott gyermekeknek a maximális létszáma kerül a KLIK javaslata alapján megemelésre. Itt van a tankerület igazgató asszony, hogyha ezekre kérdés van, merül fel, akkor gondolom, ő szívesen válaszol. Nincs itt?

KOVÁCS PÉTER

Ha lesz kérdés, akkor továbbítjuk felé. Vagy majd válaszol rá Alpolgármester úr, vagy aki tud, vagy aki akar. Kérdések. Varga Ilona képviselő asszony. Parancsoljon!

VARGA ILONA

Akkor, igen, akkor Alpolgármester úrnak teszem fel a kérdést, ezek szerint, köszönöm szépen. Itt én nézem a számadatokat, itt az iskola maximális létszám megemelésénél. És én úgy látom, hogy azt mondja, a Lemhényinél is és a Táncsics Mihálynál is egy jó nagy osztálylétszámnyi létszámemelés lesz tulajdonképpen a maximális létszámemelés. Ez viszont azt a kérdést veti fel bennem, hogy nagy létszámú osztályok lesznek, vagy külön osztályt indítanak, van ennek területi lehetőség, hogy akár külön osztályt, vagy pedig azt jelenti, hogy jó nagy létszámú osztályok lesznek, ami megnehezíti a gyerekeknek a tanulását? Köszönöm szépen.

KOVÁCS PÉTER

Köszönöm szépen. Következő kérdező Mizsei László képviselő úr. Parancsoljon! Itt van tankerületi igazgató asszony.

MIZSEI LÁSZLÓ

Köszönöm szépen. Kérdés, észrevétel az előterjesztőhöz. A KLIK épp átszervezés alatt van. Ebben a pillanatban én nem tartom indokoltnak azt, hogy egy átszervezés alatt lévő intézmény javaslatára kerüljenek ilyen fontos döntések eldöntésre, akár véleményezésre. Az előterjesztő ezt jogosnak tartja? Megjegyzem, én nagyon nem tartom ezt szerencsés dolognak, hogy mi erről, bármilyen szinten is most döntsünk. Köszönöm szépen.

KOVÁCS PÉTER

Hát egyelőre ennek a kérdés részére majd az előterjesztő válaszol. Vajda Zoltán képviselő úr a következő kérdező. Parancsoljon!

VAJDA ZOLTÁN

Köszönöm szépen a szót, Polgármester úr. Mondta, hogy vagy az válaszol, aki tud, vagy az válaszol, aki akar. Hát sokszor, aki tud, az nem akar, meg aki akar, az nem tud. Picit csatlakoznék Mizsei úrnak a kérdéséhez. Óvatosan, tehát, hogy volt az a bizonyos, kicsit rossz hangulatúra sikeredett márciusi testületi ülésünk, amikor ugye azt hallottuk, hogy a KLIK az volt, van és lesz. Én is csak újságolvasóként vélem azt látni, hogy mintha már egyértelmű döntés lenne arról, hogy KLIK nem lesz. Ilyenformában nem, tehát az lenne a kérdésem, hogy, hogy így akkor az anyagot hogyan kell tekinteni? És hogyha szabad, akkor picit túlfeszítve az SZMSZ keretét, az anyag kapcsán, nagyon óvatosan, ….

KOVÁCS PÉTER

Nana!

VAJDA ZOLTÁN

…. nagyon óvatosan. A kiváló SZMSZ-nek a kereteit hátha ez is segíti akkor a túlfeszítését. Az anyag kapcsán szeretnék óvatosan kérdezni Polgármester úrtól kettő dolgot. Az egyik az, hogy április, múlt hét pénteken, az április 15-én, pénteken, ezt is csak a hírekből tudom, Gödöllőn volt egy polgármestereknek találkozója. Ezt a gödöllői polgármester úr kezdeményezte, Gémesi polgármester úr, a MÖSZ keretein, tehát Magyarországi Önkormányzatok Szövetségei keretén belül volt egy ilyen konferenciának hívott, vagy talán beszélgetés polgármesterek és a pedagógusok és a pedagógus szakszervezetek között, amit szeretnék kérdezni, hogy Polgármester úr kapott-e erre meghívót? Ha kapott, akkor ott volt-e? Ha nem kapott, akkor, ha lesz legközelebb, akkor elmegy-e? Mert ott hangzott az el, hogy egy konferenciát is szerveznek ebben a témában, tájékozódik-e ebben Polgármester úr, hogy, hogy ott részt tudna-e venni? A másik kérdésem, szintén ennek kapcsán, óvatosan feszegetve az SZMSZ kereteit, ugye ma mégis csak egy pedagógus sztrájk volt, illetve van, hát nem tudom fél négykor van-e még, de talán volt. A kérdésem az, hogy azt hiszem, ez is Polgármester úrhoz, vagy Alpolgármester úrhoz, vagy akár tankerület vezető asszonyhoz, és akkor tényleg az válaszol, aki tud, vagy aki akar, hogy a kerületi iskolák kapcsán van-e információnk arról, hogy milyen részvétel, vagy mi volt pontosan, a mai országos pedagógus sztrájkban. Elnézést, tényleg, hogy nem konkrétan az anyaghoz, csak az anyag kapcsán kérdeztem. Köszönöm szépen.

KOVÁCS PÉTER

Köszönöm szépen. Magamhoz ragadva, bocsánat, még van jelentkező, kérdésre. Ács Anikó képviselő asszony. Van-e még valakinek kérdése? Abonyi János képviselő úr. Parancsoljon!

ABONYI JÁNOS

Azt szeretném megkérdezni, hogy mennyi most a Centenáriumi Általános és Szakiskola tanulói létszáma? És mondjuk mennyi várható szeptembertől? Köszönöm szépen.

KOVÁCS PÉTER

Na, hát akkor válaszadás következik, mert több kérdést úgy látom, nem látok. Akkor, amit képviselő úr nekem tett föl, feszegetve a nagyszerű SZMSZ-ünk nem létező korlátainak ajtajait, hogy ilyen nagyon közmondatot, vagy körmondatot mondjak, amiből már én sem tudom, hogy keveredek ki. Na, de! Fogalmam sincs, hogy hányan, meg hogyan sztrájkoltak itt. 15-ére nem kaptam meghívást, de nem is mentem volna el. Alapvetően ugye a Képviselő-testület ennél egy fontosabb dologgal bízott engem meg, hogy menjek el minden kerületi iskolába, már önkormányzati működtetésűbe. Ezzel azért elég sok feladatot adtak nekem, mérhetetlen bölcsességükkel a képviselők, tehát, – hát hogy mondjam – szóval én nagyon szeretek egyébként beszélgetni, és tényleg jó hangulatú beszélgetések vannak. Majd be fogok számolni a Képviselő-testületnek, amikor a végére érek ennek, de szerintem ez fontosabb dolog, minthogy valahova máshova, mondjuk Gödöllőre, bár nincs olyan túlságosan messze, eljárjak. Alpolgármester úrhoz is érkeztek, illetve hát az előterjesztőhöz kérdések. Parancsoljon!

DR. CSOMOR ERVIN

Igen, köszönöm szépen. Hát, amire én tudok, arra válaszolnék. Én indokoltnak tartom az előterjesztést. Tekintettel arra, hogy ugye nyilvánvalóan nem lehet tudni, hogy a KLIK milyen szervezeti formában fog működni, illetőleg ki fogja ellátni az oktatásirányítási, vagy fenntartói feladatokat. Tudomásom szerint ebben még nincs döntés. Valakinek mindenféleképpen ezt el kell majd látni. Jelenleg a KLIK-nek a tankerületei, illetőleg hát a megfelelő szervezeti rendszere köteles gondoskodni róla, és köteles a fenntartói döntéseket meghozni. És én azt gondolom, hogy ez azért is fontos, mert például, ha most nem hozzuk meg ezt a döntést, a Lemhényi Dezső Általános Iskola nem tud kettő osztályt indítani, most szeptembertől, azért, mert ugye ez a létszám akkor volt megállapítva, amikor a Lemhényi Iskola, hogy úgy mondjam, nem volt annyira népszerű, mint manapság, hogy két 32 fős osztályba is többszörös túljelentkezés van. Tehát és ezt azt gondolom, ugyanez igaz a többi iskoláknál is, a Táncsicsnál is, ahol, ahol már ugye több éve, meg hát valamennyi iskolában azt gondolom, több éve igen nagy létszámú és sok esetben tényleg 3 első osztály indul, azért, mert hál’ Istennek sok a gyermek a kerületben. Ami a Táncsicshoz tartozik még egyébként, hogy a költségvetésben ugye biztosítva is van rá fedezet és el is indul, hogy egy új tanterem kerül ugye kialakításra, még a nyár folyamán. Ennyi tartozna még hozzá. Úgyhogy úgy globálisan ezzel a három képviselő hölgy, illetőleg urak kérdésére ezt tudnám válaszolni. Hogy most mennyi létszáma van a Centi Iskolának, azt tankerületi igazgató asszony tudná megmondani, …

KOVÁCS PÉTER

Meg is tudja mondani.

DR. CSOMOR ERVIN

….. meg a hozzá kapcsolódó kérdésekre.

KOVÁCS PÉTER

Legyen kedves, fáradjon ide akkor a mikrofonhoz. Hogy? Hát Vajda képviselő úr mellé, már megszokott helyen van!

KOVÁCS KATALIN

Köszönöm szépen. A Centenáriumi Általános Iskola és Szakiskola létszáma nem pontos adat, kb. 260 fő jelenleg, a beiskolázás folyamatban van, illetve múlt héten csütörtök-pénteken zajlott. Az adatokat holnap fogjuk összesíteni. Tehát nem tudom megmondani, hogy jövőre egy vagy két osztály fog indulni a Centiben. Válaszolhatok a többire is?

KOVÁCS PÉTER

Hát, ha már lehet. Mikrofonhoz kértük, akkor lehetőséget adok.

KOVÁCS KATALIN

A sztrájkkal kapcsolatosan nincs felhatalmazásom nyilatkozni. Az a kérésem, hogy a sajto@klik.gov.hu email címre legyenek kedvesek az ez irányú megkereséseket intézni. És az utolsó, a KLIK esetleges átszervezése és az intézmény átszervezés, azt gondolom, ennek semmi köze a kettőnek egymáshoz. Az iskolák ugyanúgy működni fognak szeptembertől, jogszabályi előírás jelenleg, a köznevelési törvény írja elő, tehát ahhoz, hogy jogszerűen föl tudjuk venni például a Lemhényiben a gyerekeket, ezeket a véleményeket be kell szereznünk. Köszönöm.

KOVÁCS PÉTER

Köszönöm szépen. Vajda Zoltán ügyrendben szeretne? Hát olyan nincs. Vagy személyesen megtámadták, vagy ügyrend. Melyiket szeretné? Mert a nevét nem hallottam. Normál gomb. Jó. Ács Anikó képviselő asszony, parancsoljon!

ÁCS ANIKÓ

Jórészt Kovács Katalin és Csomor Ervin már elmondta, ami választ adtam volna Mizsei képviselőtársamnak. Az, hogy nagyfokú felelőtlenség lenne, hogyha ebben nem hoz…, ezekben a kérdésekben nem hoznánk döntést. Hiszen ez ugye a beiskolázást akadályozná. És 2016. július 1-ig van azt hiszem, a KLIK, vagy úgy emlékszem, hogy talán július 1-et mondtak, tehát ez az ő munkáját ez a jelenlegi formában egyáltalán nem befolyásolja az, hogy majd mi vár rá azt követően. A szeptemberi biztonságos évindításhoz ezek feltétlenül szükségesek, hogy meghozzák. Nem is értem a képviselő úrban, hogy merülhetett, egyáltalán hogy gondolja, hogy egy tehát, hogy még fokozzuk a bajt?! Tehát, döbbenet számomra! Úgyhogy köszönöm.

KOVÁCS PÉTER

Köszönöm. Kovács lett volna, de ő visszalépett, Vajda Zoltán képviselő úr, következik. Parancsoljon, képviselő úr!

VAJDA ZOLTÁN

Köszönöm szépen a szót. Lehet, hogy erőszakosabban kellett volna, vagy nyomnom, vagy mondani, mert most elment mellőlem tankerületi igazgató asszony. Pedig olyan megnyugtató volt, hogy itt ül mellettem, mert ő azt mondta, hogy nincs felhatalmazása, hogy megmondjon valamit. Tehát akkor kérdezném, hogy kitől?

KOVÁCS PÉTER

Ne, ne, ne, ne, ne!

VAJDA ZOLTÁN

Azt mondta szó szerint, ha jól értettem, itt ült mellettem, hogy nincs felhatalmazása arra, hogy a sztrájk tekintetében nyilatkozzon.

KOVÁCS PÉTER

Így van, de az nem azt jelenti, hogy tudna valamit, és eltitkolja, hanem hogy nincs fölhatalmazása.

VAJDA ZOLTÁN

Lehet azt, hogy tankerületi igazgató asszony megválaszoljon Ön helyett Polgármester úr? Mert ő mondta ezt. Én azt szeretném kérdezni, hogy A): Kitől kell neki felhatalmazást kapnia? B): Van információ a birtokában, amit nem mond meg nekünk? És ha ilyen van, akkor azt jelenti, hogy ebben a kerületben is van olyan, amelyet például az index nevű, ma még egyszer említendő újság ír, hogy sok kerületben a tankerület vezető, azt föl sem merem vetni, hogy más kerületekben a polgármester is, mert itt az föl sem merül bennem, listázza, valamilyen módon összesíti, hogy kik vesznek ebben részt. Tehát szeretnék erre egy egyértelmű választ kapni, nagy tisztelettel tankerületi igazgató asszonytól, hogy ő gyűjtött-e bármilyen információt arról, hogy a kerületben kik vettek részt a sztrájkban? Mert ha ő azt mondja, hogy nincs felhatalmazása valamiről mondani, az én a magyar szintaktika szerint úgy értelmezem, hogy tud valamit, amit nem mondana el, és ez nekem rosszul esne, ha ez így lenne.

KOVÁCS PÉTER

Na!

VAJDA ZOLTÁN

Én örülök, hogy Horváth János úr szól, csak az értelem még nem hangzik belőle attól, hogy kiabál. Köszönöm szépen. Örömmel venném, hogyha kaphatok erre válaszokat. Köszönöm szépen.

KOVÁCS PÉTER

Na! Tehát. Tisztelt képviselőtársaim! Elnézésüket kérem. Egy nagy hibát elkövettem, nem hoztam a kolompomat! Ez volt a baj! Mert, ha hoztam volna, akkor mindenki láthatná, hogy kolompolnék. Kérek lenyugodni, nincsen semmi probléma, tavasz van, barátság van, jó idő van. Mi itt a probléma? Ne beszéljünk már közbe! Jelen …, bocsánat. Jelenleg, kis figyelmet, figyelmet szeretnék kérni, jelenleg nálam van a szó! Nem adtam másnak szót! És kérem, hogy ezt maradjunk is ennél a megoldásnál! Mizsei úrnak is szót fogok adni mindjárt, de még Abonyi úr előtte következik, és akkor majd a tankerületi igazgató asszonyt megkérem, mivel hozzá egy, a kérdéskörön túli kérdés érkezett, merthogy a kérdésre válaszolva merült föl képviselő úrban az a kérdés, ezért akkor fog majd rá válaszolni. Én viszont, ha már nálam van a szó, akkor én megragadnám az alkalmat, mert azt is kérdezte, vagy hát úgy fogalmazott, Vajda úr ügyes ebben, ma különösen, különösen sziporkázik, tehát úgy tette föl a kérdést, hogy őbenne föl sem merül az, hogy a Polgármester csinálna-e olyat, de ezt én kérdésnek veszem, én nem csinálok ilyet. Tehát én mondom, fogalmam sincs, hogy ki sztrájkol, arról sincs, hogy miért, de ez egy másik kérdés. Abonyi János képviselő úr a következő hozzászóló. Parancsoljon!

ABONYI JÁNOS

Én meg nem akarok válaszolni, Polgármester úr kérdésére most.

KOVÁCS PÉTER

Mit kérdeztem?

ABONYI JÁNOS

Mert elég hosszú lenne. Hát a miértre egyébként.

KOVÁCS PÉTER

Ja!!

ABONYI JÁNOS

Az tényleg, tényleg hosszú napirend lenne. Teljesen normálisnak tartom ezt a napirendet egyébként. Ezeket a döntéseket mindig meg kellett hozni, függetlenül attól, hogy ki volt a fenntartó, ki volt a működtető, stb., stb. Tehát ezzel, ezzel nekem semmi gondom nincs. Megmondom, nekem mivel van gondom. Azzal van gondom, hogy van egy általános iskolánk, egy komplett, akadálymentesített általános iskolánk, 1008 férőhelyes, és van 201 nehány tanulónk és tényleg el kéne gondolkozni, hogy, hogy ezzel az iskolával mondjuk közösen, a Klebelsberg Intézményfenntartóval, vagy majd mit tudom én milyen, lényegtelen, tehát a fenntartó a bárkivel. Én tavaly tettem egy javaslatot, hogy hiányzik szerintem a kerületben egy sportiskola. Ezt végig kéne gondolni, végig kéne gondolni, hogy nem lenne-é célszerű ezt a profilt egy kicsit kibővíteni, mert, mert azt én óriási fényűzésnek tartom egyébként, hogy egy 1008 fős iskolában van 600 mondjuk nagyon finoman becslek, 600 üres helyünk egyébként. És, és van olyan profil, amit be lehetne építeni még a kerület, kerületi általános iskolás struktúrába és ezt főleg az elmúlt, elmúlt időszak történései alapján egyébként ezt szerintem támogatni kéne, meg tudná is a majd a minisztérium, vagy a parlament által kijelölt fenntartó is. Ez a sportiskola ez tényleg hiátus,nekem meggyőződésem, és korábban is volt olyan terv, hogy a Centi Általános Iskolából egy sport, egy erős sportprofilú iskolát csinálunk. Én most inkább a sportiskola felé mennék el. Hogy ezt a kapacitást ki tudjuk használni. És esetleg egy, egy kerületi felvevő körű iskolát csinálni, sportiskolát csinálni és abban az esetben ki lehetne használni. Nem, nem jó dolog, én ott lakom közvetlen a suli mellett, csak egy járda választ el bennünket és, és csend van ebben az iskolában. És ez nem jó! Meg különben is hozzászoktam harmincegynehány év alatt a gyerekzsivajhoz szünetekben. Most nincs. Köszönöm szépen.

KOVÁCS PÉTER

Köszönöm János, egyetértünk. Én örömmel olvastam egyébként Kaszás Zoltán igazgató úrnak talán a legutolsó pályázatában írta bele ezt, hogy sportiskola legyen. Az a probléma, hogy azóta utána nem nagyon volt lépés ebben. Most van erre kezdeményezés, amennyire én tudom, az Ikarus egyesülettel van egy együttműködés, lehet, hogy papírra is vetették, hogy focista, illetve atléta edzésekre, meg talán ott átfedés is van a testnevelés tanár, meg a focista, vagy atléta edző között. Tehát elkezdődött valami, de hát ez csak két sportág, tehát lehetne sokkal több. De Csomor alpolgármester úr úgyis akar majd erre reagálni, de majd akkor zárszóként, vagy a zárszóban. Én meg szemtelenül előreléptem. Mizsei László képviselő úr a következő. Parancsoljon, képviselő úr!

MIZSEI LÁSZLÓ

Köszönöm szépen. Csak azért vetettem fel ezt a kérdést, mert találkoztam én már olyannal, hogy egy bizonyos szervezetnek egyik vezetése így gondolkodott, másik úgy. Most valószínűleg ebben a helyzetben, tehát az, hogy növelni kell az iskoláknak a kapacitását valószínűleg ez nem nagyon fog változni. De akkor is annál nagyobb felelősséget nem tudok elképzelni, mint, hogy most letesszük a garast valami mellett, amit aztán esetleg később valaki megváltoztatna. Még akkor is, hogyha ez szükségszerű. Arra viszont nem látom a jogokat, hogy milyen módon kerülnek sorra ezek a változtatások, tehát azt hallottam, hogy lehet, hogy lesz egy vagy két osztály, de hogy, hogy lesz ez megoldva, én nem látok itt erről semmilyen írásos dolgot. Azt például nem támogatnám, hogy általános iskolában osztálylétszámot növeljenek. Sőt, azt inkább csak, csak a csökkentést tudom támogatni. Satöbbi. Tehát nem látok ezekre a dolgokra rá. Ezekkel nem tisztába lévén nem tudok tiszta szívvel erre szavazni. Jó, értem, de maradjunk annyiban, hogy a KLIK változik, ezt vetettem föl. Nem vagyok benne biztos, hogy ezután is ugyanaz lesz, mint ahogy eddig volt. És szeretném, hogyha biztos lehetnék benne, hogy semmilyen módon ez a felosztás nem fog változni, akkor esetleg megszavazom. De például semmilyen dolgot nem, információt nem kaptam ezzel kapcsolatban, hogy ez hogy lesz levezényelve, amit, hogy is hívják, itt meg van jelölve. Köszönöm szépen.

KOVÁCS PÉTER

Ne haragudjon képviselő úr, de kénytelen vagyok hozzászólni. Van egy olyan régi mondás, hogy „Ha csöndbe maradtál volna, bölcsebb maradtál volna!” Elnézést, hogy ezt kell, hogy mondjam, képviselő úr, de hát könyörgöm, az oktatás rendszere az nagyon-nagyon régóta abból a szempontból változatlan, hogy a maximális osztálylétszámot, azt törvény határozza meg. Tehát hiába akarna, mondjuk a KLIK kerületi igazgatója, vagy az igazgató egy általános iskolai osztályban 40 gyereket fölvenni, azt a törvény tiltja. Nem lehet ilyet csinálni. Tehát attól ne aggódjon, hogy az iskolai létszám megváltozik, abba az egy osztályban több gyerek nem lehet. Maximum azt lehet, hogy több darab osztály van. Ha több darab osztály van, akkor ennyihez több tanár kell, tehát az sem lesz, hogy egy tanár nem 22 órát tanít, hanem 42-t, mert, vagy 44-et, mert, hogy két osztályba kell tanítania. Tehát – hogy mondjam, – én voltam én is kezdő képviselő ’90-ben. Kellő bátorságom volt nekem is marhaságokat mondani. Tehát ebből a szempontból hasonlítunk egymásra képviselő úr. Tehát a, és itt most – hogy mondjam, – a dicsérni próbáltam, nem … Mi a másik szó erre? Tehát … Ja értem, jó! Tehát, igen. Ez már szállóige lesz, hogy a Doszpot Péter rajzoljon körbe, meg a Kovács Péter ne dicsérjen! Tehát jó, igen! Tehát a, minden esetre mondom, tehát ennek az előterjesztésnek nincsen köze azokhoz a, – hogy mondjam, – félelmekhez, amiket elmondott, ezt csak azért mondtam el, hogy nyugodt szívvel megszavazhatja. Tehát attól, hogy ez a 4 betűből álló betűszó, valami előterjesztésben van, az nem biztos, hogy rossz. Szász József alpolgármester úr szeretne hozzászólni. Parancsoljon!

SZÁSZ JÓZSEF

Köszönöm a szót, Polgármester úr. Pár dolgot már elmondott, amit én is szerettem volna elmondani. Tehát ugye jelen pillanatban ez a helyzet. Ez a törvényi felállás. A KLIK-nek ezeket a döntéseket meg kell hozni. Ugye ha jól emlékszem, a múlt héten zajlottak le a beiratkozások. A jelentkezett gyerekek létszáma alapján ezeket a döntéseket meg kell hozni. Itt határozat…, itt határidők vannak, amiket be kell tartani, hogy szeptemberben elindulhasson az oktatás. Tényleg, amit Polgármester úr elmondott, ugye itt vannak bizonyos létszám meghatározások, amit csak és kizárólag abban az esetben lehet túllépni, hogyha a megfelelő hatáskörrel rendelkező szervek ezt megengedik. Ez korábban, ez az Oktatási Bizottság volt, illetve a Képviselő-testület. Most a KLIK-hez tartozik, ezt nekünk véleményezni kell és utána neki meg kell hozni a döntéseket. Tehát ebben nincs mese. Való igaz, hogyha a nyár folyamán a KLIK megszűnik, átalakul, más szervezet jön létre, akkor onnantól kezdve ezeket a feladatokat ő fogja meghozni. De ilyen jellegű változásokról én nem tudok. Szerintem a KLIK sem tud, sőt senkinek nincs ilyen jellegű kezdeményezése, hogy az ilyen jellegű, azt oktatást szabályozó jogszabályok megváltozzanak. Tehát, ha KLIK-nek fogják hívni a jövő ilyenkor elénk kerülő előterjesztésnek az elkészítőjét, akkor KLIK-nek, hogyha másnak, akkor másnak, de gyakorlatilag szerintem szó szerint ugyanez az előterjesztés jövő ilyenkor újra itt lesz előttünk, hiszen ezeket a jogszabályokat, illetve ezeket a köröket meg kell futni kötelezően. És ez most már tényleg csak a, én elhiszem, hogy a pedagógus sztrájk minden KLIK-kel kapcsolatos előterjesztésnél csiklandozza a képviselőknek a gondolatát, de én csak azt szeretném mindenkinek a lelkére helyezni, hogy a Pedagógus Szakszervezet vezetőjének, Gallónének a nyilatkozata volt a rádióban, hogy ugye semmilyen módon nem lehet listázni a sztrájkoló pedagógusokat. Tehát feltételezem, hogy az igazgató asszony ezért mondta, hogy, hogy erről nem érdemes vitát nyitni. Hiszen erről nem is lehet adata. Ezt mondom még egyszer, a Pedagógus Szakszervezet vezetője mondta, de a mondat az úgy fogalmazott, hogy arról nem lehet nyilvántartást vezetni, hogy ki sztrájkol, csak és kizárólag arról, hogy ki dolgozik és abból pedig kikövetkeztethető, hogy ki az, aki sztrájkol, amit egyébként ugye meg is kell határozni, mert ha jól tudom, a sztrájkolók nem kapnak erre a napra fizetést. Tehát ugyanakkor náluk ezt a bérszámfejtést meg kell csinálni, úgyhogy az egész adatgyűjtés, van-e, nincs-e a lényeg a lényeg, hogy a bérszámfejtésnél ki kell, hogy ez derüljön. Úgyhogy itt ilyen tekintetben jogszabályi ellentmondás van. De az tény és való, hogy közvetlenül így, adatot gyűjteni nem lehet, csak és kizárólag azt, hogy hányan sztrájkolnak egy adott intézményben, de név szerint ezt listázni nem lehet. De egyébként ki kell derülni a végén, hogy az összeírásnál minden klappoljon. És még egy, ezt most már tényleg csak a hangulat javítása miatt ugye a mai újságcikkekben megjelent, hogy, hogy bizonyos településeken a polgármesterek, illetve a megmondó emberek próbálják a sztrájkról eltéríteni az adott iskolának a pedagógusait. Van olyan település, ahol a polgármester a sztrájkot megelőző napon állítólag összehívta a településének a pedagógusait és győzködte őket, hogy ne sztrájkoljanak. Én ezt csak azért mondom, hogy nálunk, ha a polgármester megjelenik az iskoláknál, az nem azért történik, hanem azért, mert mi köteleztük rá, hogy ezt járjuk végig. Utána ebből nehogy hír legyen, hogy a Polgármester bármire kötelezte a kerület iskoláinak pedagógusait. Ugye volt egy ilyen határozatunk, hogy a Polgármester úr látogassa végig az intézményeket. Köszönöm szépen.

KOVÁCS PÉTER

Következő hozzászóló Szatmáry László képviselő úr. Parancsoljon!

SZATMÁRY LÁSZLÓ

Köszönöm a szót, Polgármester úr. Úgy látom, hogy itt tavasz táján érdekes beszólások teszik egy kicsit színesebbé a testületi ülést, de ez talán nem is, nem is baj. De, a következő, tehát felhívnám a tisztelt testület figyelmét, hogy a Tervtanács holnapi ülésén tárgyalja a Centenárium lakótelepen építendő kézilabda csarnoknak a projektjét, ha nevezhetem így. Tehát ez az Abonyi János úr által előterjesztett, vagy említett sport dolog egy kicsit talán, kicsit közelebb hozhat bizonyos dolgokat, hogy tényleg valóban valami ilyesmi irányban. De nekem eszembe jutott ezzel kapcsolatban, hogy volt olyan iskola itt a testületi ülések és a képviselők tudomására, ami, amely egy kicsit bajban volt az utóbbi, mit tudom én, 5 évben, vagy 4 évben. És ha most megnézzük ezt az iskolát, ugye beindult a több tannyelvű képzés, és nem lehet bejutni. Tehát azért egy kicsit, kicsit ugye a testület nagyon korábban, mindig elhatározta, soha nem zárunk be iskolát. Na most, ha van egy olyan iskolánk, ahol vagy egy nagyobb szabad kapacitás, gyerekfelvételi lehetőség. Én nem aggódnék így, per, pillanat, egyáltalán, mert ha jó irányba fordul minden dolog ebben a dologban, és lehet, hogy egy új irányt, amit említettünk, vagy említett a János, meg a korábbi igazgató úr. Tehát ez, ez biztos, hogy előbbre viszi a dolgot, mert erre igény van. Hát csak nézzük végig, ugye mióta be lett vezetve a mindennapi testnevelés, hova fejlődünk. Hány pályát építettünk az MLSZ-szel közösen, vagy, hogy nevezzem ugye annak a pályázati részét, ahol vészt vettünk. Tornatermet építünk, további terveink vannak. Én úgy gondolom, hogy jó irányba megyünk. Ha ilyen irányt is lehetne és ezt, ez egy teljes összefogást, és egyezséget lehet ezzel képezni és ennek egy komoly felmérése indul el a kerületben, szerintem megvalósítható lesz. Köszönöm szépen. Még egy kérdés felmerült bennem, bocsánat, amit a kérdéseknél nem tettem föl. Engem személy szerint érdekelne, hogy mennek a kerekasztal tárgyalások ebben az ügyben, hogy a kerület kap-e meghívót, részt veszünk-e rajta hivatalos formában, vagy egyáltalán semmi közöm hozzá? Köszönöm szépen.

KOVÁCS PÉTER

Nem. Nem. Ez a válasz. Minket miért hívnának? Tehát. Fent, mi üzemeltetjük ezt az iskolát. Persze én örülnék neki, hogyha, ha, de mi már a véleményünket erről elmondtuk az előző testületi ülésen, volt határozat. Abonyi úr, másodszorra. Parancsoljon, képviselő úr!

ABONYI JÁNOS

Így van. Köszönöm a szót, Polgármester úr. Említette Polgármester úr, hogy két sportágban van most egy ilyen kibontakozó megállapodás. Sokkal komplexebb dologra gondoltam, de azt hiszem, most ezt nem kell kifejteni.

KOVÁCS PÉTER

Nem, de egyetértünk!

ABONYI JÁNOS

Tehát óvodában, alapos kiválasztás, ott lenne már egy szűrés, elindulna felmenő rendszerben a sportiskola és ezt a szakemberek tudják, hogy hány éves életkorban lehet szelektálni, hogy ki tehetséges fociban, mit tudom én, atlétikában, tornában, stb. stb. Hát van ennek egy kidolgozott rendszere. Tehát én, én ennek, ezt látnám itt a, a sportjelleg erősítés koronájának egyébként, mert akkor kézzel fogható lenne, egy-egy olyan, olyan koncepció, ami, ami a legkisebbektől tényleg a legidősebbig, legidősebbekig népszerűsíti a mozgást. És lenne egy olyan verseny, versenysport profil is itt egyébként, ami a jelenlegi egyesületeket erősíthetné. Ez az egyik. A másik, mindig félek attól, amikor szakmai kérdések kerülnek a Képviselő-testület elé …...

KOVÁCS PÉTER

Milyen kerüljön ide János?

ABONYI JÁNOS

….. és annak, annak kapcsán, annak kapcsán próbálunk úgy, úgy, úgy vitát folytatni egyébként, hogy alapvető információk nem állnak a képviselők rendelkezésére. Tehát az előbb is mondtam, Polgármester úr mondott egy, mondott egy közmondást egyébként, én is mondok egy másikat. Tehát a „Hajózni pedig kell!” Tehát nincs mese, bizonyos technikai, feltétel, feltételrendszert biztosítani kell ahhoz, hogy az oktatás menjen. Ennek tényleg semmi köze nincs most semmiféle átszervezéshez, semmiféle kerekasztalhoz, semmiféle sztrájkhoz. A beiskolázást követően ezeket a lehetőségeket meg kell teremteni. Igen, meg van határozva, hogy mennyi lehet a, mennyi lehet a max. osztálylétszám egyébként. Tehát ez egy nagyon komplex rendszer egyébként, aminek, ha egy, egy elemét elkezdjük kapargatni, meg, meg, bogarászni, akkor, lehet, hogy egy csapdahelyzetbe navigáljuk magunkat. Én mondtam, én elég következetes voltam itt az új köznevelési törvény megalakulása óta egyetlen ilyen napirendet, vagy előterjesztést nem szavaztam meg. Ez lesz az első, mert ennek, ennek köze nincs ehhez. Ez a, egyszerűen a feltételeit teremti meg, hogy mit tudom én, négy intézményben, szeptemberben nyugodtan menjen az oktatás. Köszönöm szépen.

KOVÁCS PÉTER

Köszönöm szépen. Az utolsó hozzászóló Sebők László képviselő úr. Parancsoljon!

DR. SEBŐK LÁSZLÓ

Köszönöm Polgármester úr. Egyetértek Abonyi Jánossal, ez nem KLIK, nem KLIK, meg egyéb probléma. Mármint nem KLIK és nem KLIK probléma. Megoldandó feladat. Nekem egy technikai problémám van ezzel az egész dologgal. Az, hogy a beiskolázás, ugye 15-én történt, az előterjesztés 12-i dátumot tartalmaz. Tehát itt előre határozzuk meg, hogy melyik iskolában, hány fővel bővítünk. Amit lehet, hogy aztán az élet a gyakorlatban keresztbe-kasul felborít, mert honnan tudjuk, hogy a Centenáriumi Iskolában tervezett, úgy tudom 100 fős bővítés, az valóban gyermeklétszám bővítés, az valóban annyi lesz. A Táncsicsnál, úgy emlékszem 58 fő van, ott meg 58. Ez nem kekeckedés részemről, csak valahogy egy kicsit szerencsétlennek érzem ezt a dolgot. Ezzel együtt, miután ez egy technikai dolog és teljesen független attól, hogy mi lesz a KLIK-kel. Ebben az ügyben döntést kell hozni. Én meg fogom ezt szavazni, előre elmondom. Bár, ezzel a megjegyzéssel és fenntartással. Köszönöm.

KOVÁCS PÉTER

Köszönöm szépen. Egy kis pontosítás. Tehát a Centenáriumi Általános Iskolában nem tervezünk létszámbővítést. Tehát a, az egy másik dolog. De Alpolgármester úr zárszót mond, és erre reagál. Vajda úr, jaj, de jó, hogy mondja! Tankerületi igazgató asszonyt kérdezte 2. körben. Tankerületi igazgató asszony legyen kedves akkor, hogyha ..… Kovács Katalin, tessék parancsolni!

KOVÁCS KATALIN

A kérdést, ha még egyszer hallhatnám?

KOVÁCS PÉTER

Tehát, hogy tudsz-e valamit, csak, hogy figyeltem-e? Tudsz-e valamit, amit elhallgatsz, mert nem mondhatod el? Egy. Kettő. Ki az, aki arra utasított, hogy nem beszélhetsz? Nem így volt? Vajda képviselő úr, parancsoljon! Mondja!

VAJDA ZOLTÁN

Tehát, igen. Jaj, de én nem tudom. Valamitől nem tudok.

KOVÁCS PÉTER

Működik a mikrofonod!

VAJDA ZOLTÁN

Ja! Bocsánat! Igen. Igen, tehát csak azt szerettem volna, igen, hogy ha már szólás-mondások volt, „Az ígéret szép szó, ha betartják úgy jó!” Tehát, hogy azt ígérte Polgármester úr, hogy Ön válaszol arra a kérdésre, amit Ön azt mondott hogy nincs felhatalmazása, megmondani, hogy kik vettek részt a sztrájkban. Polgármester úr hihetetlen tökéletesen válaszolt a saját szempontjából. Azt mondta, hogy fogalma sincs, és mi köze hozzá! Bocsánat, ezt én így fordítottam le, egyszerűsítve, és azt is mondta, hogy miért beszélne bárkivel erről. Én számomra evidens, hogy Ön is ezt fogja mondani, de az előzetes mondat az volt, mint hogyha Ön tudná, de majd más megmondja e-mailen. Én szeretnék egyszerű választ kapni Öntő tankerületi igazgató asszony. Nagy szeretettel, hogy ugye Önnek fogalma sincs arról, hogy kik vettek részt a sztrájkban? Köszönöm szépen.

KOVÁCS PÉTER

Tankerületi igazgató asszony, Kovács Katalin. Nem kapcsoltad még be a mikrofonját!

KOVÁCS KATALIN

Tehát pontosítanék. Én nem azt mondtam, hogy nincs felhatalmazásom arról, arra vonatkozóan nyilatkozni, hogy kik vettek részt a sztrájkban. Én azt mondtam, hogy nincs felhatalmazásom a sztrájkkal kapcsolatosan nyilatkozni, és ezt most is tartom. Képviselő úr kérdésére válaszolva a főnökömtől kaptam ezt a fajta kérést. Viszont azt elárulom Önnek, teljes, nyugodt szívvel, hogy se eddig, se ezután, nem írtam össze, hogy a kerületben kik vettek részt a sztrájkban. Tehát semmilyen listázás nem történt. Tehát, hogyha ez megfelel Önnek, akkor ezt most szóban nyilatkozom. Nincsen információm a létszám …, a sztrájkolók nevéről, munkaköréről, satöbbi.

VAJDA ZOLTÁN

Köszönöm szépen.

KOVÁCS KATALIN

Én köszönöm.

KOVÁCS PÉTER

Zárszó. Csomor Ervin alpolgármester úr, parancsoljon!

DR. CSOMOR ERVIN

Köszönöm szépen. Talán legelején a Sebők képviselő úrnak a hozzászólására szeretnék reagálni. Szerintem egy pici félreértésben van itt. Ugye ezek a számok a maximális létszámokat jelentik az iskolában. Tehát, hogy ennyi gyermekig vehetnek föl, ez nem jelenti, hogy ennyi lesz. Tehát ennyi a maximum. Tehát ez volt egy pici félreértés. Volt még egyszer régebben egy testületi ülésen egy ilyen kis félhang, hogy dicsérjen meg téged a Csomor Ervin, vagy értsen valamint egyet a Csomor Ervin. Itt ugye Abonyi Jánossal kapcsolatban. Itt azt kell, hogy mondjam Abonyi Jánossal, a Centenáriumi Iskolával kapcsolatban, tökéletesen egyetértek a jövőt tekintve. Tehát én is úgy látom egyébként, hogy az előrelépés lehetősége az mindenféleképp a sportiskolának a, annak a sportiskolának az elindítása, az, hogy még ez milyen formában, azon még igen sokat el lehetne vitatkozni. Az alpolgármesteri tájékoztatóban akartam elmondani, de idetartozik, és akkor itt mondanám el, hogy én magam adtam rá engedélyt és azt gondolom, hogy ez egy jó dolog, hogy elindult egy program, amiben az Ikarus első körben a labdarúgók, labdarúgó edzők, akik maguk is ugye egyébként teljesen véletlenül tanári végzettséggel rendelkeznek, elmentek az óvodákba. És az óvodákban most a 2010-es és, hogy ha ezzel végeznek, a 2011-es gyermekekben, gyermekek között végeztek egy felmérést, amelynek megvan egy megfelelő metodikája egyébként. Ezt most első körben ugye ott az óvodai játszótermekben, de bizonyos esetekben még ki is fogják őket vinni az Ikarus pályára az óvónőkkel természetesen, úgy, mint egy ilyen családi napra szokták, ugye például az Ikarus szokott ilyet csinálni. És most, hogy körülbelül, most vannak kész az óvodáknak a felével, amiben a 2010-es gyermekek vannak benne, akik ezt végezték, arról tájékoztattak, hogy körülbelül egy olyan 25 nagyon ügyes gyereket találtak, akiknek már most látszik, hogy fociban nagyon-nagyon, legalábbis reményteljes, ahogy, amit láttak. Ők azt terveznék, mármint az Ikarus, hogy ezt, hogyha ez kialakul, és megvan akár a KLIK, akár az önkormányzat részéről a támogatás, ők fölvennék a kapcsolatot az iskola vezetésével. Megbeszélnék, hogy ők hogy gondolják, és hogyha kialakulna ennek egy, egy közös javaslata, akkor részben az önkormányzathoz, részben pedig a KLIK-hez fordulnának. Ugye az Ikarus, az ugye főleg ugye atlétika és labdarúgás sportágakban erős, bár most már ugye van más szakosztálya is. De hát nem feltétlen íjászkodni kellene még a gyerekeknek. Tehát elindulnánk, én azt gondolom, hogy ebbe, ebbe a, ebbe az irányba talán. Én kérném akkor ebben, hogy képviselő úr akkor majd legyen a segítségemre, segítségünkre. És akkor talán kitalálhatunk valami jót. Összességében azokkal értek tényleg egyet, akik azt mondják, hogy ezt meg kell hozni, ezt a döntést, ezek szükségesek, hogy az iskola ebben a formában a beiratkozás sikerrel záruljon és elinduljon nyugodt formában szeptembertől a tanítás. Köszönöm.

KOVÁCS PÉTER

Köszönöm szépen. Határozathozatal következik Az előterjesztés 3. oldalán kezdődő I. számú határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta a javaslatot.

H A T Á R O Z A T:

148/2016. (IV. 20.) Kt. Budapest Főváros XVI. kerületi Önkormányzat Képviselő-testülete mint működtető, a Nemzeti Köznevelésről szóló 2011. évi CXC. törvény 83. § (3)-(4) bekezdésében foglaltakra hivatkozással a Klebelsberg Intézményfenntartó Központ Budapesti XVI. Tankerülete által kért véleménynyilvánításnak eleget téve a **Centenáriumi Általános Iskola és Szakiskola**szakmai alapdokumentumában az alábbi módosítással egyetért:

|  |  |  |
| --- | --- | --- |
|  | **a jelenleg hatályos szakmai alapdokumentumban rögzítettek szerint** | **a szakmai alapdokumentumban a módosítást követően megjelenő adatok** |
| 1. ***az intézmény hivatalos neve***
 | Centenáriumi Általános Iskola és Szakiskola  | Centenáriumi Általános Iskola  |
| ***4. típusa*** | összetett iskola | általános iskola |
| ***6.1.1.3.*** | sajátos nevelési igényű tanulók integrált nevelése-oktatása (mozgásszervi fogyatékos, beszédfogyatékos, egyéb pszichés fejlődési zavarral küzdők, értelmi fogyatékos-enyhén értelmi fogyatékos) | sajátos nevelési igényű tanulók integrált nevelése-oktatása (mozgásszervi fogyatékos, beszédfogyatékos, *autizmus spektrumzavar*, egyéb pszichés fejlődési zavarral küzdők, értelmi fogyatékos-enyhén értelmi fogyatékos) |
| ***6.1.2.***  | szakiskolai nevelés-oktatás | a teljes (*6.1.2. pont)* rész törlésre kerül |
| ***6.1.5.*** | intézményegységenkénti maximális létszám:általános iskolai nevelés-oktatás: 808 főszakiskolai nevelés-oktatás: 200 fő | intézményegységenkénti maximális létszám:általános iskolai nevelés-oktatás: 1008 fő*(szakiskolai nevelés-oktatás: 200 fő törlésre kerül)* |

Határidő: 2016. április 20.

Felelős: Kovács Péter polgármester

KOVÁCS PÉTER

4. oldalon található, II. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta.

H A T Á R O Z A T:

149/2016. (IV. 20.) Kt. Budapest Főváros XVI. kerületi Önkormányzat Képviselő-testülete mint működtető, a Nemzeti Köznevelésről szóló 2011. évi CXC. törvény 83. § (3)-(4) bekezdésében foglaltakra hivatkozással a Klebelsberg Intézményfenntartó Központ Budapesti XVI. Tankerülete által kért véleménynyilvánításnak eleget téve a **Budapest XVI. Kerületi Arany János Általános Iskola** szakmai alapdokumentumában az alábbi módosítással egyetért:

|  |  |  |
| --- | --- | --- |
|  | **a jelenleg hatályos szakmai alapdokumentumban rögzítettek szerint** | **a szakmai alapdokumentumban a módosítást követően megjelenő adatok** |
|  ***Budapest XVI. Kerületi Arany János Általános Iskola***  | 6.1.3. iskolai maximális létszám: 513 fő | 6.1.3. iskolai maximális létszám: 530 fő |

Határidő: 2016. április 20.

Felelős: Kovács Péter polgármester

KOVÁCS PÉTER

4. oldalon található III. számú határozati javaslatról szavazunk. Döntsünk! A Képviselő-testület 17 igen, egyhangúlag elfogadta.

H A T Á R O Z A T:

150/2016. (IV. 20.) Kt. Budapest Főváros XVI. kerületi Önkormányzat Képviselő-testülete mint működtető, a Nemzeti Köznevelésről szóló 2011. évi CXC. törvény 83. § (3)-(4) bekezdésében foglaltakra hivatkozással a Klebelsberg Intézményfenntartó Központ Budapesti XVI. Tankerülete által kért véleménynyilvánításnak eleget téve a **Budapest XVI. Kerületi Lemhényi Dezső Általános Iskola** szakmai alapdokumentumában az alábbi módosítással egyetért:

|  |  |  |
| --- | --- | --- |
|  | **a jelenleg hatályos szakmai alapdokumentumban rögzítettek szerint** | **a szakmai alapdokumentumban a módosítást követően megjelenő adatok** |
| ***Budapest XVI. Kerületi Lemhényi Dezső Általános Iskola***  | 6.1.3. iskolai maximális létszám: 395 fő | 6.1.3. iskolai maximális létszám: 430 fő |

Határidő: 2016. április 20.

Felelős: Kovács Péter polgármester

KOVÁCS PÉTER

És az 5. oldalon található IV. számú határozati javaslatról döntsünk. Szavazzunk! Köszönöm szépen. A Képviselő-testület 17 igen, egyhangúlag elfogadta a javaslatot. Így ezt a napirendi pontot lezártam.

H A T Á R O Z A T:

151/2016. (IV. 20.) Kt. Budapest Főváros XVI. kerületi Önkormányzat Képviselő-testülete mint működtető, a Nemzeti Köznevelésről szóló 2011. évi CXC. törvény 83. § (3)-(4) bekezdésébenfoglaltakra hivatkozással a Klebelsberg Intézményfenntartó Központ Budapesti XVI. Tankerülete által kért véleménynyilvánításnak eleget téve a **Budapest XVI. Kerületi Táncsics Mihály Általános Iskola és Gimnázium** szakmai alapdokumentumában az alábbi módosítással egyetért:

|  |  |  |
| --- | --- | --- |
|  | **a jelenleg hatályos szakmai alapdokumentumban rögzítettek szerint** | **a szakmai alapdokumentumban a módosítást követően megjelenő adatok** |
| ***Budapest XVI. Kerületi Táncsics Mihály Általános Iskola és Gimnázium*** | 6.1.4. iskolai maximális létszám: 842 fő6.1.5. intézményegységenkénti maximális létszám:általános iskola: 542 főgimnázium: 300 fő | 6.1.4. iskolai maximális létszám: 900 fő6.1.5. intézményegységenkénti maximális létszám:általános iskola: 600 főgimnázium: 300 fő |

Határidő: 2016. április 20.

Felelős: Kovács Péter polgármester

KOVÁCS PÉTER

Soron következik eredetileg 11-sel jelzett:

NAPIREND: 11. Beszámoló a 2015. évi belső ellenőrzési feladatokról

***55/2016. sz. előterjesztés***

Előterjesztő: Kovács Péter polgármester

KOVÁCS PÉTER

Nincsen hozzáfűznivalóm. Kérdezem, van-e kérdés? Kérdést nem, de! Varga Ilona. Parancsoljon!

VARGA ILONA

Köszönöm szépen, csak a gombot nem találtam. Egy, egy olyan kérdésem lenne, hogy itt a Belső Ellenőrzés az Építésügyi Irodával kapcsolatban írta, hogy informatikai háttere nem elegendő a feladatok ellátására, hogy azóta történt-e ebben fejlesztés? Köszönöm szépen.

KOVÁCS PÉTER

Igen. Egyébként ebben vitám van azért az építéshatósággal, mert ők ugye egy számítógép mellé két mikrofon. Mikrofon? Monitort szeretnének, mert, hogy akkor egyszerre tudják kezelni a dolgot. Nem igény, hogy mondjam, én személy szerint nem tartom jogosnak ezt az igényt, de ettől függetlenül fejlesztünk. Vélemény, javaslat, hozzászólás? Nincsen. Határozathozatal következik. Az előterjesztés 2. oldalán található határozati javaslatról döntünk. Szavazzunk! A Képviselő-testület 15 igen, egyhangúlag elfogadta a határozati javaslatot.

H A T Á R O Z A T:

152/2016. (IV. 20.) Kt. Budapest Főváros XVI. kerületi Önkormányzat Képviselő-testülete az Önkormányzat Intézményeinél és a Budapest XVI. Kerületi Polgármesteri Hivatalánál végzett belső ellenőrzések alapján készített 2015. évi beszámolót és éves ellenőrzési jelentést jóváhagyja.

Határidő: 2016. április 20.

Felelős: Kovács Péter polgármester

KOVÁCS PÉTER

Szerintem még gyorsan egy napirend belefér. A következő sürgősségi előterjesztésként kerül a Képviselő-testület elé:

NAPIREND: 12. Javaslat a Szerb Antal Gimnáziumban sportfejlesztés megvalósítására, valamint kapcsolódó nyilatkozatok és tulajdonosi hozzájárulás kiadására

***63/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Előterjesztőként annyit fűznék hozzá, hogy volt az előző testületi ülésen a Jókai Iskola, és akkor is jeleztem, hogy vélhetően a KMSE-vel a Szerb Antal is következik, és ez van most Önök előtt. Kérdezem, van-e kérdés? Abonyi János képviselő úr, parancsoljon!

ABONYI JÁNOS

Ugyan Szatmáry úr már említette a Tervtanácsot és ott a Centin megalakuló kézilabda gyakorlócsarnok, nem tudom, hogy nevezzem?

KOVÁCS PÉTER

Műhelycsarnoknak hívják.

ABONYI JÁNOS

Műhelycsarnok, igen. Akartam kérdezni, volt egy kis probléma a KMSE-vel. Most itt két, két ügy kapcsán is, gondolom, mind a kettőben a TAO támogatás kerül szóba. Itt a Szerbnél egyértelmű, gondolom a csarnoknál is. Működni fog ez a két dolog együtt? Vagy, vagy nem, vagy van-e még tartozása, vagy nem? Vagy, nem? Szóval hirtelen csend lett ekörül az egész ügy körül egyébként, és akkor most itt, most beleszaladok a Szerb ügyben is, meg a Centi ügyben is. Aminek én örülnék, ha mind a kettő meglenne. Főleg a, főleg a Centi egyébként, mert ott nem ártana egy jó kis tereprendezés, egy csarnok felépítésével, de …

KOVÁCS PÉTER

Ne, ne, ne, ne, ne! Majd mindjárt mondom! Mizsei úr a következő kérdező. Parancsoljon, képviselő úr!

MIZSEI LÁSZLÓ

Köszönöm. Lehet, hogy valamilyen síkon majd Abonyi János úrhoz csatlakozok. Mindamellett, hogy nem tartom szerencsésnek, hogy az önkormányzatnak bármilyen köze is van a TAO-hoz, de ez egy más kérdés. Azt szeretném kérdezni, hogy a pályázatot beadni szándékozó XVI. kerületi Kézilabda és Modellező Sportszövetség ugyanaz-e, mint az önkormányzat 2015. évi peres ügyeiről szóló előterjesztésben, mint Kézilabda és Modellező SE adóssal szemben 240.320.- Ft szállítási, szállásdíj iránti vh. Gondolom, végrehajtás van, említ ….., esik említésre. Hogy van ez? Lenne egy másik kérdésem is. A TAO szabályozásához tartozik, hogy a megrendelő döntheti-e el, ki legyen a kivitelező? Ebben az esetben a KMSE lesz a megrendelő? Ha igen, megtörtént-e már a kiválasztás, ha igen, mi alapján született döntés, ki lesz a kivitelező? És még egy. Javaslat a beruházás pontos tartalmáról még zajlanak az egyeztetések - van az előterjesztésben. Javaslom, a falak javítása és a padlócsere mellett kerüljön a terem világításának felülvizsgálatára, és szükség esetén, a projekten belüli felújítására. Az egy fontos dolog, úgy gondolom. Köszönöm szépen.

KOVÁCS PÉTER

Hát az utolsó mondata az javaslat volt, vagy hozzászólás. Ha több kérdezőt nem látok, így Abonyi képviselő úrnak meg akkor így egyáltalán a KMSE, meg a TAO pénzek. Tehát ugye a KMSE ugye nagyon régóta foglalkozik kézilabda oktatással, és így, mint a látványcsapat sportágak egyike, a kézilabda, lehetősége van arra, hogy TAO pénzt igényeljen. Ugye a TAO pénz igénylésének szabályai elég szigorúak, most egy újabb dolog történt, vagy derült ki számukra, hogy nem esik a Támogatást Vizsgáló Iroda által elmondottak alapján nem ellentétes a jogszabállyal, ha az önkormányzat ad önrészt ahhoz, mert ugye ez eddig más volt a véleménye a Támogatást Vizsgáló Irodának, most ez megváltozott hál’ Istennek. Így tudunk adni hozzá támogatást. A KMSE-nek sorozatos problémái vannak azzal, hogy mindig fizetési késedelembe esik, mert pontosan a TAO pénzek lehívásának üteme az nem esik egybe az ő fizetési ütemével. Tehát neki havonta kellene fizetni. A TAO pénzekhez meg nem biztos, hogy hozzájárul, és ugye ő bérli a Centenáriumi Általános Iskola kék iskoláját, a régi kis iskolát és a mellé, vagy azt bővítve szeretne, János, Neked mondom, bővítve szeretne egy műhelycsarnokot építeni. Tehát nem a nagy épület mellé, hanem a kis épület mellé. Ugye tárgyalok én az egyesülettel, már nagyon-nagyon-nagyon régóta, hogy ezt milyen formában kívánja megvalósítani, és ha emlékeznek képviselőtársaim, ugye ők voltak az az egyesület, akinek korábban beadtuk TAO támogatásra a multifunkcionális sportcsarnok építésével kapcsolatban is az igényünket, illetve hát mind a kettőt. Ezt a Centi kék iskolát is beadtuk. Hogy tud-e szerezni pénzt a KMSE, hát ez rajta múlik. Ők mindig állítják, hogy igen! Tehát ugye nekik kell a 70%-nyi TAO pénzt megszerezni, tehát olyan céget találni, aki a társasági adójának egy részét, erre a dologra fordítaná. Ugye azért van az előterjesztésben az, hogy még egyeztetés alatt áll a műszaki kivitelezés, mert ugye én értem a kézilabdásokat, hogy nekik a legfontosabb az, hogy jó talajon játszanak, de ha már közösködünk és mi is adunk hozzá pénzt, nekünk azért vannak ott, annak a tornateremnek olyan dolgai, amit szerintem meg kellene csinálni. Ezért is van, hogy keretösszeg van meghatározva a határozati javaslatban, illetve annak maximált összege van meghatározva. Nyilvánvalóan ugye az ő érdekük is az, hogyha már tudtak ennyi pénzt szerezni, mert nyilván tudtak ennyi pénzt szerezni, akkor egy olyan megoldást találjunk, ami nekik is megfelelő, meg nekünk is megfelelő. Tehát, hogy olcsóbb sportpadlóval, olyan dolgokra, mint talán képviselő úr is mondott, világítás, vagy akár fűtési rendszerre is legyen lehetőség. Ugye ez a tegnapi, a mai, meg a holnapi napon is zajlik még ebben egyeztetés. Ugye a kivitelezésnél ugye maga a KMSE a kivitelező, tehát ő talál kivitelezőt, az, az ő felelőssége, hogy hogyan, és mi módon találja. Ugye a mi felelősségünk az, hogy mint ahogy a Jókai iskolánál is volt. Akkor is a Ziccer Kosársuli találta a kivitelezőt, adott árajánlatot. Nálunk a műszakiak ezt felülbírálták, hogy ez reális ez az árajánlat, vagy sem. Idáig terjed a mi felelősségünk ebben, hogy reálisok-e azok a számok, amiket leírnak ebbe a dologba. A KMSE, illetve a sportcsarnok építés. Ugye van szerencsém ismerni a Kézilabda Szövetség Elnökét, viszonylag közelről. És tájékoztattak arról minket, némi lobbi erővel, hogy tervezik ugye 80 db műhelycsarnok kialakítását, 2019-ig, és ebből az egyik helyszín a XVI. kerület. Úgyhogy nagyon remélem, hogy erre fogunk támogatást is kapni. Ugye erre kérték is, hogy a képviselő-testületi korábbi határozatokat csatoljuk be nekik. Úgyhogy azt be is csatoltuk. Én nagyon remélem, hogy akkor támogatni fogják ennek a csarnoknak az építését, akár a műhelycsarnokét, vagy akár a multifunkcionális sportcsarnokét. A KMSE-s vezető, Rozmán Attila az megfogadta miniszterelnök úr tanácsát és mer nagyot álmodni. Ő egyből két csarnokot szeretne. Tehát egyet a Centin, egyet meg az Ikaruson, egy multifunkcionális csarnokot. Nem lehetetlen, hogy neki lesz igaza, de erre én azért a nyakamat nem tenném rá. De, persze természetesen mind a kettőn dolgozik, és ők azt gondolják, hogy mind a kettőre tudnak TAO pénzt szerezni. Bár az egyikre, talán, ha minden igaz, akkor nem is szükséges, mert olyan lesz, mint az MLSZ-es, hogy maga a szövetség építi a csarnokot, vagy adja a 70%-át, és akkor viszont a szövetség fogja ugye a különböző dolgokat magára vállalni, mint ahogy ez eddig is volt. Vélemény, javaslat, hozzászólás? Dr. Csomor Ervin alpolgármester úr. Parancsoljon, alpolgármester úr!

DR. CSOMOR ERVIN

Igen, köszönöm szépen. Én azzal szeretném itt Polgármester úr hozzászólását kiegészíteni, hogy itt a Jókai Iskolánál, amiről korábban döntöttünk, arra ugye megjött a TVI-nek az állásfoglalása, amit Polgármester úr ismertetett, hogy, lehet, tehát, hogy ez teljesen szabályos. Kettő feltételnek kell megfelelni az egyesületnek. Ezt ugye ebben az esetben is érdekes és alkalmazni kell. Hogy utánpótlás sportegyesületről lehet szó, illetőleg a sportegyesületnek nem lehet fizetett sportolója. Gyakorlatilag ez a két együttes feltétel, ha teljesül, abban az esetben az önkormányzat az önrészt hozzáteheti és nem minősül kvázi a TVI hatálya alá ez az egész dolog. Tehát törvényesen járunk el. Tehát a kézilabda esetében is, hogyha nyernek és bízunk benne, hogy nyernek, az a fejlesztés megvalósul, és a KMSE tekintetében is, hogyha ezt így elfogadjuk és sikerrel járunk, akkor ez is meg tud valósulni.

KOVÁCS PÉTER

Köszönöm szépen. Következő hozzászóló Mizsei László képviselő úr. Parancsoljon!

MIZSEI LÁSZLÓ

Köszönöm a szót. Sajnos nem kaptam választ arra, hogy ez a 240.320.- Ft ez mi is? Ezzel kapcsolatban lenne egy módosító javaslatom a határozati javaslattal kapcsolatban, ami így szól: Az eredeti szöveg: Budapest Főváros XVI. Kerületi Önkormányzat Képviselő-testülete támogatja a XVI. kerületi Kézilabda és Modellező Sportegyesület beruházási - fejlesztési terveit a Budapest XVI. kerület, 116696 hrsz-ú, természetben - ezt nem tudom, hogy mit jelent egyébként, ez valószínűleg elírás!

KOVÁCS PÉTER

Helyrajzi szám.

IFJ. MIZSEI LÁSZLÓ

A 1164 …

KOVÁCS PÉTER

Ott van egy vessző.

IFJ. MIZSEI LÁSZLÓ

Nem tudom, 1164 ez így szerepel az előterjesztésben is.

KOVÁCS PÉTER

Igen.

IFJ. MIZSEI LÁSZLÓ

1164 Budapest, Batthyány Ilona u. 12-14. szám alatti Szerb Antal Gimnázium, mint kivett középiskola megnevezésű, kizárólagos önkormányzati tulajdonban álló ingatlanon az előterjesztésben foglaltak szerint. És akkor itt jön a módosító. Amennyiben az egyesület vállalja, hogy a Képviselő-testület a KMSE beruházási - fejlesztési terveit támogató határozatának kihirdetése után 60 napon belül kiegyenlíti az önkormányzati, önkormányzat irányában fennálló 240.320.- Ft tartozást. Amennyiben ez a tartozás …

KOVÁCS PÉTER

Egyetértek képviselő úrral, de inkább azt írjuk bele, hogy abban az esetben, lehet, ha nincsen tartozása az önkormányzat felé. Jó? Aztán pont. Nem, mert lehet, hogy van más tartozása is. Lehet, hogy ez a tartozás nem az övé. Jó. Akkor én úgy fogadom be az Ön javaslatát, hogy ez a mondat úgy szólna, hogy abban az esetben, amennyiben a támogatottnak, tehát a KMSE-nek nincs az önkormányzat felé fennálló tartozása. Ez így jó? (Mizsei László mikrofon nélkül beszél.) Fogalmam sincsen. Hát az előterjesztőnek, de az előterjesztő a mai napon visszavonta ugye ezt az előterjesztést. Következő testületi ülésen fogja elénk tárni. Képviselő úrral egyeztetett módosítással együtt teszem föl szavazásra ezt az előterjesztést. Aki ezzel egyetért, kérem, igennel ezt jelezze. Szavazzunk! A Képviselő-testület 16 igen, egyhangúlag elfogadta ezt a határozati javaslatot.

H A T Á R O Z A T:

153/2016. (IV. 20.) Kt. Budapest Főváros XVI. kerületi Önkormányzat Képviselő-testülete támogatja a XVI. Kerületi Kézilabda és Modellező Sportegyesület beruházási - fejlesztési terveit a Budapest XVI. kerület, 116696 hrsz-ú, természetben a 1164 Budapest, Batthyány Ilona u. 12.-14. szám alatti Szerb Antal Gimnázium, mint kivett középiskola megnevezésű, kizárólagos önkormányzati tulajdonban álló ingatlanon az előterjesztésben foglaltak szerint, abban az esetben, amennyiben a támogatottnak nincsen az Önkormányzat felé fennálló tartozása.

Budapest Főváros XVI. kerületi Önkormányzat Képviselő-testülete úgy dönt, hogy biztosítja a projekt megvalósításának összköltsége (megközelítőleg bruttó 26.000.000,- Ft) 30 %-os önrészét, legfeljebb 7.800.000,- Ft összegben, az Önkormányzat 2016. évi költségvetéséről szóló 37/2015. (XII. 21.) rendelet 5. sz. melléklete 57. számú, fejlesztési céltartalék sora terhére. A beruházás pontos műszaki tartalmát és összegét a Polgármester az Intézményfejlesztési Irodavezető által műszakilag indokoltként ellenjegyzett értékben és tartalommal hagyja jóvá.

XVI. Kerületi Kézilabda és Modellező Sportegyesület kijelenti, hogy amatőr sportszervezet, és kötelezettséget vállal arra, hogy a tárgyi beruházással érintett infrastruktúrát kizárólag utánpótlás-nevelési feladatokra, illetve amatőr sport tevékenységére használja az általa használt időben a tanítási időn kívül.

A Képviselő-testület felkéri a Polgármestert, hogy a fentiekhez kérje ki a Miniszterelnökség felügyelet alatt működő Támogatásokat Vizsgáló Iroda véleményét, és kizárólag annak jóváhagyó engedélyezése esetén tegye meg a szükséges intézkedéseket, egyben felhatalmazza a jelen határozatban foglaltak szerinti, a pályázat benyújtásához szükséges jognyilatkozatok és tulajdonosi hozzájárulás kiadására, valamint a támogatás elnyerése esetén és annak idejére, de maximum 5 évre az ingatlan használatának a hatályos rendelkezések szerinti biztosítására.

Határidő: 2016. április 30.

Felelős: Kovács Péter polgármester

KOVÁCS PÉTER

És most már több, mint két órája ülésezik a Képviselő-testület, így fél 5-ig szünetet rendelek el. …… gyűlésünket, illetve, hát még valaki nem tudja, mert ott valami gépét szerelik. Úgyhogy arra még várunk egy pillanatot. Akkor folytatjuk a Képviselő-testület ülését és soron következik sürgősségi előterjesztésként:

NAPIREND: 13. Javaslat a „Hajrá Tere!”Alapítvány kérelmének támogatására

***64/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Kérdést nem látok. Vélemény, javaslat, hozzáfűzés? Erre sincsen most igény. Az előterjesztés első oldalán található határozati javaslatról döntünk. Szavazzunk! A Képviselő-testület 14 egyhangúan elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

154/2016. (IV. 20.) Kt. Budapest Főváros XVI. kerületi Önkormányzat Képviselő-testülete a „Hajrá Tere!” Alapítványt (székhely: 1161 Budapest, Hősök tere 1., kuratóriumi elnök: Dr. Varga Andrea Margit) a Kölcsey Ferenc Általános Iskola tanulóinak Tirolban megrendezésre kerülő német nyelvi táborban való részvételének céljából 200 000 Ft-tal támogatja az Önkormányzat 2016. évi költségvetéséről szóló 37/2015 (XII. 21.) rendeletében megállapított „Iskolai Alapítványok támogatása” keret terhére.

A támogatási összeg elszámolásának határideje:2016. szeptember 30.

A Képviselő-testület felkéri a Polgármestert, hogy gondoskodjon a támogatási szerződés aláírásra történő előkészítéséről és a kérelmezőt értesítse a határozatról.

Határidő: 2016. május 2.

Felelős: Kovács Péter polgármester

KOVÁCS PÉTER

Soron következik szintén sürgősségi előterjesztésként:

NAPIREND: 14. Javaslat bölcsődei és óvodai kapacitásbővítést célzó beruházások támogatása tárgyú támogatási kérelem benyújtására

***66/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, Alpolgármester úr!

DR. CSOMOR ERVIN

Köszönöm szépen. Tisztelt Képviselő-testület! Azt gondolom, hogy az előterjesztés tartalmazza azokat az adatokat, amik a döntéshez szükségesek. Mai napig nem lehet tudni, ugye föltettük hivatalosan a kérdést, hogy az önkormányzatunk egy, vagy két pályázatot tud benyújtani erre a pályázatra? Mert ha csak egyet, akkor a javaslatunk az, hogy az egyébként nagyobb keretösszegű bölcsődei fejlesztésre adjuk be kizárólag a pályázatunkat. Tehát gyakorlatilag közel, ha jól emlékszem, ott talán 2,5 milliárd forintnyi keretösszeg van, az óvodára pedig 500 millió, tehát jóval nagyobb esélyünk van nyerni a bölcsődei pályázattal. Hogyha egy önkormányzat és egy fenntartó kettő pályázatot is be tud adni, és ilyen választ fogunk kapni, abban az esetben mind a kettő pályázatot szeretnénk benyújtani. Ugye az érintett intézmények szerepelnek benne. Ez ugye 100%-os támogatást jelent. Ami szerint ugye önrész nem szükséges. Továbbá azért is gondolnám, hogyha csak egy pályázatot lehet beadni, hogy kizárólag ugye a bölcsődére pályázzunk, hogy ez szerepel az anyagban, hogy június 15-ei beadási határidővel van egy BM és EMMI miniszter által, közösen kiírt pályázat, amely majd a következő testületi ülésre kerül a Képviselő-testület elé. Ami kizárólag csak óvodai pályázatról fog majd szólni. Egyetlen egy dolgot szeretnék még elmondani, hogy van egy elírás a, nem a határozati javaslatban, hanem az előterjesztés 2. oldal alján, amelyben ugye a fejlesztés nettó költsége 61.700.000, ez szerepel, de ez 99.632.858.- . De ez a határozati javaslatot nem érinti, csak, csak ez a jó szám. Tehát a fejlesztés nettó költsége 99.632.858.- Ft, bruttó költsége 128.243.223.-, és mondom, 100%-os a támogatás, tehát önrész nem szükséges hozzá.

KOVÁCS PÉTER

Köszönöm szépen. Kérdezem, van-e kérdés? Kérdésre igényt, de! Mizsei László képviselő úr, parancsoljon!

MIZSEI LÁSZLÓ

Köszönöm szépen. Lehet, hogy figyelmetlenül olvastam az előterjesztést, hány férőhely bővülést eredményez majd ez az egész projekt? Még volna itt egy érdekes szám, hogy 1 férőhelyre elszámolható nettó összes költség 6,2 millió forint, ha jól számolom, ha jól látom. 6,2 millió forint egy mondjuk bölcsődei hely?

KOVÁCS PÉTER

Hát az még olcsó!

MIZSEI LÁSZLÓ

Vau! Köszönöm szépen.

KOVÁCS PÉTER

80 gyerek egyébként, de a, bocsánat, előterjesztő helyett válaszoltam, bocsánat! Elnézést! Hozzászólás? Javaslat? Vélemény? Nincsen. Határozathozatal következik, az előterjesztés 3. oldalán található I. számú határozati javaslatról szavazunk. Döntsünk! A Képviselő-testület 15 igen, egyhangúlag elfogadta az I. határozati javaslatot.

H A T Á R O Z A T:

155/2016. (IV. 20.) Kt. Budapest Főváros XVI. kerületi Önkormányzat Képviselő-testülete támogatja a „Kisgyermeket nevelő szülők munkavállalási aktivitásának növelése” című, VEKOP-6.1.1-15. kódszámú, felhívásra bölcsődei férőhely bővítése céljából támogatási kérelem benyújtását új épületszárny megépítésével, önkormányzati tulajdonban lévő és fenntartásban működő XVI. kerületi Kertvárosi Egyesített Bölcsőde Napsugár Bölcsőde telephelyén a 1164 Budapest, Felsőmalom utca 5-7. hrsz.: 115601/57 alatti önkormányzati ingatlanon.

A Képviselő-testület az Önkormányzat tulajdonában lévő területekre, illetve ingatlanokra a tulajdonosi hozzájárulást megadja és vállalja, hogy a beruházás megvalósításától számított legalább 5 évig a Bölcsődét a támogatási kérelemben foglaltaknak megfelelően működteti.

A Képviselő-testület felhatalmazza a Polgármestert a támogatási kérelem benyújtására, valamint nyertes kérelem esetén a szerződés aláírására.

Határidő: 2016. május 11.

Felelős: Kovács Péter polgármester

KOVÁCS PÉTER

A 3. oldalon szereplő, II. határozati javaslatról döntünk. Szavazzunk! A Képviselő-testület 14 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

156/2016. (IV. 20.) Kt. Budapest Főváros XVI. kerületi Önkormányzat Képviselő-testülete támogatja a „Kisgyermeket nevelő szülők munkavállalási aktivitásának növelése” című, VEKOP-6.1.1-15. kódszámú, felhívásra óvodai férőhely bővítése céljából támogatási kérelem benyújtását használaton kívüli épület felújításával önkormányzati tulajdonban lévő és fenntartásban működő XVI. kerületi Mátyásföldi Fecskefészek Óvoda székhelyén, a 1165 Baross Gábor u. 32-36., hrsz.: 106349 alatti önkormányzati ingatlanon.

A Képviselő-testület az Önkormányzat tulajdonában lévő területre, illetve ingatlanra a tulajdonosi hozzájárulást megadja és vállalja, hogy a beruházás megvalósításától számított legalább 5 évig az Óvodát a támogatási kérelemben foglaltaknak megfelelően működteti.

A Képviselő-testület felhatalmazza a Polgármestert a támogatási kérelem benyújtására - amennyiben bölcsődei és óvodai fejlesztési kérelem benyújtására is van lehetősége egy szervezetnek-, valamint nyertes kérelem esetén a szerződés aláírására.

Határidő: 2016. május 11.

Felelős: Kovács Péter polgármester

KOVÁCS PÉTER

Elfogytak a sürgősségi előterjesztések. úgyhogy zárt ülési napirendi pont következik. Ennek feltételeit kérem, hogy teremtsük meg!

***A 15. napirend tárgyalása zárt ülésen történik.***

KOVÁCS PÉTER

Képviselő-testület a következő napirendet tárgyalja 13-sal jelzett eredetileg:

NAPIREND: 16. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

KOVÁCS PÉTER

A polgármesteri beszámolót írásban találják. Egy dologgal egészíteném ki, a testületi ülés előtt félórával volt egy örömteli esemény. Fél kettőkor, az Erzsébet-ligeti uszodánál a diákolimpiai, a Diákolimpiának az úszóverseny számát az olimpiai, a Varjú Vilmos Olimpiai Baráti Kör, az uszodavezető, illetve a vezetőség, valamint Dr. Konrád Ferenc özvegyének javaslatára nevet kapott az úszóverseny, Dr. Konrád Ferencről nevezték el, és ennek volt egy ünnepélyes átadó aktusa, vagy hát névadó, vagy valami ilyesminek tudnám mondani. Én nagyon örülök annak. Tényleg Konrád Ferenc itt élt a kerületben, nagyon sokáig, nagyszerű sportoló volt és e mellett nagyszerű ember is. És, hogy így az ő nevét őrizzük, én ezt nagyon támogatom és ezt szerettem volna még kiegészíteni a polgármesteri beszámolóhoz. Kérdezem van-e kérdés a polgármesteri beszámolóhoz? Abonyi János képviselő úr. Parancsoljon, képviselő úr!

ABONYI JÁNOS

Köszönöm a szót, Polgármester úr. Itt az inkasszójog biztosításáról szóló nyilatkozat aláírása kapcsán szerepel a tájékoztatóban Közép- és Kelet-európai Történelem és Társadalom Kutatásáért Közalapítvány. Milyen típusú inkasszójogot biztosítottunk 2021. március 22-ig?

KOVÁCS PÉTER

Kettőt és könnyebbet kérdezzen, de Alpolgármester úr tud válaszolni. Parancsoljon, Alpolgármester úr! Ja! Ez a Tóth Ilonka, nem?

ABONYI JÁNOS

Ja, bocsánat!

KOVÁCS PÉTER

Ez a Tóth Ilonka!

DR. CSOMOR ERVIN

Mivel én írtam alá, ez a Tóth Ilonka Ház, rá pályáztunk ennél a Közalapítványnál és ugye 50.000.000.- Ft-ot nyertünk a projekt megvalósításához. Talán nem is szerepelt a polgármesteri tájékoztatóban, azóta nem volt …

KOVÁCS PÉTER

Nem, elfelejtettem!

DR. CSOMOR ERVIN

 … testületi ülés. Tehát 50.000.000.- Ft-ot kaptunk. Már azóta a szerződéskötés is folyamatban van. És a szerződéskötésnek a feltétele ugye a megfelelő inkasszójognak a biztosítása. Ezt a költségvetési rendelet, a polgármestert felhatalmazza ebben az esetben, hogy ez, tehát még egyszer, ez egy közalapítvány, tehát ez egy állami szervről van szó.

KOVÁCS PÉTER

Köszönöm szépen. Vajda Zoltán képviselő úr, a következő kérdező. Parancsoljon!

VAJDA ZOLTÁN

Köszönöm szépen, Polgármester úr. Nyugodtan válaszolhatja azt a kérdésemre, hogy semmi közöm hozzá. Jó? Hol töltötte a szabadságát április 8. és 18. között? Köszönöm.

KOVÁCS PÉTER

Dél-Kelet Ázsiában. További kérdés nincsen. Alpolgármester urak közül ki kíván most beszámolni? Egyikőjük sem. Tanácsnokok közül van-e valakinek jelentkezője? Nincsen. Bizottsági elnökök közül kíván-e valaki? Abonyi János képviselő úr, parancsoljon!

ABONYI JÁNOS

Köszönöm a szót, Polgármester úr. Szeretném tájékoztatni a nem képviselő bizottsági taggal rendelkező képviselőket, hogy megy ki egy levél a nem képviselő bizottsági tagoknak, mivel eltelt a két év, nekik is vagyonbevallást kell tenni. Tehát azt, azt kérném egyébként, hogy erre, erre figyeljünk mindnyájan oda, hogy nehogy késsenek a nem képviselő bizottsági tagok. Köszönöm szépen.

KOVÁCS PÉTER

Köszönöm szépen. Más nem jelentkezett, ezt a napirendi pontot lezártam. Soron következik 14-essel, eredetileg jelzett:

# NAPIREND: 17. Képviselői kérdések, közérdekű bejelentések

KOVÁCS PÉTER

Mizsei László képviselő úr a leggyorsabb. Parancsoljon, képviselő úr!

MIZSEI LÁSZLÓ

Köszönöm szépen a szót. Polgármester urat szeretném kérdezni a Környezetvédelmi és Közbiztonsági Bizottság mai ülésén szó volt arról, hogy megkaptuk azt a levelet, amit Dr. Dabóczi Kálmán vezérigazgató úr, a BKK vezérigazgatója küldte a Polgármester úrnak válaszként a kérdésére és ebben azt fogalmazta meg az illető, hogy a BKK nagy valószínűséggel azt tartja a legjobb megoldásnak az Imre utcai HÉV megállóval kapcsolatban, hogy áthelyezzék a megállót. És ezzel kapcsolatban, ahogy az úriember mondja, körülbelül 60 millió forintos tétel lenne ez a beruházás. Azt szeretném kérdezni Polgármester úrtól, hogy, hogy ígéretet tett rá előző ülésen, hogy az önkormányzat, ha Önön múlik, az önkormányzat támogatni fogja akár anyagilag is azt, hogy megoldás szülessen a kérdéssel kapcsolatban, hogy milyen elképzelései vannak ezzel a válaszlevéllel kapcsolatban, hogy az önkormányzat milyen lépéseket tenne? Mennyit vállalnánk ebből, hogy lehetne felgyorsítani azt a folyamatot, amit itt az illető úgy nevez meg, hogy a beavatkozás 2-3 éven belül készülhetne el? Szerintem ez túl hosszú lenne, tehát ez a két kérdésem volna, tehát, hogy Ön szerint az önkormányzatnak mennyit kéne ebből vállalni? Én egy 50%-ot akár szívesen bevállalnék, és, hogy, hogy lehetne ezt fölgyorsítani? Köszönöm.

KOVÁCS PÉTER

Hát fölgyorsítani szerintem sehogy. Ugye ez egy vasútüzem, ahogy a levélben is le van írva. És ugye annak külön szabványai vannak, arra külön terveket és előírásokat kell betartani. És ez sajnos hosszú idő. Nemcsak a HÉV-nél, hanem egyébként a vasútnál is ugyanez a probléma. Ugye Dabóczi úrnak a leveléből igazából nem ez derül ki, hogy ők ezt támogatják, hanem az derül ki, hogy számos változat van, de igazából ők is azt mondják, amit én is mondok, hogy bármilyen változtatást is hajtunk végre, akkor is nem lehet meg, nem lehet garantálni azt, hogy a jövőben nem történik ott baleset, sőt akár azt sem lehet garantálni, hogy halálos baleset ne történjen. Tehát én inkább azt vettem ki a Dabóczi úrnak a leveléből, hogy gondolkodjunk el, hogy egyáltalán, akarunk-e ott bármit is csinálni. A másik ugye, Dabóczi úr is jelzi levelében, hogy pont a HÉV-ek átkerülnek a Magyar Államhoz, és vélhetően a vasút fogja üzemeltetni, tehát én azért mindenképpen várnék ezzel, mert ugye erre első félévre mondott főpolgármester úr ebbe valamit, pont holnap megyek egyeztetni egyébként a HÉV-metró összekötésében főpolgármester úrhoz. Hát kíváncsian várom, hogy akkor milyen új információi vannak, amióta nem beszéltünk erről a dologról. Tehát én egyelőre kiváró állásponton vagyok ebben a kérdésben. Nézzük meg, hogy mi van. Egyébként azt mondták, hogy ugye több változat is lehet, de ezt a levelet ismeri a bizottság. A sajnálatos módon ugye az is igaz, meg azt is leírta ugye Dabóczi úr, hogy milyen újabb intézkedést tettek meg a legutóbbi halálos baleset óta. És ebből a szempontból én egyetértek vele, hogy bármennyire is fáj kimondani, de amit én ott láttam, az emberi hülyeség határtalan. Tehát az a férfiember, aki, amikor én ott voltam kint, körülnézés nélkül, a biciklijéről le nem szállva, a sípoló HÉV elé hajt és egy pillanat alatt vagy hát egy mit tudom én, egy 10 másodpercen múlott az élete, ebben semmilyen fizikai akadály nem fogja őt meggátolni, sajnálatos módon. Ettől függetlenül biztos kell foglalkozni ezzel a dologgal, de én nem gondolom, hogyha ez pénzbe kerül, akkor filléreskedni kéne. Akkor adjuk oda az egész pénzt. Tehát miért a felét? Varga Ilona képviselő asszony a következő kérdező.

VARGA ILONA

Köszönöm szépen Polgármester úr. Időközben itt a XVI. Kerületi Újságban részben választ kaptam a kérdésemre.

KOVÁCS PÉTER

Köszönjük szépen főszerkesztő asszonynak. Igen!

VARGA ILONA

Igen, itt az eb, itt az eb, de hát egész véletlenül pont most néztem rá az újságra, és pont kaptam egy e-mailt is, egy kerületi lakostól, de én magam is, magamban is fölmerült ez a, igen, fölmerült ez a kérdés, hogy nagyon sokan esetleg nem szereznek tudomást erről az eb összeírásról. És hát elég nagyok a szankciók. Na most ezt örömmel látom, hogy a … Tessék? Mi a probléma?

DR. CSOMOR ERVIN

Főleg a kutyák nem szeretik!

VARGA ILONA

Hát a kutyák igen, de hát a gazdák között is van azért, aki esetleg nem figyelmesen olvas, hogy nincs-e valami olyan lehetőség, hogy ennél intenzívebben meghirdessük ezt az eb összeírást, mert egy páran, pláne az idősebbek nagyon meg fognak lepődni attól, hogy megint eb összeírás lesz. Úgyhogy én ezt szerettem volna kérni, hogy gondolkozzunk azon, hogy mit lehetne tenni? Köszönöm szépen.

KOVÁCS PÉTER

Hát a Facebookon is hirdetjük, de akkor meghirdetjük az összes kerületi újságban, majd föladunk hirdetést ez ügyben, és akkor … De ezt már lehet, hogy föl is adtuk. Hát nem tudom, de szerintem igen.

VARGA ILONA

Ilyen kis plakátok, vagy …

KOVÁCS PÉTER

Plakátok? Bocsánat, Jegyző úr szeretne ehhez hozzászólni, mert ugye hozzá tartozik az eb összeírás! Hatósági.

VARGA ILONA

Ja! Bocsánat!

ANCSIN LÁSZLÓ

Köszönöm szépen. Hát az összes állatorvosnál egyébként ott van az információ, meg, meg az anyagokat oda is adtuk nekik. Az újságba, a Facebookon, hát még egyedül a, a, Helyi Hírekbe lehetne esetleg, de hát az meg ugye nem csak a kerület, hanem Csömör, Kistarcsa, Nagytarcsa, stb. tehát … Nem tudom, hogy, de 3 évvel ezelőtt ugye volt már ilyen, mert 3 évente kötelező, és viszonylag úgy, úgy jól sikerült. Egyébként az idősek a legjobbak, tehát ők jönnek, csinálják, tehát vannak olyanok, akik, akik, akik letagadják még azt is, hogy kutyájuk van, tehát és ezek nem az idősek közé tartoznak. Azok nagyon becsületesen mindig jönnek és megoldják a dolgot. Az állatorvosok egyébként segítenek ebben, illetve nyilván itt a hivatalban is. Esetleg még mondom, a Helyi Hírekben lehetne megjelentetni.

KOVÁCS PÉTER

Köszönöm szépen Jegyző úr. Vajda Zoltán a következő kérdező. Parancsoljon, képviselő úr.

VAJDA ZOLTÁN

Nagyon szépen köszönöm a lehetőséget. Kettő dolgot szeretnék fölvetni. Kettő, teljesen nem összetartozó és ellenkező előjelű dolog. Az egyik, az igazi lakossági megkeresés ért engem pár órával ezelőtt. Egy hölgy, egészségügyi témáról lesz szó. A hölgy a Centenáriumi lakótelep háziorvosához fordult, mert több napja szűnni nem akaró, bocsánat, csak a feleségem írása, mert ő írta föl a kocsiban, szűnni nem akaró, jobb oldali fájdalma volt a hasán, a háziorvos az ultrahangra utalta be, és a Jókai úti szakrendelőbe ment időpontért hétfőn, tehát, tegnap előtt hétfőn, és június hó 24-re kapott volna időpontot. Úgyhogy elment egy magánrendelésre. Ott kifizetett 9 ezer forintot, negatív lett a lelete, és a háziorvosához javasolta, hogy menjen vissza, aki beutalta őt gasztroenterológushoz. Avval pedig 3 hónap múlvára kapna időpontot a kerületben. Az alternatíva pedig 10.000.- Ft-os magánrendelés. Tehát a kérdésem az az, hogy április 1-én egy örömteli hír volt, és ez szerintem minden kerületi lakosnak és mindnyájunknak közös öröm, hogy kapacitásbővítés, de hogyha még mindig ekkora a várólista, akkor mit tudok mondani ennek a hölgynek, adjanak javaslatot. Vagy valaki mondjon nekem, mit mondjak ennek a hölgynek, aki egyszer kifizetett már 9.000.-et, és két hónapra kapott időpontot, és újabb 10.000.-et kéne egy 3 hónappal későbbi időpontra. Azon kívül én azt mondom, hogy ez jobb, már, mint, ami volt. Tényleg szeretnék ebben tanácsot kapni, hogy egy képviselő ilyenkor mit tud mondani a választópolgárnak? A másik, amit fölvetnék, ez egy komoly, pontosvesszőt legalább tennék. Mert egy másik típusú dolgot mondanék. Az indexet ma már egyszer mondtam más okból. Az indexnek van egy blogja, amely a kerékpár, kerékagy nevű blog, amelyen pár órája megjelent egy cikk, amelynek az a címe, hogy Budapest kerékpáros paradicsoma, és a kerületünkről szól. A Kertváros évek óta fejleszt, most egy féléves, fél milliárdos programot indít, és tényleg nem akarom fölolvasni. Hosszú a cikk, de azért ilyet hadd olvassak föl, mert mindnyájunknak a közös öröme: A XVI. kerületben megértették mi a kerékpárbarát város lényege, kerékpáros paradicsom, település, amely törődik, nem akarok, csodálatos és hosszan fölsorolják pozitívan, hihetetlen pozitív jelzőkkel, hogy mi az 5 pontos terve a kerületnek és ez egyrészt mindnyájunk nevében szerintem örülünk és köszönjük és örömmel venném, hogyha Polgármester úr egy pár szót mondana, tényleg a kerékpáros fejlesztési tervekről, amely, mondom, mindnyájunknak a nagy öröme. Köszönöm szépen.

KOVÁCS PÉTER

Köszönöm szépen. Az egészségüggyel kapcsolatban, hát ugye az, hogy április 1-jétől több pénzt kapunk, az nem jelenti azt, hogy azonnal csökken a várakozási idő, de legalább most már finanszírozásunk van arra. Ugye gasztroenterológián is fejlesztést hajtottunk végre, illetve ultrahangnál ugye, majd Csomor Ervin alpolgármester úr kiegészít, de ott is fejlesztést hajtunk végre. Itt egyébként, csak előre mondom, a nagy probléma most már lassan az lesz, hogy kicsi lesz az épület. Tehát majd a Szakrendelő épületbővítésén kell gondolkodni, mert hál’ Istennek annyi rendelési hely vagy lehetőségre akarnak és talán pont erre a kettőre is kaptunk, tehát az ultrahangra is meg a gasztroenterológiára is kaptunk, de majd Csomor Ervin alpolgármester úr kiegészít,- plusz pénzt, ami azért nem kevés, 50-60 millió forint/év finanszírozás. Ugye Varga Ilona ezt mindig kérdezte, és Csomor úr mindig mondta, hogy várjunk türelemmel. Na, most elérkezett ez a türelem, és hál’ Istennek megtermette a gyümölcsét. Azon dolgozunk, hogy minél rövidebb legyen a várakozási idő. Itt azért sok mindent figyelembe kell venni. Ugye – hát hogy mondjam finoman – van erre egy nagyon jó ötletem, illetve nem az enyém. Csomor Ervin alpolgármester úré. Majd ő elárulja, ha akarja, én még nem árulom el. De lesz ebbe, lesz ebbe változás majd ezen a területen, rövid időn belül. Hát, nagyon remélem, köszönöm szépen. Őszintén szólva elvből nem olvasom az index nevű újságot, internetes újságot, úgyhogy ezt a cikket sem olvastam. Azért nem olvasom, mert annak idején nem is mondom el, mert aztán még hosszan itt ülünk. Azért mégis elmondom. Annak idején, amikor volt a, a migráns átvonulás, ugye itt Magyarországon, akkor ott megjelent egy cikk, egy újságíró tollából, ami ugye az volt, hogy volt egy fotó, amin egy férfi ember, egy nőt próbál menteni a vasúti sínek közül, és a rendőrök brutálisan rángatják. Ez volt a fotón. Ezt szépen az index újságírója leírta, majd kiderült, hogy megjelent egy videó, hogy pont fordítva volt. A férfi rántotta be a hölgyet a sínek közé és a rendőrök akartak menteni, és akkor, amíg még hagyján, mert tévedhet az ember, na de a tisztelt újságíró azt írta le, hogy hát, bo … Nem írta le, hogy bocsánat, mit akartok tőlem! Hát én egy fotóról írtam, én ezt láttam, egyébként meg, közben már átírtam, hogy nem így van, hagyjatok már békén. Na, most, ahol ilyen újságírók, ilyen hozzáállással dolgoznak, azóta, előtte olvastam ezt a nevű, index nevűt, azóta én nem olvasom. Úgyhogy nem tudom mi volt benne. De ezzel együtt, ezzel együtt örülök, hogyha úgy látják, hogy a kerület az kerékpáros barát. Ugye fejlesztésekről kérdezett képviselő úr. Itt nagyon sok fejlesztés van, és ezt nem csak mi magunk találjuk ki, talán ezért lehet, hogy úgy gondolják, hogy kerékpáros barát a kerület, mert ugye együttműködünk itt egy csomó mindenkivel, a Kertvárosi Bringajárőrrel, meg a Kerékpáros Szövetséggel, meg nem tudom én. Már nem most kezdtük el, hanem több évvel ezelőtt, ugye minden ilyen fejlesztésünket hozzá igazítjuk az ő javaslataikhoz, vagy figyelembe vesszük ennél. Ugye ami várható még, ugye jövő évben tervezzük a kerékpárút, Szilas-menti kerékpárút folytatását ugye a Naplás-tóig, illetve azon egy kicsit túl, hogy a XVII. kerülethez tudjunk csatlakozni. A Fővárosi Önkormányzat tervezte, de most már elvetette azt az ötletét, hogy a Cinkotai úton legyen, illetve nem azt mondom, hogy elvetette, hanem külön választotta az út felújítástól, hogy a Cinkotai úton levő kerékpárút a Naplás-tótól feljebb menjen, mert olyan mérhetetlen nagy probléma elé állt a Fővárosi Önkormányzat, hogy területet kéne szerezni. És ez neki akkora problémát jelent, a kisajátítás, hogy inkább függőbe rakta a projektet. Tehát erről a külön véleményemet talán Főpolgármester úrnak már elmondtam, de remélhetőleg fenékbe billent ott valakit. Ugye az önkormányzat tervezi még, és most is épül egyébként egy kerékpárút, ugye a Hermina utca, -nál, ugye ott fölkanyarodik a kerékpárút a szentmihályi oldal felé, és akkor ott egy névtelen utcánk van még. Ott építünk utat egyébként, meg akkor a kerékpárutat összekötjük azzal, ami ugye a Rákosi úton túl levő, az erdőbe menő kerékpárút, ha voltak arra mostanában, akkor már a szegélye meg is van. Tehát már jól épül ez a kerékpár útszakasz. Akkor ugye tervezzük, a Timur utcán van egy a főváros által épített kerékpárút, ahhoz összekötni a Szilas-menti kerékpárutat. Ugye tervezzük a Suba utca folytatásába a gyalogos híd, az M0-ás fölötti alumínium gyalogos hídig egy, egy kerékpárutat kiépíteni, mert ugye a csömöriek meg a másik oldalról építenek ehhez. És akkor lehetne egy ilyen átjárás, a nagytarcsai polgármester is azt mondta, hogyha mi eljutunk a Naplás-tóig, akkor ők ott valahol az M0-ás alatt átcsalinkáznak, és akkor kapcsolódnának a Nagytarcsai úthoz. Egyébként talán már minden kerületi utcában, ahol egyébként egyirányú, és a kerékpárosok bemehetnek, ott már megvan. Lesz még egy apró fejlesztés, az még idén, a János utcában, ugye a napközis tábor mellett parkolókat is ki fogunk alakítani, és ott kicsit szabályozzuk a János utcának a forgalmát és beengedjük szembe a kerékpárosokat. Tehát egyirányú utcával szemben fognak majd kerekezni, ahogy egyébként a KRESZ-ben most már szabályos. Hát, ha jól emlékszem, most hirtelen ennyi jutott eszembe, de lehet, hogy a cikk többet írt, vagy kevesebbet. Én nem tudom, de nekem most ennyi jutott eszembe. Csomor alpolgármester úr, egészségüggyel kapcsolatban. Parancsoljon!

DR. CSOMOR ERVIN

Igen, köszönöm szépen. Nem tudom, hogy ki, mennyire tudja azt, de hogy a Szakrendelőben, átlagban egy évben 140-160 ezer vizsgálat történik. Tehát körülbelül, hogyha 73 ezres kerületi lakosságszámot számolunk, akkor a 0 éves csecsemőtől, a nem is tudom hány éves aggastyánig, azért több, mint kétszer mennek el a szakrendelőbe. Ez a dolog egyik része. Ugye az, hogy biztosították ezt a többletforrást, hál’ Istennek számunkra, ennek ugye vannak további lépései. Mai nap kaptuk meg az ehhez szükséges ÁNTSZ engedélyt, mert ugye ez további lépései, illetőleg a finanszírozási szerződésnek a megkötése is a napokban fog megtörténni és megtörtént ugye a szükséges álláshirdetések megjelentetése is. Már vannak biztató jelentkezések ezzel kapcsolatban. Továbbá szeretnénk egy olyan intézkedést is tenni, ami azt jelenti, hogy egyik legnagyobb probléma még az, hogy az időpontra menő betegek átlagban épp a mai nap láttam egy statisztikát, egyébként változó a rendelésektől függően. Az 58-tól, egészen a 80%-áig jelenik meg az adott időpontra. Van olyan orvos, akihez 58%-án mennek el.

KOVÁCS PÉTER

Csak!

DR. CSOMOR ERVIN

Csak!

KOVÁCS PÉTER

Minden második ember nem megy el.

DR. CSOMOR ERVIN

Minden második, az átlagban, az átlag az olyan 65-70, 70%. Ez azt jelenti, hogy 3-ból, kettő beteg nem jön el. Ami azt jelenti, hogy az orvos ott ül, és várja a szebb jövőt, már bocsánatot kérek. Na, most ezzel kapcsolatban, ja elnézést! Rossz az, rossz az, aki rosszra gondol, igen! Rossz az, aki rosszra gondol! Vannak itt, én hevesi gyerek vagyok, ott ez egy mondás, egyébként, hogy várja a szebb jövőt! És ezzel kapcsolatban, ezzel kapcsolatban épp a mai nap folyamán volt egy jelentősebb megbeszélés a szakrendelőben, az informatikusok részvételével, hogy milyen módon tudnánk ezen, ezen valamilyen informatikai, és egyéb technológiával változtatni. Például a figyelem felhívó sms-ek rendszerének a bevezetése, hogy Ön 5 nap múlva kell, hogy menjen. Amennyiben le kívánja mondani az időpontot, akkor válasz SMS-ben azonnal le tudja mondani, és ez meg fog jelenni a rendszerében. Tehát ezt az informatikusok mondták, hogy ezt meg tudják csinálni. Ugyanezt meg fogják csinálni a vezetékes telefonnal rendelkezőknél is. De nem lövöm el az összes poént, jó? Tehát majd ez, amikor ez megvalósul, tehát magyarul azt akartam ezzel mondani, hogy törekszünk, tehát azzal is tudunk várakozási időt csökkenteni, nemcsak, hogy orvosokat és plusz kapacitásokat veszünk föl, hanem, hogy próbáljuk az embereket arra kapacitálni, hogy mondja le, hogyha már időközben nem szükséges. Mert előfordul az, hogy - mit tudom én - más módon már megoldotta, vagy már nem fáj, nincs rá szükség. Háziorvos, háziorvos megoldotta, tehát nem feltétlenül kell, továbbá még egy fontos dolog, hogy ugye ennek a fejlesztésnek, amihez pénzt adtak, van eszközigénye, ehhez, most a költségvetés I-es módosításához fogok javaslatot tenni, ehhez egy szükséges egy új ultrahang készüléknek a beszerzése. Épp már ugye, épp ma mondta az igazgató asszony, hogy ugye úgy lehet ultrahangot vásárolni, hogy, hogy nem katalógusból, hanem teszt üzemben kihozzák a rendelőbe és már kettőt ki is próbáltak. Tehát, nem, tehát, hogy egy ilyen próbát, tehát …. (Valaki mond valamit.)

KOVÁCS PÉTER

Jó is lenne!

DR. CSOMOR ERVIN

Jó lenne, tehát kvázi egy ilyen kipróbálják ezeket az ultrahangokat, tehát megtesszük azokat a lépéseket, hogy csökkenjen a várakozási idő. Az egészségügy egy bonyolult rendszer. Tehát ezt nem, nem egyszerű, és nem egyszerű az ott lévők, hadd védjem meg az ott lévő dolgozókat is. Mert épp a mai nap folyamán hallgattam meg egy rögzített üzenetet az egyik kerületi lakostól, hát hogy úgy mondjam, a káromkodás továbbképzésen, ott minden további nélkül professzor lehetne az a kerületi lakos, aki teljesen indokolatlan módon, olyan durván beszélt a betegirányítókkal, hogy az valami elképesztő. Olyan esetben, hogy délelőtt telefonált be, és aznap csak délutánra kapott időpontot a bőrgyógyászatra. Tehát, hogy úgy mondjam, még egyszer mondom, igen bonyolult rendszer azért az egészségügy, és mi megpróbálunk mindent megtenni, hogy rövidüljön a várakozási idő. De nem egyszerű és nagyon problémás valóban. És itt, hát nem árulunk el zsákbamacskát, ugye a humánerőforrás az egy szűk keresztmetszet Magyarországon, az orvosok tekintetében sajnos. Tehát, ha tud egy jó reumatológust bárki, akkor jöhet a Szakrendelőbe. Köszönöm.

KOVÁCS PÉTER

Abonyi János a következő kérdező. Parancsoljon, képviselő úr!

ABONYI JÁNOS

3 dolgot szeretnék, nem 4-et szeretnék mondani egyébként, amit jeleztek felém. Az egyik egy brutál nagy kátyú egyébként a Borotvás és az Üzbég utca sarkán, azt hiszem ez nem budapesti, már hónapok óta. Ezt ketten is jelezték, igen, és a Borotvásban van a kátyú. El tudtam olvasni az sms-t, bár nincs itt a szemüvegem. És Horváth Jancsinak már visszaadtam a kölcsön szemüveget. Ez az egyik. A másik dolog, Cinkotáról, Beniczky utcából jelezték, hogy levagdosta az ELMŰ a fát, gallyazott, és otthagyták a, otthagyták az anyagot. Igen. Szintén Cinkotáról, ezt volt képviselőtársunk jelezte, hogy a Meszes utcában még ott vannak a, ott vannak az őszi lombos zsákok. És próbáltam én, próbáltam én választ kapni az újságból a kérdéseimre, de ez nem jött össze. Aztán Vajda úr hozzászólásán itt egy kicsit felbuzdulva, próbáltam, próbáltam valami pozitív dolgot is mondani, aztán összejött egyébként. Itt volt Nagy Tímea, a Varjú Vilmos Olimpiai Baráti Kör vendége, de nem is ez a lényeg, hanem elment utána a Decsi Istvánnal megnézni a vívótermet, és hihetetlen elismerően nyilatkozott róla egyébként. Úgyhogy viszi valószínű a jó hírét ennek.

KOVÁCS PÉTER

Hozza a gyerekeket!

ABONYI JÁNOS

Ez a 4. És akkor az 5., ez a ráadás. Igen, most már el tudtam a jegyzeteimet is olvasni, így megfelelő távolságból. Többen jelezték, hogy mennek, bomlanak le a fekvőrendőrök. Többek közt Sasvár utca, aztán a, egy-egy szentmihályi kereszteződés, Isten bizony nem jut eszembe, hogy van-e olyan, hogy, hogy ezt végignézik valakik itt, mondjuk a Kerületfejlesztési Iroda, vagy, mert mondom, jönnek ilyen jelzések. Köszönöm szépen.

KOVÁCS PÉTER

Köszönöm szépen. A Borotvás - Üzbég kátyú, szerintem arról tudunk, ugye a kátyúzás folyamatban van, most kátyúzták, talán nem is olyan régen itt a Budapesti úton azokat a nagy kátyúkat, amit 3 hete rajzoltak körbe, úgyhogy szerintem előbb-utóbb eljutnak oda is. A Beniczky utca, nem csak a Beniczky utcában gallyaz az ELMŰ és mindig otthagyja. Voltak nálam tárgyalni, akik ezt csinálják, arra nem tudtam őket rávenni, hogy szakcéggel gallyaztassanak. Tehát ők azt mondták, hogy ez a tulajdonos feladata, a gallyazás, tehát kvázi az önkormányzaté. Mivel az önkormányzat ezt nem látja el ezt a feladatot, ők gallyaznak, azt pont. Őnekik a gallyazás az azt jelenti, hogy az ELMŰ kábeltől jó messze elvágják a fát, aztán nem érdekli őket. Megkérdeztem a Környezetvédelmi Irodát, hogy mennyibe kerülne, ha mi gallyaznánk? Hát horribilis összegeket mondtak. De ezen még dolgozom. Viszont ők azt ígérték, amit fölvetettünk nekik problémaként, - pont, amit mondasz János, - hogy levágják a gallyat, és otthagyják. Ők azt ígérték, hogy egy, vagy két napon belül el fogják vinni, én ez még nem tapasztaltam, úgyhogy reklamálni fogok náluk. A Meszes utcában ott van az őszi lombzsák. A Csillik úr a nemesebb szervét tette arra, hogy elvitték mindenhonnan már azokat a zsákokat, amit időben kihelyeztek. Tehát, hogyha valaki nem az időben, hanem a sokkal később, amikor már a területen ott voltak, akkor rakták ki, az lehet, hogy ott van. Én nem állítom, de ugye ebben egyébként vannak, – hogy mondjam – élő tapasztalataim, nekem személyesen is, hogy ugye fölhív a néni, a szomszéd utcából, hogy nem vitték el a zsákot, pedig már két hete kint van. Én pont abban az utcában jártam két héttel előtte, nem volt ott, két napja rakta ki, természetesen 3 héttel azután, hogy egyébként lehetetett. Tehát csak az idő megszépíti a dolgot és ő másképp emlékezett már erre. A fekvőrendőrök bomlanak, ugye ez előfordul sajnálatos módon, pont, inkább azokon a részeken, ahol nem az útépítéssel együtt alakul ki a fekvőrendőr, hanem ugye egy, egy régi, akár rosszabb állapotú útra rakjuk. A költségvetés módosításánál – már tárgyaltam a Pappné Furdan Máriával – ez az egyéb keretre fogunk jelentős összeget pluszban kérni, és akkor abból próbáljuk meg ezeket javítgatni. Nem, nem fogjuk elbontani, János, ebben nem értünk egyet. Kovács Raymund képviselő úr a következő kérdező, mert Mizsei úr már kérdezett és sajnos SZMSZ szerint nem lehet kétszer. Kovács Raymund.

KOVÁCS RAYMUND

Igen, köszönöm. Nem kérdeznék, csak mondanék, hogy, tehát így az egészségügyben nyilván sok mindent lehetne javítani, de azért hadd mondjam azt, hogy pár napja próbáltam időpontot kérni egy magánrendelésre, egy kerületi orvosnál, és két hónapra lehetett időpontot kapni. Tehát ez a magánrendeléseknél is ugyanúgy megvan, hogy, hogy sorbaállás van, ott, ahol nem kevés pénzt kell fizetni. Mátyásföldön, tehát ott is várólista van, két, két hónapra, igen, köszönöm szépen. Gyereknek kellett, nem nekem, tehát …

KOVÁCS PÉTER

Köszönöm szépen. Elfogytak a kérdések, így ezt a napirendi pontot le tudtam zárni. Mielőtt még mindenki elszaladna, előtte tájékoztatom a tisztelt Képviselő-testületet, hogy a következő képviselő-testületi ülés, 3 hét múlva, május 11-én, szerdán várható, a szokott időpontban. És köszönöm szépen mindenkinek a mai munkáját. Az ülést berekesztem.

**kmf.**

|  |  |
| --- | --- |
| **Ancsin László** *jegyző* | **Kovács Péter** *polgármester* |